ADK gai dharinnaa eku! | Mihaaru\nޒީނާ "މިހާރު" އަށް މައުލޫމާތުދެނީ--ފޮޓޯ:ހުސައިން ވަހީދު/މިހާރު\n17 މާޗް 2019 - 10:20 11 comments\nހެނދުނު ހެނދުނާ އޭނާގެ ހަތް އަހަރުގެ ފިރިހެން ދަރިފުޅާއި، ހަތަރު އަހަރުގެ ފިރިހެން ދަރިފުޅު ހޭލައްވަ އެވެ. އޮފީހަށް ދާން ތައްޔާރުވާން ޖެހެނީ އޭނާ އެކަންޏެއް ނޫނެވެ؛ ދެ ދަރިން ވެސް މެ އެވެ! ހުޅުމާލެއިން ޓެކްސީގައި މާލެ ގޮސް، ހެނދުނު 0800 ގައި އޭޑީކޭގެ އިދާރީ ބަޔަށް އޭނާ ވަންނަނީ ދެ ދަރިން ގޮވައިގެންނެވެ. އެ ކުދިން ސްކޫލަށް ދާން ބޭނުންވާ ސާމާނު ވެސް ހިފައިގެންނެވެ.\nމިއީ އައިޝަތު ޒީނާގެ ވާހަކަ އެވެ. އޭޑީކޭ ހޮސްޕިޓަލްގައި ވަޒީފާ އަދާކުރާތާ 10 އަހަރު ވީ އިރު އޭނާ މަސައްކަތް ކުރަމުން އަންނަނީ އޮފީހުގެ މާހައުލުގައި، ދުވާލުގެ ބައެއް ވަގުތުތައް ދެ ކުދިންނާ ވެސް އެކު އެވެ.\nއޭނާގެ ދޮށީ ކުއްޖާ ގޮވައިގެން އެންމެ ފުރަތަމަ އޮފީހަށް ދާން ފެށީ 2017 ގަ އެވެ. އޭރު އާއިލާގެ ކަންކަން ހުރި ގޮތުން އެހެން މީހެއްގެ އަތަށް ދަރިފުޅު ދެވޭކަށް ނެތެވެ. ހަގު ދަރިފުޅު އޭރު ކުޑަކަމުން އޮފީހަށް އަންނަނީ މަންމަމެން ގާތުގައި ބަހައްޓާފައި ނުވަތަ އެކުދިންގެ ބައްޕަ ފަރާތު އާއިލާއެއްގެ މީހުންނާ ހަވާލުކޮށްފަ އެވެ. ދޮށީ ދަރިފުޅާ އެކު އޭނާ އޮފީހަށް ދާތާ ދެ އަހަރު ވެއްޖެ އެވެ.\n"އަޅުގަނޑުގެ އެއްބަނޑު ހުރިހާ ކުދިން ވެސް ދާނެ ވަޒީފާއަށް. އޭރު މަންމަ ވެސް ވަރަށް ބަލި. އެ ހާލަތުގައި ދެ ކުދިން ބެލުން ވަރަށް އުނދަގޫވާނެތީ އޮފީހަށް ގެންނަން ފެށީ،" އޭޑީކޭގެ އެޑްމިނިސްޓްރޭޓިވް އޮފިސަރެއްގެ ވަޒީފާ އަދާކުރަމުން އަންނަ ޒީނާ ބުންޏެވެ.\nކައިވެނި ރޫޅުމުން ވަޒީފާގައި އުޅެން އޭނާއަށް މަޖުބޫރެވެ. ކުއްޔަށް އުޅޭތީ ވަޒީފާއަކަށް ނުގޮސް ހުރެވޭކަށް ނެތެވެ. އެކަމަކު އަނެއްކޮޅުން ދަރިން ދޫކޮށްފައި ވަޒީފާއަށް ދިއުމަކީ އޭރު އޮތް ހެއްލެއް ވެސް ނޫނެވެ. އެހެންކަމުން އެ މައްސަލައަށް ހައްލެއް ލިބޭތޯ އޭޑީކޭގެ އިސް މެނޭޖުމެންޓާ ވާހަކަދެއްކި އެވެ. އަދި ދަރިފުޅު ގޮވައިގެން އޮފީހަށް ދިއުމުގެ ފުރުސަތު މެނޭޖުމެންޓުން ދިނެވެ.\nދޮށީ ދަރިފުޅުގެ އިތުރުން އެންމެ ހަގު ދަރިފުޅު ގޮވައިގެން އޮފީހަށް ދާން ފެށީ މި އަހަރު އެވެ.\n"އެހެން ބައެއްގެ އަތް މައްޗަށް ދަރިފުޅު ދޫކޮށްލާފައި އަންނަން އެހާ ކޮމްފޮޓަބަލެއް ނޫން. އެހެންވެ އެގޮތަށް އެދުނީ. އަޅުގަނޑުގެ ޕާސަނަލް ލައިފު ވެސް އޮފީސް މެނޭޖްމެންޓަށް ކޮންމެވެސް ވަރަކަށް އެނގޭނެ. އެހެންވެ އެގޮތަށް އަހާލުމުން ބުނީ އޯކޭއޭ ހަމަ،" ޒީނާ ކިޔައިދިނެވެ.\nއައިޝަތު ޒީނާ އޭނާގެ ދަރިފުޅާ އެކު އޭޑީކޭ ހޮސްޕިޓަލުގައި--ފޮޓޯ:ޒީނާ\nއޭނާ ބުނި ގޮތުގައި އޮފީހުގެ އެހެން މުވައްޒަފުންގެ ފަރާތުން ވަރަށް ބޮޑު ސަޕޯޓެއް ލިބެ އެވެ. ދަރިން ގޮވައިގެން އޮފީހުގައި އުޅޭތީ އެއްވެސް ބަޔަކު ހިތްހަމަނުޖެހި ނުވަތަ ނުރުހިގެން ވެސް ނޫޅޭ ކަމަށް ބުންޏެވެ. އެއީ ފުރިހަމަ ގޮތުގައި ވަޒީފާ އަދާކުރަން ލިބުނު ވަރަށް ބޮޑު ބާރަކަށް ވި އެވެ.\nއޮފީހުގައި ޒީނާ މަސައްކަތް ކުރަނީ ދެ ދަރިން ކައިރީގައި ބައިންދައިގެންނެވެ. އެ ކުދިން ކުރަން ކޮންމެވެސް ކަމެއް ހަވާލުކުރެ އެވެ.\n"ބޮޑު ދަރިފުޅު ބައެއް ފަހަރު ކިޔަވަން ނުވަތަ ސްކޫލުން ދޭ އެއްޗެހީގައި ކުލަ ޖައްސަން ބައިންދަނީ. ކަތުރު ހިފައިގެން އެކި އެއްޗެހި ހަދަން ވެސް އިންނާނެ ދޮށީ ދަރިފުޅު. އަނެއްހެން މީހަކަށް އުނދަގުލެއް ވެސް ނުކުރާނެ،" ޒީނާ ބުންޏެވެ.\nއޭނާއަށް މިހާތަނަށް ތަޖުރިބާކުރެވުނީ އޮފީހުގެ މާހައުލުގައި ކުދިން ގެންގުޅުނަސް ތަރުބިއްޔަތަށް ހުރަހެއް ނެތް ކަމެވެ. އޮފީހުގެ ތެރެއިން ވެސް މުހިއްމު ގިނަ ކަންކަން އެ ކުދިންނަށް ދަސްވާކަން ވެސް ފާހަގަވި އެވެ.\n"ބޮޑު ދަރިފުޅު އުޅޭނެ މިކޮޅުން ނަގާ ވީޑިއޯތަކުގައި ވެސް. އެތަނުގެ ވީޑިއޯގްރަފަރުންނާ އެކު އެކަންކަމުގައި އުޅުމަށް ވަރަށް ބޮޑަށް ޝައުގުވެރިވޭ،" ޒީނާ ބުންޏެވެ.\nއޮފީސް މާހައުލަށް ކުދިން ހޭނިފައި\nއާންމުކޮށް ކުދިންނަށް ހެނދުނު ސައިދެނީ އޮފީހުގަ އެވެ. އަދި އޮފީހުގައި މަންމައާ އެކު އުޅެން ޖެހުމުން އެ މާހައުލަށް ކުދިން ވަނީ ހޭނިފަ އެވެ.\nއޭޑީކޭގެ ބައެއް މުވައްޒަފުންނާ އެކު ޒީނާ އާއި އޭނާގެ ދެކުދިން--ފޮޓޯ:ޒީނާ\n"ބޮޑު ދަރިފުޅު މިހާރު ހުންނަނީ މި އެންވަޔަރުމެންޓަށް ހޭނިފައި. ކުޑަ ދަރިފުޅު ކުޑަކޮށް ނޯޓީކޮށް އުޅުނަސް އޮފީހަށް އަންނަ އިރު ގެންނަން އުނދަގުލެއް ނޫން. ވަރަށް ހެޕީ ވެގެން އަންނާނީ މަންމަ އޮފީހަށް ވީމަ. ހޮނިހިރު ދުވަސް ދުވަހު ވެސް ބުނާނެ އޮފީހަށް ގެންދާށޭ. ކީއްވެގެންހޭ ނުގެންދަނީ،" ޒީނާ ބުންޏެވެ.\n"މިއީ ކޮންމެ އޮފީހެއްގައި ފަހިވެފައި އޮންނަ ފުރުސަތެއް ނޫން. އަސްލު މިކަހަލަ ފުރުސެއް ނެތް ނަމަ ކިތަންމެ ހާލުގައި އުޅެން ޖެހުނު ނަމަވެސް ވަޒީފާއަކަށް ނާދެވޭނެ."\nދަރިން ގޮވައިގެން އޮފީހަށް ދާއިރު އެހެން މުވައްޒަފުންނާ ތަފާތުތަކެއް ހުންނާނެ އެވެ. އެކަމަކު ޒީނާ ބުނި ގޮތުގައި އޮފީހުގައި އޭނާ ކުރާ މަސައްކަތަށް ބުރުލެއްނާރަ އެވެ. ދެ ކުދިން މާ ބޮޑަށް ސަކަރާތް ޖަހާފާނެތީ، ވިސްނަން ޖެހުނަސް އޭނާއަށް ހުރަހެއް ނެތް ކަމަށް ވެސް ބުންޏެވެ.\nއޭޑީކޭގެ މެނޭޖްމަންޓުން ދިން ފުރުސަތާ އެކު ޒީނާއަށް މިހާރު ޔަގީންވާ ކަމަކީ އެހެން މައިންނަށް ވެސް ކުދިން ގޮވައިގެން އޮފީހަށް ދެވޭ ގޮތް ފަހިވެއްޖެ ނަމަ، ވިހެއުމަށް ފަހު، ވަޒީފާ ދޫކޮށްލާ އަންހެނުން މަދުވާނެ ކަމެވެ. އަދި އޮފީސްތަކުން އެފަދަ ފުރުސަތެއް އަންހެނުންނަށް ފަހިކޮށްދިނުން މުހިއްމު ކަމަށް ވެސް އޭނާ ދެކެ އެވެ.\nބައިނަލްއަގުވާމި އަންހެނުންގެ ދުވަހު ރައީސް އިބްރާހިމް މުހައްމަދު ސޯލިހު ވަނީ އޭގެ މުހިންމުކަމާ މެދު ވާހަކަފުޅު ދައްކަވައިފަ އެވެ. އަދި އެ ފުރުސަތު ސަރުކާރުގެ އޮފީސްތަކުން ލިބޭނެ ގޮތް ހަމަޖައްސައިދޭން ޖެހޭ ކަމަށް ވެސް ވިދާޅުވި އެވެ.\nއޭޑީކޭ އިން އެ ނަމޫނާ ދައްކާތާ މިހާރު ދެ އަހަރު ވީ އެވެ. އަދި ޒީނާގެ ދިރިއުޅުމަށް އެކަމުން ވަނީ ވަރަށް ބޮޑު ބަދަލެއް އައިސްފަ އެވެ.\nއޭޑީކޭގެ މެނޭޖިން ޑިރެކްޓަރު އަހުމަދު އައްފާލު ވިދާޅުވީ މިއީ އޭޑީކޭއަށް ވަރަށް މުހިއްމު ކަމެއް ކަމަށެވެ. އެކަނިވެރި މައިންނާއި ދެމަފިރިން އެއްކޮށް މަސައްކަތް ކުރާ އާއިލާތަކަށް މިފަދަ ކަމެއް ފަހިކޮށްދޭން ޖެހޭ ކަމަށް ވެސް އޭނާ ވިދާޅުވި އެވެ.\n"ހޮސްޕިޓަލެއް ކަމުން ފަހަރުގައި އެއީ ކުދިން ގޮވައިގެން އުޅެން އެންމެ ރަނގަޅު މާހައުލަށް ނުވެދާނެ. އެކަމަކު އެފަދަ ފުރުސަތެއް ވަޒީފާ ދޭ ފަރާތްތަކުން ފަހިކޮށްފިނުމަކީ މުހިއްމު ކަމެއްގެ ގޮތުގައި ދެކެން،" އޭނާ ވިދާޅުވި އެވެ.\n"ވަރަށް އުފާވޭ ޒީނާ އެގޮތަށް އުޅޭތީ."\nއިތުރު ލިޔުންތައް އޭޑީކޭ ހޮސްޕިޓަލް ވަޒީފާ އޭޑީކޭ އަހުމަދު އަފްއާލް އަންހެނުންގެ ދުވަސް ރައީސް އިބްރާހިމް މުހައްމަދު ސޯލިހް


Nudhanna meehunaa vaahaka dhahkaakah nukerey: Abhishek\nނުދަންނަ މީހުންނާ ވާޙަކަ ދައްކާކަށް ނުކެރޭ: އަބީޝެކް\nއަބީޝެކް "ދަސްވީ"ގައި އޭނާ ކުޅުނު ކެރެކްޓާގައި\nއާންމު މީހުންނެކޭ އެއްގޮތަށް ބޮލީވުޑް ބައެއް ތަރިން ވެސް ކުރަން ނުކެރޭ ކަންތައްތައް ހުރެ އެވެ. އަދި އެމީހުންނަށް ވެސް ބިރުން ކުރަން ފަސް ޖެހޭ ކަންތައްތައް ވެސް ހުރެ އެވެ. ފިލްމުތަކުގައި އެމީހުން ފެންނަނީ ކިތަންމެ ހިތްވަރުގަދަ މީހުންގެ ގޮތުގައި ނަމަވެސް ހަގީގީ ދިރިއުޅުމުގައި ބައެއް މީހުންގެ އުޅުން ވަރަށް ތަފާތެވެ.\nދާދިފަހުން ރިލީޒް ކޮށްފައިވާ "ދަސްވީ"ގެ ބަތަލު އަބީޝެކް ބައްޗަން އަކީ ވެސް ކަންތައްތައް ވަރަށް ކުރަން ނުކެރޭ މީހެކެވެ. އަދި ނުދަންނަ މީހަކާ ފޯނުން ވިޔަސް ވާހަކަ ދައްކާކަށް އޭނާއަކަށް ނުކުރެ އެވެ. އެއީ ކޮންމެހެން އޭނާ ފޮނިކަމުން ވާ ގޮތެއް ނޫނެވެ. ގަންނަ ބިރަކުން އެކަންކަން ކުރަން ހަމަ ނުކެރެނީ އެވެ.\nވެބް ހޯސްޓް ސިދާރްތު ކަނަން އަދި ދާދިފަހުން އަބީޝެކް ދިން އިންޓަވިއު އެއްގައި ބުނި ގޮތުގައި ފޯނުން ނުދަންނަ މީހަކަށް ގުޅައި ވާހަކަ ދެއްކުމަކީ އޭނާއަށް އެއްގޮތަކަށް ވެސް ކުރެވޭ ވަރުގެ ކަމަކަށް ނުވެ އެވެ. އެއީ އޭނާގެ ހުރި މައްސަލައެއް ކަމަށް ވެސް އަބީޝެކް އެއްބަސްވި އެވެ.\nއަބީޝެކް ބުނި ގޮތުގައި ގިނަ އެކްޓަރުން ގޮތަށް މީހުންގެ ތެރެއަށް ނުކުމެ އެންމެންނަށް ހަލޯ ބުނެ ވާހަކަ ދައްކަން ފަށަން އޭނާ ޖެހިލުންވެ އެވެ. އެފަދަ ކަންކަން ކުރާނެ ގޮތެއް ވެސް އޭނާއަކަށް ނޭނގެ އެވެ. އެހެންވެ އަބަދުވެސް ގާތް މީހުން އޭނާގެ ކައިރީގައި ތިބުމަށް އޭނާ އެދެ އެވެ. އެކަނި އެއްވެސް ތާކަށް ދާން ޖެހިއްޖެނަމަ އޭނާއަށް ވަރަށް އުނދަގޫވެ އެވެ.\n"އަހަރެމެން މިތާ ވާހަކަ ދައްކަން ތިބެފައި ބޭރަށް ނުކުމެގެން ލޮބީގައި އެކަނި ހިނގާފައި ދާން ޖެހިއްޖެނަމަ އަހަންނަކަށް ނުކެރޭނެ ދާކަށް. އެއްވެސް ތަނަކަށް ގޮސް އެކަނި ވަންނާކަށް އަހަންނަކަށް ނުކެރޭނެ. އެހެންވެ އަހަރެން ކައިރީ ކޮންމެވެސް މީހަކު އަބަދުވެސް ހުންނަން ބޭނުންވޭ،" އަބީޝެކް ބުންޏެވެ.\nއަބީޝެކް އިތުރަށް ކިޔައިދިން ގޮތުގައި އައުޓްޑޯ ޝޫޓިންގް ތަކަށް ގޮސް އުޅޭއިރު ވެސް އޭނާ އެކަނި ހޮޓެލްގެ ރޫމުގައި ހުރި ނަމަ ރޫމް ސާވިސް އަށް ގުޅައި ކާ އެއްޗެތި އޯޑަރު ކުރާކަށް ވެސް އޭނާއަކަށް ނުކެރެ އެވެ.\n"އަހަރެންގެ އަންހެނުން އައިޝްވަރިޔާ އަށް އެނގޭނެ އަހަރެން އަމިއްލައަށް ކާ އެއްޗެތި އޯޑަރު ކުރަން ޖެހިއްޖެނަމަ ހުންނާނީ ނުކައިކަން. އެހެންވެ އޭނާ ރޫމް ސާވިސް އަށް ގުޅައިގެން އަހަރެންނަށް ކާ އެއްޗެތި އޯޑަރު ކޮށްދޭނީ،" އަބީޝެކް ބުންޏެވެ.\nއައިޝްވާރިޔާ ރާއީ އަބީޝެކް ބަޗަން\nއައިޝްވަރިޔާއަކީ ލިބުނު ނަސީބެއް: އަބީޝެކް\nޝޫޓިން ތެރޭ ލޯބި ވެވުނު ބޮލީވުޑް ތަރިން


ھُﻮَ – ތިންވަނަ ފަރާތުގެ ފިރިހެން އެކެއް / އެފިރިހެންމީހާ\nھُﻤَﺎ – ތިންވަނަ ފަރާތުގެ ފިރިހެން ދޭއް / އެދެފިރިހެނުން\nھُﻢ ْ – ތިންވަނަ ފަރާތުގެ ދޭކަށް ވުރެ ގިނަ ފިރިހެނުން / އެފިރިހެނުނ ްތައް\nھِﻲَ – ތިންވަނަ ފަރާތުގެ އަންހެން އެކެއް / އެއަންހެންމީހާ\nھُﻤَﺎ – ތިންވަނަ ފަރާތުގެ އަންހެން ދޭއް / އެދެއަންހެނުން\nھُﻦ ﱠ – ތިންވަނަ ފަރާތުގެ ދޭކަށް ވުރެ ގިނަ އަންހެނުން / އެއަންހެނުނ ްތައް\nأَﻧْﺖَ – މުޚާޠަބު ކުރެވޭ ފިރިހެން އެކެއް / ތިފިރިހެންމީހާ\nأَﻧْﺘُﻤَﺎ – މުޚާޠަބު ކުރެވޭ ފިރިހެން ދޭއް / ތިދެފިރިހެނުން\nأَﻧْﺘُﻢ ْ – މުޚާޠަބު ކުރެވޭ ދޭކަށް ވުރެ ގިނަ ފިރިހެނުން / ތިފިރިހެނުން\nأَﻧْﺖ ِ – މުޚާޠަބު ކުރެވޭ އަންހެން އެކެއް / ތިއަންހެންމީހާ\nأَﻧْﺘُﻤَﺎ – މުޚާޠަބު ކުރެވޭ އަންހެން ދޭއް / ތިދެއަންހެނުން\nأَﻧْﺘُﻦ ﱠ – މުޚާޠަބު ކުރެވޭ ދޭކަށް ވުރެ ގިނަ އަންހެނުން / ތިއަންހެނުން\nأَﻧَﺎ – ވާހަކަ ދައްކާ އެކެއް / އަހަރެން\nﻧَﺤْﻦُ – ވާހަކަ ދައްކާ އެކަކަށް ވުރެ ގިނަ / އަހަރެމެން\nއިންސާނުންނާއި، ޖިންނީންނާއި، މަލާއިކަތުން ފިޔަވައި ދެން ހުރި ހުރިހާ މަޚްލޫޤަކީ ވެސް ﻏﯾر ﻋﺎﻗل ތަކެއްޗެވެ. ނުވަތަ ހަމަބުއްދިނެތް ތަކެއްޗެވެ. ޣައިރުޢާޤިލް ޖަމްޢަކީ، ޢަރަބިބަހުގެ ހަމަ ނިޔާ ކުރާ ގޮތުން އަންހެން އެކަތި ކަމަށް ވާތީ ﻏﯾر ﻋﺎﻗل ޖަމްޢަށް ބޭނުން ކުރާ ޟަމީރަކީ هِيَ އެވެ.\nތިންވަނަ ފަރާތޭ ބުނެވެނީ ވާހަކަދައްކާ ފަރާތާއި، މުޚާޠަބުކުރެވޭ ފަރާތް ފަދައިން، ވާހަކައިގައި ސީދާ ބައިވެރި ނުވި ނަމަވެސް، ވާހަކައިގައި އެފަރާތުގެ ނަން އައުމުގެ ސަބަބުން ނުސީދާ ގޮތުގައި ވާހަކައިގައި ބައިވެރިވާ ފަރާތެވެ. އެހެން ގޮތަކަށް ބުނާ ނަމަ، އޭނާ އާއި އެމީހުންނެވެ. އޭއްޗާއި އޭއްޗެއްސެވެ.\n2. މަޢުރިފާ ނަމުގެ ތެރެއިން އިސްމު އިޝާރާ (އިޝާރާތުގެ ނަން)\nއިޝާރާތުގެ ނަމަކީ ކައިރީގައިވާ ފަރާތްތަކަށާއި، ދުރުގައިވާ ފަރާތްތަކަށް އިޝާރާތް ކޮށް އެފަރާތްތަކާ މެދު ވާހަކަ ދައްކާއިރު، އެފަރާތުގެ ޢާންމުނަމާއި، ޚާއްޞަނަމާއި، ބަދަލުނަމުގައި ބަދަލުގައި، ވާހަކަ ދައްކާ ފަރާތާ، އެފަރާތާ ހުރި ދުރުމިނުގެ ނިސްބަތުގައި ކުރެވޭ އިޝާރާތަށް ބިނާކޮށްގެން ބޭނުންކުރާ ނަންނަމެވެ.\nކައިރީގައިވާ ފަރާތްތަކަށް އިޝާރާތްކުރުމަށް ބޭނުންކުރާ އިޝާރާތުގެ ނަންތައް:\nމިއިން ކޮންމެ ކަލިމައެއްގެވެސް ދިވެހި މާނައަކީ “މި” އެވެ.\nމިއިން ކޮންމެ ކަލިމައެއްގެވެސް ދިވެހި މާނައަކީ “އެއީ” އެވެ.\nމިއިން ކޮންމެ ކަލިމައެއްގެ ވެސް ދިވެހި މާނައަކީ “އެ” އެވެ. ޣައިރުޢާޤިލް ޖަމްޢަކީ، ޢަރަބިބަހުގެ ހަމަ ނިޔާ ކުރާ ގޮތުން އަންހެން އެކަތި ކަމަށް ވާތީ ބޭނުން ކުރާނީ ކައިރީގައިވާ ނަމަ هَذِهِ އެވެ. ދުރުގައިވާނަމަ تِلْكَ އެވެ. އިންސާނުންނާއި، ޖިންނީންނާއި، މަލާއިކަތުން ފިޔަވައި ދެން ހުރި ހުރިހާ މަޚްލޫޤަކީ ވެސް ﻏﯾر ﻋﺎﻗل ތަކެއްޗެވެ.\n17 ޖުލައި, 2018\n15 ނޮވެންބަރު, 2017\n19 ޑިސެންބަރު, 2015\nޢަރަބި ބަސް ކިޔަވަމާ5ވަނަ ބައި


މަގުފޭރެން އުޅުނު މީހަކު، އެންމެ ފަހުން މުޅި އުންމަތް ފަޚުރުވެރިވާ ފަދަ އިމާމަކަށް! |\nއެއީ ހިޖުރައިން ދެވަނަ ޤަރުނުގައި އުޅުނު މީހެކެވެ. ނަމަކީ ފުޟައިލްއެވެ. އޭނާއަކީ އަބޫވާދް އާއި ސަރަޚާސް އޭ ކިޔުނު ދެ ޝަހަރުގެ ދެމެދުގައި މަގުފޭރެން އުޅުނު މީހަކެވެ. އެއީ މިހާރުގެ ގޮތުންނަމަ، އީރާނާއި ސީރިޔާ ގުޅޭ ހިސާބުގަނޑެވެ.\nފުޟައިލްއަކީ މަގުފޭރުމުގައި ހައްދުފަހަނައަޅައިފައި ހުރި ބަދައްވެކެވެ. އެގޮތުން އޭނާއަކީ ސީރިޔާއާއި ޚޮރާސަނުގައި މަގުފޭރެމުންދިޔަ ޖަމާއަތުގެ ކޮމާންޑަރެވެ. އެންމެ މައި މުލެވެ. އޭނާގެ ކަމަކީ އެ ސަރަހައްދުން ދަތުރުކުރާ ވިޔަފާރި ޤާފިލާތަކާއި އާންމު ފަރުދުންނަށް ޖަމާއަތް ހަދައިގެން ހަމަލާދީ އެބައިމީހުންގެ އަތުން އަގުބޮޑު މުދަލާއި ފައިސާ ފޭރުމެވެ. މިކަމުގައި އޭނާ ވަނީ މުޅި ޝަހަރަށް މަޝްހޫރުވެފައެވެ. އަބޫވާދް އާއި ސަރަޚާސްއާ ދެމެދު އޮންނަ މަގުން ދަތުރުކުރާ އެންމެހާ ދަތުރުވެރިންނާއި ވިޔަފާރި ގާފިލާތަކަށް ރެޔާއި ދުވާލު އެއްވެސް ވަރުބަލިކަމެއް ނެތި ފާރަލައި ކޮޅުކޮޅު ހޯދައި ބަލައެވެ. އެހެންކަމުން އެ ސަރަހައްދުން ދަތުރުކުރާ މީހުންތައް އަބަދުވެސް ތިބެނީ ބިރުވެރިކަމެއްގެ ތެރޭގައެވެ. އެބައިމީހުންގެ ޖާނާއި މާލު ފުޟައިލުގެ ކިބައިން ސަލާމަތްވާނެކަމުގެ އެއްވެސް ގެރެންޓީއެއް ނޯންނާތީއެވެ. އޭނާ އަކީ އެހާވެސް ނުރައްކާތެރި މީހެކެވެ.\nކޮންމެއަކަސް އިސްވެ ދެންނެވި ދެ ޝަހަރުގެ ދެމެދުގައި އޮންނަ ކުޑަކުޑަ އަވަށެއްގައި ފުޟައިލު ވަރަށް ލޯބިވާ ޒުވާން އަންހެން ކުއްޖަކު އުޅުނެވެ. އެއް ރެޔަކު އެ އަންހެން ކުއްޖާ ދެކިލައި އޭނާއާ ބައްދަލުކޮށްލުމަށް ފުޟައިލު އިންތިހާ އަށް ބޭނުންވިއެވެ. އެހެންކަމުން އެ އަންހެންކުއްޖާ ދިރިއުޅޭ ގޭގެ ފާރުމަތިން އަރަން ފުޟައިލް މަސައްކަތްކުރިއެވެ. ފާރުގައި އެލިގަތްތަނާ މީހަކު ޤުރުއާން ތިލާވަތުކޮށް، ކިޔަވަމުން ދިޔަ އަޑު ފުޟައިލުގެ ކަންފަތުގައި ޖެހުނެވެ. އެއީ ސޫރަތުލް ޙަދީދްގެ 16 ވަނަ އާޔަތެވެ. އެ އާޔަތުގައި މާތްﷲ ވަޙީކުރައްވާފައިވެއެވެ.\nأَلَمْ يَأْنِ لِلَّذِينَ آمَنُوا أَن تَخْشَعَ قُلُوبُهُمْ لِذِكْرِ اللَّـهِ وَمَا نَزَلَ مِنَ الْحَقِّ وَلَا يَكُونُوا كَالَّذِينَ أُوتُوا الْكِتَابَ مِن قَبْلُ فَطَالَ عَلَيْهِمُ الْأَمَدُ فَقَسَتْ قُلُوبُهُمْ ۖ وَكَثِيرٌ مِّنْهُمْ فَاسِقُونَ\nމާނައީ:- اللَّه ހަނދުމަކުރުމަށާއި، حق ބަސްފުޅުގެ ތެރެއިން ބާވައިލެއްވި ފޮތަށް އެއުރެންގެ ހިތްތައް މަޑުމައިތިރިވުމަށާއި، މީގެ ކުރިން ފޮތް ލިބުނު މީހުން ފަދައިން ނުވުމަށް، إيمان ވި މީހުންނަށް އަދިވެސް ވަގުތު ނާންނަނީހެއްޔެވެ؟ ފަހެ، އެއުރެންނަށް ޒަމާން ދިގުވެގެންދިޔައެވެ. ދެން (އެކަމުގެ ސަބަބުން) އެއުރެންގެ ހިތްތައް ހަރުކަށިވިއެވެ. އަދި އެއުރެންކުރެ ގިނަ މީހުންނީ فاسقންނެވެ.\nމިއާޔަތް ކިޔެވެމުންދިޔަ އަޑު ފުޟައިލުގެ ކަންފަތުގައި ޖެހުމާ އެކު އޭނާ ހުއްޓުން އެރިއެވެ. މުޅި މީހާ ގަނޑުވިއެވެ. ﷲ ސުބުޙާނަހޫ ވަޠަޢާލާގެ ރަޙުމަތުން އޭނާގެ ހަރުވެފައިވާ ހިތް ހުޅުވިގެން ދިޔައެވެ. އުންޑައެއްހެން މި އާޔަތް ގޮސް އޭނާގެ ހިތަށް ވަދެގެން ދިޔައިރު ހީވީ މީހާ އަސަރުކުރުވަނިވި ބަސްތަކެއް ކުރިން ދުވަހަކުވެސް އަޑުއަހާފައި ނުވާހެނެވެ. ދުލުކޮޅުން ބުނެވުނުހާވެސް ބަހަކީ "بَلَا يَا رَبِّ قَد آن" (ހަމަ ހިލާ އެހެނަކުން ނުވާނެއެވެ. މިއަޅާގެ ވެރި ރަސްކަލާކޯއެވެ. ހަމަ ކަށަވަރުން އެވަގުތު ޖެހިއްޖެއެވެ.)\nމި އާޔަތް އަޑުއިވުމާއެކު ފުޟައިލުގެ ހިތަށް ކުރި ފުންއަސަރެއްގެ ބޮޑުކަމުން ކުރީގެ ދިރިއުޅުން ދޫކޮށް ހެޔޮ މަގަށް ރުޖޫޢަވުމަށް އޭނާ ހިތުނިޔަތްގަތެވެ. އެހެންކަމުން އެ ސަރަހައްދު ދޫކޮށް އޭނާގެ މަންޒިލަށް ދިޔުމަށް ވަގުތުން ދަތުރުފެއްޓިއެވެ. ކަން ދިމާކުރި ގޮތުން ދަތުރުގެ ވަކި ހިސާބަކުން ފުޟައިލް އަށް އެރޭ ހިޔާވަހިކަން ހޯދަން ޖެހުނީ ވީރާނާވެފައި، ފަޅަށް ހުރި އިމާރާތަކުންނެވެ. އޭނާ އެތަނަށް ވަންއިރު އެތަނުގައި ދަތުރުވެރިންތަކެއް މަޑުކޮށްލައިގެން ތިއްބެވެ. އެމީހުން ދިޔައީ ކޮންމެވެސް ކަމަކާމެދު މަޝްވަރާތަކެއް ކުރަމުންނެވެ. އެގޮތުން އޭގެ ތެރެއިން އެކަކު ބުނާ އަޑު އިވުނެވެ. "އަހަރުމެންގެ ދަތުރު އަނެއްކާވެސް ކުރިއަށްގެންދަމާ ހިނގާށެވެ." ޖަވާބުގައި އެހެން މީހަކު ބުނާއަޑު އިވުނެވެ. "ނޫނެކެވެ. ހެނދުނު ނުވަނީީސް އަހަރުމެންގެ ދަތުރު ކުރިއަކަށް ނުގެންދާނަމެވެ. މިއީ ފުޟައިލް ދިރިއުޅޭ ސަރަޙައްދެވެ. އޭނާ މިހާރު އަހުރެމެން ފޭރިގަތުމަށްޓަކައި މަގުގެ ކޮންމެވެސް ހިސާބެއްގައި ފާރަލައިގެން މަޑުކޮށްގެން ހުންނާނެއެވެ."\nކޮންމެއަކަސް މިބައިމީހުންގެ ވާހަކަތައް އަޑުއަހަން ހުރުމަށްފަހު، ފުޟައިލް އޭނަގެ އަމިއްލަ ނަފްސަށް ބުންޏެވެ. "އަހަރެން ރޭގަނޑުގެ ވަގުތުގައި މިދަނީ ފާފަކުރަމުންނެވެ. ނަމަވެސް މި މުސްލިމް ޖަމާއަތް މިތަނުގައި ފިލާ މި ތިބެނީ އަހަރެން ދެކެ ގަންނާކުރައްވާ ބިރަކުންނެވެ. އަހަންނަށް ހީވާގޮތުގައި މިރޭ އަހަރެންނަށް އެމީހުންނާ ދިމާވުމަށް ألله ތަޢާލާ މެދުވެރިކުރެއްވީ އަހަރެންނަށް މިކަމުން ފިލާވަޅެއް ލިބުގަތުމަށެވެ. އިބުރަތް ހާސިލްވެ، ކުރެވެމުން މިދާ ފާފަތައް ނިމުމަކަށް ގެނައުމަށެވެ."\nއެއަށްފަހު ފުޟައިލް ﷲ ސުބުޙާނަހޫ ވަތަޢާލާގެ ހަޟުރަތަށް ދުޢާ ދަންނަވަން ފެއްޓިއެވެ. "ޔާ ألله! މިއަޅާ އިބަ އިލާހުގެ ހަޒުރަތަށް ތަޢުބާވަމެވެ. މިއަޅާގެ ފާފަތައް ފުއްސަވާފާނދޭވެ. މި ތައުބާއާ އެކު މިއަޅާ ދެން ދިރިއުޅޭނީ އިބައިލާހުގެ ގެފުޅުވާ ބިމުގައެވެ."\nމި ހާދިސާއަށްފަހު ފުޟައިލް އޭނާގެ ފޭރިގަތް މީހުންގެ ތެރެއިން އޭނާއަށް އެނގޭ މީސްތަކުންގެ ކައިރިޔަށް ގޮސް އެމީހުންނަށް ލިބުނު ގެއްލުމުގެ އަގު އަދާކޮށް އެބައިމީހުންގެ ކިބައިން މާފަށް އެދުނެވެ. އެންމެފަހުން މީސްތަކުންނަށް ބަދަލު ދެމުންދެމުން ގޮސް އޭނާގެ ހުރިހާ މުދާތަކެއް ހުސްވުމުން ބަދަލު ނުދެވި ތިބި މީހުންގެ ކައިރިޔަށް ގޮސް މާފުދޭތޯ އެބައިމީހުން ކައިރީ ރޮއެ އާދޭސްކުރިއެވެ.\nއެއަށްފަހު ފުޟައިލް…! އާދެ އިމާމް އަލް ފުޟައިލް އިބުނި އިޔާދު މައްކާ އަށް ހިޖުރަކުރައްވައި އަވަހާރަ ވަންދެންވެސް ދިރިއުޅުއްވީ މައްކާގައެވެ. އަދި މަޝްހޫރު އެތައް ޢިލްމުވެރިންނެއް ކިބައިން ޢިލްމު ހާޞިލްކުރެއްވިއެވެ. އެގޮތުން މުޅި އިސްލާމީ އުންމަތް އެބޭކަލަކަށްޓަކައި ފަޚުރުވެރިވާ ފަދަ އިމާމަކަށް ވެވަޑައިގެންނެވިއެވެ. އަދި އެކަލޭގެފާނުގެ ފަރާތްޕުޅުން އެތައް ބަޔަކު ދަރިވަރުވެގެން ދިޔައެވެ. އޭގެތެރޭގައި އަހުލުއްސުންނަތް ވަލްޖަމާއަތުގެ ހަތަރު މަޛްހަބުގެ ތެރެއިން ޝާފިޢީ މަޛްހަބުގެ އިމާމް ކަމަށްވާ، އިމާމް އައްޝާފިޢީގެ ހިމެނިވަޑައިގަންނަވައެވެ.\nލޮބުވެތި އަޚުންނާއި އުޚުތުންނޭވެ. ތިބާއާއި އަޅުގަނޑަށްވެސް ތަޢުބާވުމުގެ ދޮރުވަނީ ހުޅުވިފައެވެ. ކިތަންމެ ގިނަ ފާފައެއް ކުރެވިފައި ވިޔަސްމެއެވެ. ކީރިތި ޤުރުޢާނުގެ އައް ޒުމަރު ސޫރަތުގެ 53 ވަނަ އާޔަތުގައި މާތްﷲ ވަހީ ކުރައްވާފައިވާ ބަސްފުޅުގެ މާނައިގައިވެއެވެ.\n"ކަލޭގެފާނު ވިދާޅުވާށެވެ! އެއުރެންގެ އަމިއްލަ نفس ތަކުގެ މައްޗަށް ފާފައިން إسراف ކޮށްފައިވާ، ތިމަންރަސްކަލާނގެ އަޅުތަކުންނޭވެ! ތިޔަބައިމީހުން اللَّه ގެ رحمة ން އުންމީދު ކަނޑައިނުލާށެވެ! ހަމަކަށަވަރުން، اللَّه އީ، އެންމެހާ ފާފަތައްފުއްސަވާ ރަސްކަލާނގެއެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެެވެ."\nއަދިވެސް ޤުދުސިއްޔާ ހަދީސްއެއްގެ މާނަގައިވެއެވެ.. އާދަމުގެ ދަރިޔާ އުޑާއި ބިމާއި ދެމެދު ފުރޭހާ ގިނަ ފާފަތަކައިގެން އަޔަސް، ތިމަން ﷲގެ ހަޟުރަތަށް ތަޢުބާ ވެއްޖެ މީހެއްގެ ފާފަ ފުއްސަވައި ދެއްވާނެއެވެ. އެހެންކަމުން ތަޢުބާވުން ލަސްނުކުރާށެވެ. ގިނަގިނައިން ތަޢުބާވާ އަޅުތަކުން ދެކެ އެކަލާނގެ ލޯބިވެވޮޑިގަންނަވައެވެ.\nމަސްދަރު: މި ވާހަކައަކީ މުފްތީ އަބްދުއްރަޙުމާން ބުން ޔޫސުފްގެ ދަރުހަކުންނާއި، އިސްލާމިކު ސްޓޯރީސް ޑޮޓްކޮމް އަދި ghmuslimyouthconnect.blogspot.com މަޢުލޫމާތު ނަގައި އެކުލަވާލާފައިވާ ވާހަކައެކެވެ.


Yunivarsiteege kulhudhuhfushee kempahaamedhu kurevey nimumehnei shakuvaa!\nޔުނިވަރސިޓީގެ ކުޅުދުއްފުށީ ކެމްޕަހާމެދު ކުރެވޭ ނިމުމެއްނެތް ޝަކުވާ!\nކުޅުދުއްފުއްޓަކީ އުތުރުގެ އެންމެ އާބާދީ ބޮޑު ރަށެވެ. ކުޅުދުއްފުއްޓަކީ 60,000 މީހުންގެ ބޮޑު އާބާދީއެއް އޮންނަ މި ބޮޑު ތިލަދުންމަތީގެ މައި ހަބެއްގެ ގޮތުގައި އޮންނަ ރަށެވެ. ކައިރި އަތޮޅު ތަކުގެ މީހުން “ކުޑަ މާލެ” ކަމުގައި ބުނަމުންދާ ރަށެވެ. ގައުމީ ޔުނިވަރސިޓީގެ ކެމްޕަހެއް ބޮޑު ތިލަދުންމަތީގައި ހުރި ހަމައެކަނި ރަށްވެސް މެއެވެ. ނަމަވެސް އަދި މިހާތަނަށް މި ޔުނިވަރސިޓީ އަކީ ތިލަދުންމަތީގެ ދަރިންގެ ހިތްތަކަށް ފިނިކަން ލިބޭފަދަ ޚިދުމަތެއް ދެވޭ ތަނަކަށް ވެފައެއް ނުވެއެވެ.\n2013 ވަނަ އަހަރު ކުޅުދުއްފުށީ ކެމްޕަސްގެ މެނޭޖްމެންޓް ބަދަލުވެގެން ދިއުމާއެކު ރަށުގެ ރައްޔިތުން އުއްމީދުކުރަމުން ދިޔައީ ރަނގަޅު ބަދަލު ތަކަކަށެވެ.\nވިޔަފާރީގެ ރޮނގުން ކުރިޔަށްދާން ގިނަބަޔަކު ބޭނުންވެފައި ތިއްބާ، ފުރަތަމަ ފަހަރަށް ބެޗެލަރސް ޑިގްރީ އިން ބިޒްނަސް މެނޭޖްމަންޓް ކުޅުދުއްފުށީ ކެމްޕަހުގައި މި އަހަރުގެ ޖޫން މަހު ކިޔަވައިދޭން ފެށުމަށްވަނީ ހަމަޖެހިފައެވެ. އެތަކެއް ޒުވާނުންތަކެއް އިސްނަގައިގެން ބިޒްނަސް ސްޓްރީމްގެ ބެޗްލަރ ކޯހެއް ފަށައިދިނުމަށް އެދި ހުށަހެޅި ޕެޓިޝަންގައި ހަޤީޤީ ކުލަޖެހެމުންދާ ކަމުގެ އުއްމީދުތައް އާލާވެގެން ދިޔައެވެ. ރަށުގައި ތިބެގެން އެ މީހުންގެ ކިޔެވުން ކުރިއަށް ގެންދެވޭނެ ގޮތް ވާކަމުގެ މަގު ތަނަވަސް ވެގެން ދާ ކަމުގެ އުއްމީދީ ފެހި ސިގުނަލްވެސް ލިބުނީއެވެ.\nމޯލްޑިވްސް ނެޝަނަލް ޔުނިވަރސިޓީގެ އިޢުލާންގައި ވާ ގޮތުން، މި ކޯސް ކުރިއަށްދާނީ ހަވީރު ދަންފަޅީގައެވެ. ބެލެވޭ ގޮތުގައި މިގަޑި ހަމަޖައްސައިފައި އޮތުމުގެ އެންމެ ބޮޑު މަޤުޞަދަކީ، އޮފީސްތަކުގައި ވަޒީފާ އަދާކުރަމުންގެންދާ ޒުވާނުންނަށް ވަޒީފާގައި ތިބެގެން މަތީ ތަޢުލީމު ހާސިލު ކުރެވޭނެ މަގު ތަނަވަސް ކޮށްދިނުމެވެ..\nވެފައި ހުރި އުފަލެއްގެ ބޮޑުކަމުން، އެންމެ ފުރަތަމަވެސް ގުޅައިލެވުނީ ކެމްޕަސްގައި މިހާރު ބިޒްނަސް ކިޔަވައިދެމުންގެންދާ ބިޒްނަސް ކޯޑިނޭޓަރަށެވެ. އެ ފަރާތުން ދިން ޚަބަރަކީ ޤަބޫލުކުރަން ދަތި ޚަބަރެކެވެ. ސަބަބަކީ ހަވީރު ދަންފަޅިކަމަށް ޔުނިވަރސިޓީ އިޢުލާންގައި ޖަހައިފައި އޮތް އިރު، ކުޅުދުއްފުށީ ކެމްޕަހުގައި އެ ކޯހުގެ ކުލާސްތައް ނަގަމުން ގެންދާނީ މެންދުރު ފަހު2އަކުން ފެށިގެން ކަމަށް އެބޭފުޅާ މައުލޫމާތު ދެއްވުމުންނެވެ.\nމި ކޯހަށް ކުރިމަތިލާނެ ގިނަ ބޭފުޅުންނަކީ ކޮންމެވެސް އޮފީހެއްގައި މަސައްކަތްކުރާ ކުއްޖެއްކަން ޔަޤީނެވެ. ސަރުކާރުގެ އޮފީސްތައް ނިމެނީ މެންދުރުފަހު3ނުވަތަ4ޖަހާއިރުއެވެ. އަދި ގިނަ ކުންފުނިތައް އަދި އަމިއްލަ އޮފީސްތަކުގައި މަސައްކަތްކުރާ މުވައްޒަފުން ނިމެނީ5ޖަހާ ފަހުންނެވެ. ކަން މިހެން އޮތްކަން އެނގޭއިރު އަދި މާލޭގައި ވެސް ހަވީރު ދަންފަޅީގެ ކުލާސްތައް އިރުއޮއްސި 06:30 ގައި ފަށާއިރު، ކުޅުދުއްފުށީ ކެމްޕަހުގައި މެންދުރުފަހު2ޖަހާއިރު ފަށަނީ ކީއްވެގެންތޯ އެއީ ކޮންމެ ބޭފުޅެއްގެވެސް ހިތުގައި އުފެދޭނެ ވަރަށް ބޮޑު ސުވާލެކެވެ.\nމި ކޯހަކީ ކުޅުދުއްފުށީގެ އެތަކެއް ޒުވާނުންތަކެއްގެ ބުރަ މަސައްކަތުން ކެމްޕަހަށް ގެނެސްފައިވާ ކޯހެއްކަމީ ސުވާލު އުފެއްދޭނެ ކަމެއް ނޫނެވެ. މެންދުރުފަހު2ޖަހާއިރު ކުލާސްތައް ފަށާނަމަ މި ކޯހައް ކުރިމަތިލާނެ މީހުންގެ އަދަދު ހަމަ ޔަޤީނުންވެސް ވަރަށް މަދު ވާނެއެވެ. ދެން ވާނެ ގޮތް އެންމެންނަށްވެސް އެނގެއެވެ. މި ސަރަހައްދުގައި މި ކޯހަށް އެދި އެޕްލިކޭޝަން ހުށަހަޅާފައިވާ އަދަދު ކޯސް ފެށޭ ވަރަށް ވުރެ މަދު ކަމަށް ނިންމާ ކޯސް ކެންސަލް ކޮށްލާނީ އެވެ. އެހެން ވެއްޖެނަމަ މި ކޯސް އަލުން އަނބުރާ ކުޅުދުއްފުށީ ކެމްޕަހަށް ގެނައުމަކީ ވަރަށް ދުރުގައިވާ ކަމެކެވެ. ސަބަބަކީ މީގެ ކުރިން ކަންތައް ހިނގައިފައިވަނީ މި ބީދައިން ކަމުގައި ވާތީއެވެ.\nޓީޗިން ކޯސް ހަދަމުންދާ ކުދިންނަށް ބަދުބަހެއް ބުނުމުގެ ނިޔަތަކާ ނުލާ ފާހަގަ ކޮށްލަން ޖެހޭ ކަމަކީ ކުޅުދުއްފުށީ ކެމްޕަހުގައި ޓީޗިން ކޯސްތައް ކުރިއަށް ގެންދަނީ ހަވީރު ނުވަތަ ރޭގަނޑު ކަމެވެ. އެހެން ކަމަށް ވާ ނަމަ ބިޒްނަސް ކޯސްތައްވެސް ރޭގަނޑު ކުރިއަށް ނުގެންދެވެންވީ ސަބަބަކީ ކޮބާ ކަމާމެދު ސުވާލު އުފެދެ އެވެ.\nކެމްޕަސް ހުންނަތާ އަޅުގަނޑުގެ އުމުރުން ވީ ދުވަހެއްވީ އެވެ. ނަމަވެސް ރަނގަޅު ފެންވަރަށް ކިޔަވަން ބޭނުންކަމުގައި ވާނަމަ ހިޖުރަ ކުރަންމިޖެހެނީ ތޮއްޖެހިފައިވާ މާލެއަށެވެ. ނަމަވެސް މީ ނިކަމެތި ރާއްޖެތެރޭ މީހާ އިނދަ ޖެހުމެވެ. ސަބަބަކީ ކޯސް ފީ ދައްކަމުން މާލޭގައި ދިރިއުޅުމަކީ ކުރެވޭ ވަރުގެ ކަމަކަށް ނުވާތީ އެވެ. ކަންތައް މިހިސާބަށް ދިއުމުން ދެންނެވޭނީ ކަންނުވެ ނަން ވެވެނީ ކަމުގައެވެ. ކުޅުދުއްފުށީގެ ދަރިންނާއި ތިލަދުންމަތީގެ އެންމެހާ ދަރިން މިކަމަށް ސަމާލުވެ ‘ގޮނޑި ކޮއްކޮ’ ހެދިގެން ނުތިބެ މިފަދަ މައްސަލަ ތަކަށް ހައްލެއް ހޯދަން އަތުކުރި އޮޅާލަމާތޯއެވެ.


މުދާ އުފުލުމަށް ދަތިތަކެއް: 1600ޕައުންޑްގެ ކޮންޓެއިނާ އަކަށް 10,000ޕައުންޑް ދައްކަންޖެހޭ. | Sandhaanu\nމުދާ އުފުލުމަށް ދަތިތަކެއް: 1600ޕައުންޑްގެ ކޮންޓެއިނާ އަކަށް 10,000ޕައުންޑް ދައްކަންޖެހޭ.\nމިދިޔަ ނޮވެމްބަރު މަހުގައި، ކޮންމެ ކޮންޓެއިނާ އަކަށް 1600 ޕައުންޑް ދައްކަމުން ދަނިކޮށް، މިމަހުގައި 10 ހާސް ޕައުންޑް އަށް ޝިޕިންގ ގެ އަގު މަތިކޮށްފައިވާ ކަމަށް ހެލެން ވައިޓް ބުނެފިއެވެ.\nޗައިނާ އިން ޔޫކޭ އަށްލައިޓް އެތެރެކުރާ ކުންފުންޏެއް ކަމަށްވާ، ހައުސްއޮފް.ކޮމް އުފެއްދި މީހާ، ހެލެން ވައިޓް ބުނެފައިވާ ގޮތުގައި މުދާ އުފުލާ އުޅަނދުފަހަރުން މިހާރު ނަގަމުންދާ އަގު މަތިކޮށްފައިވެއެވެ. މިހެން ދިމާވުމުގެ ސަބަބުން އޭނާގެ ވިޔަފާރިއަށް ވަނީ ގެއްލުމަކާ ކުރިމަތިލާން ޖެހިފައެވެ.\nއޭޝިޔާ ސަރަޙައްދުގައި މުދާ އުފުލުމަށް ބޭނުންކުރާ ކޮންޓެއިނާ ތައް މަދުވުމުގެ ސަބަބުން، މުދާ އިމްޕޯރޓް ކުރުމަށް ވަނީ ހުރަސްތަކެއް ކުރިމަތިވެފަ އެވެ.\nޗައިނާގެ އައު އަހަރު ފާހަގަ ކުރަމުންދާ ފެބުރުއަރީ މަހުގެ ތެރޭގައި، މިކަމަށް ހައްލެއް ލިބޭނެ ކަމަށް އުންމީދު ކުރަމުން ދަނިކޮށް، މިކަމަށްވެސް ގޮންޖެހުންތަކެއް ކުރިމަތިވެ، ހުއްޓުމަކަށް އައެވެ. ޗައިނާގައި ކޮރޯނާ ވައިރަސް ފެތުރި، މުދާ އިމްޕޯރޓް ކުރުން މެދުކެނޑިގެން ދިޔަ އެވެ.\nޔޫކޭ ގައި އިންޓަރނޭޝަނަލް ޝިޕިންގ ގައި ދަތިތަކަކާ ކުރިމަތިލާން ޖެހިފައިވާއިރު، އީ.ޔޫ އާ ގުޅިގެން ވިޔަފާރީގެ މުޢާމަލާތްތައް ހިންގުމަށް ވެސް ވަނީ ބުރޫ އަރައިފަ އެވެ.\nކާރޑިނަލް މެރިޓައިމް ގެ ފަރާތުން ކްރެއިގް ޕޫލޭ ބުނެފައިވާ ގޮތުގައި، ލޮކްޑައުން ގެ ސަބަބުން އޮންލައިން ވިޔަފާރި ވަނީ ޢާންމުންގެ ތެރޭގައި ވަރަށް ބޮޑަށް މަޤްބޫލު ވެފައެވެ. މިކަމުގެ ސަބަބުން ޗައިނާގެ ވިޔަފާރިތައް އިތުރަށް ފުޅާވެގެން ދިޔައެވެ. އެހެންނަމަވެސް، ބައެއް ކުންފުނިތަކުން، ވައިގެ މަގުން ވިޔަފާރީގެ މުޢާމަލާތްތައް ކުރާއިރުގައި، އުޅަނދުން ނަގާ ފީ މާބޮޑު ވެ، ކަސްޓަމަރުންނަށް ވިއްކަމުންދާ ތަކެތީގެ އަގު ބޮޑު ވާ ގޮތް ވެދާނެ އެވެ. ހަމަ އެގޮތަށް، އެހެންވުމުގެ ސަބަބުން ވިޔަފާރި ހުއްޓާލަން ވެސް ޖެހިދާނެ އެވެ.\nހެލެން ވައިޓް ގެ ލައިޓް ކުންފުންޏަކީ، ޗައިނާގެ ގުއަންގްޒ އިން އުފައްދާ ލައިޓް ތައް، ޔޫކޭއަށް އިމްޕޯރޓް ކޮށް، ވިޔަފާރި ކުރަމުންދާ ކުންފުންޏެކެވެ.\nހެލެން ބުނެފައިވާ ގޮތުގައި، މިހާ ކުޑަ ވިޔަފާރިއެއް ހިންގުމަށް އުނދަގޫ ވާ މައިގަނޑު ސަބަބަކީ ކުރަންޖެހޭ ޚަރަދު ތައް ގިނަވެފައި، ބޮޑުވުމެވެ. ވިއްކާ އެއްވެސް އެއްޗަކަމުން ފައިދާއެއް ނުލިބި، ގެއްލުންތައް ލިބިފައިވެއެވެ. ޗައިނާގެ ލައިޓް އުފައްދާ މީހުން ބުނަމުންދާ ގޮތުގައި، އެމީހުންނަށް ވެސް މިކަމުގެ ސަބަބުން ބޮޑެތި އުނދަގޫ ތަކާ ކުރިމަތިލާން ޖެހިފައިވާ ކަމަށެވެ.\nޢާންމުން ގޮތެއްގައި، ޗައިނާގެ އައު އަހަރު ފާހަގަ ކުރާ ދުވަސްތަކުގައި، ޗައިނާގެ ފެކްޓްރީތައް2ހަފްތާ އަށް ބަންދު ކުރެއެވެ. މި2ހަފްތާގެ ތެރޭގައި ޔޫކޭ އަށް އެތެރެ ކުރުމަށް ދަތިވެފައިވާ ހުސް ކޮންޓެއިނާ ތައް ލިބޭނެ ކަމަށް އުންމީދު ކުރަމުން ދެއެވެ. އަދި އޭޝިޔާ ސަރަޙައްދަށް އަލުން ގިނަ ކޮންޓެއިނާ ތަކެއް ފޮނުވޭނެ ކަމަށްވެސް ބުނަމުން ދެއެވެ.\nއެހެންނަމަވެސް، ޗައިނާގައި ކޮރޯނާ ވައިރަސް ހަލުވި ކަމާއެކު ފެތުރިގެން ދިއުން ވެގެން ދިޔައީ، ފެކްޓްރީތައް ބަންދުކޮށް، އެތަނުގައި މަސައްކަތް ކުރާ މީހުންނަށް އެމީހުންގެ އަމިއްލަ ވަޒަނަށް ދިޔުމަށް އެޅުނު ހުރަހެއް ކަމުގައެވެ. އަދި މިކަމުގެ ސަބަބުން، ދަތުރު ފަތުރު ކުރުމަށް ދަތިވެ، ބައެއް ފެކްޓްރީތަކުގެ މަސައްކަތް ތަކަށް ހުއްޓުމެއް އައިސްދާނެ ކަމަށް ބެލެވެއެވެ.\nކްރެއިގް ޕޫލޭ ބުނެފައިވާ ގޮތުން ބައެއް ކުންފުނިތަކުން އެމީހުންގެ ފެކްޓްރީތައް ބަންދުކޮށްފައި ވަނީ، ބަންދު ކުރުމަށް ނިންމާފައިވާ ތާރީޚުގެ ކުރިން ކަމުގައެވެ.\nމިސްޓަރ ލީ ވަނީ އުޅަނދު ފަހަރު ތަކާ ބެހޭ ފަރާތްތަކަށް އަންގައި، މިހާރު ހުރި ޢަދަދަށްވުރެ ގިނައިން ބޯޓުފަހަރު ފޮނުވައި، ކޮންޓެއިނާ ތައް އުފުލުމަށް ފަސޭހަ ކޮށް ދިނުމަށް އެހީތެރިވެދީފަ އެވެ.\nޝިޕިންގ ލައިންސް އިން ވަނީ ބްރިޓިޝް އިން އިމްޕޯރޓް ކުރާ މީހުން ގެ ޑިމާންޑް ދަށް ކުރުމަށް މަސައްކަތް ކޮށްފައެވެ. މިގޮތުން، ޔޫކޭ އަށް އެތެރެ ކުރާ މުދާތަކުން ޕްރިމިއަމް އެއް ޗާޖުކުރެއެވެ.\nއެއް ޝިޕިންގ ލައިނަކުން ވަނީ 40ފޫޓުގެ ކޮންޓެއިނާ އަކަށް 12,050 ޑޮލަރު ހުށަހަޅައިފަ އެވެ. މިއީ ޗައިނާ އިން ފެށިގެން ސައުތަމްޓަން އަށް އެތެރެ ކުރާ ކޮންޓެއިނާ އެކެވެ. އެހެންނަމަވެސް، ހަމަ މި ކޮންޓެއިނާ، ޗައިނާ އިން ފެށިގެން ރޮޓަޑަމ، ހަމްބާގ، ނޫނީ އެންޓްވަރޕް އަށް ހުށަހަޅައިފައިވަނީ 8450 ޑޮލަރެވެ.\nއެހެންކަމުން، ހެލެން ވައިޓް ފަދަ ވިޔަފާރިވެރިންނަށް މިފަދަ ކަންތައްތަކަކީ ހައްލުކުރަން ވަރަށް އުނދަގޫ ކަންތައްތަކަކަށް ވެގެން ދާނެއެވެ.\nގާސީމު އައްޑޫ ފެބްރުއަރީ 1, 2021 At 5:05 ޕމ\nކޮވިޑް19 ގެ ގެއްލުން އެމީހަކަށް ފެލުނު ބައެއް ފެލުނު ގޮތަކަށް ގެލައިގެން ފޫބައްދަނީއެވެ. މި ދިވެހިރާއްޖޭގައިވެސް ހަމަ އެހެނެވެ. ވަޒީފާތަށް ގެއްލި މީހުން ނިކަމެތިވެފައެވެ. މިތަނުގެ ޝިޕިން އެޖެންޓުންވެސް ކުރީގާ 1600 ގެނެވީ ކޮންޓެނަރެއް 3500 އަށް ހަދައިފިކަމަށް ބުނެއެވެ. އަދި އެޖެންޓުންނަގާ އެހެނިހެން ޗާރގަސްތައްވެސް ހަމަ ހަބޭސް އެވެ. އެކި ނަންނަން ޖަހައިގެން ނަގަނީއެވެ. އެމީހަކާ އެމީހެކެވެ. ރެގިއުލޭޓްވެސް ނުކުރެވުނެވެ. ބަޔަކަށް ޖެހޭ މުސީބާތަކީ ބަޔަކަށް ލިބޭނަސީބެކެވެ. މިސާލަކަށް ވެންޓިލޭޓަރ ޑީލް. ނޭފަތަށް ކޮވިޑް ޓެސްޓުކުރަން ކޮށްޕާ ކަފަބޫރު ސްވެބް. ބަޔަކު މުއްސަދިވެ އަވަދިވީއިރު ބަޔަކު ހާލުގައިޖެހި ރަށްރަށުގެ ފުރެންޑުންގެ އެނހީގައި ޖަޒީރާ ރާއްޖޭވެ ޙިޖުރަ ކުރަނީއެވެ. ސަހަރޯއޭ ހީވާވަރު ވެއްޖެއެވެ. ހަމަ ތެދެކެވެ.!


އެނގޭތަ! އަސްލު މާހެފުން ތައްޔާރުކުރަންވީ މިހެން – Faanooz\nއެނގޭތަ! އަސްލު މާހެފުން ތައްޔާރުކުރަންވީ މިހެން\nއިހުޒަމާނެކޭ އެއްގޮތަށް މިއަދުވެސް މާހެފުން ދުވަހު އެކި އެކި ކާއެއްޗެހި ތައްޔާރުކުރުމަކީ ވަރަށް އާންމު ކަމެކެވެ. ނަމަވެސް ތަފާތަކީ މިކަން ކުރާ ގޮތެވެ. ތައްޔާރުކުރާ އެއްޗެއްސެވެ. މިއަދު އާންމުކޮށް މިހަދާ މާހެފުމުގައި ހިމެނޭނީ ކުކުޅާއި ޕާސްތާފަދަ ޒަމާނީ ކެއުންތަކެކެވެ. ނަމަވެސް ނުވަދިހައިގެ އަހަރުތަކުގެ ކުރިން ރަށްފުށުގައި މާހެފުން ފާހަގަކޮށް އުޅުނީ މިގޮތަށް ހެއްޔެވެ؟ މިސުވާލު މިކޮށްލީ އަޅުގަނޑަށް ޖަވާބުވެސް އެނގިހުރެއެވެ.\nއެޒަމާނުގައި މާހެފުން ފާހަގަކޮށް އުޅުނީ މިއަދު އަޅުގަނޑުމެން މާހެފުން ފާހަގަކުރަމުން މިއަންނަ ގޮތަކަށް ނޫނެވެ. މިއަށްވުރެން މާމަޖާ، ދިވެހިވަންތަ ގޮތަކަށެވެ. އަދި ދިވެހި މަސައްކަތްތެރިކަންވެސް ފެންނަ ގޮތަކަށެވެ.\nއޭރު މާހެފުން ދުވަހަށް ތައަޔާރުވާން ފަށަނީކީ މާހެފުން ދުވަހުގެ ކުރީދުވަހަކު ނޫނެވެ. އެދުވަހުގެ ހަފްތާ ތަކެއް ކުރިން ފެށިގެން އެދުވަހަށް ތައްޔާރުވަމުން ދެއެވެ. ހަނޑޫ އަވީގައިލާ ހަނޑޫ މާއެރުވުން އޮންނާނެއެވެ. އޭރު ދިޔާހަކުރު ގެނެސް ފުޅިފުޅިގައި ރައްކާކޮށްފައި ހުރެއެވެ. ހަނޑޫ މާއެރުވުމަށްފަހު އެ ހަނޑުލަށް ދިޔާ ހަކުރު އަލާ ގުޅަ ގުޅައަށް ގުޅަވަށައި ޑަބިޔާތަކަށް އަޅައި ރައްކާކުރާނެއެވެ. ހަމައެހެންމެ ހިތަތަލަ ފުށުން ހަދާފައި ހުންނަ ވައި ފޮޅީގައިވެސް ހަކުރުލައި ރައްކާކުރާނެއެވެ. އަދި މީގެއިތުރުން މާހެފުން ދުވަހުގެ ހެނދުނުގައި ރުއްބުޑިއާއި އޮނަފޮޅި ކިޔާ ދެ ހެދިކާއެއް ތައްޔާރުކުރެއެވެ.\nމަތީގައި އެ ދަންނަވާލެވުނީ އަންހެންވެރިން މާހެފުން ދުވަހަށް ތައްޔާރުވުމަށް ދުރާލާ ކުރާ ކަންކަމެވެ. އަންހެންވެރިން މިކަންކަން ކުރާއިރު ފިރިހެންވެރިން ބޯދަށަށް ރޭޑިޔޯ ލައިގެން ނިދަން ތިބެނީކީ ނޫނެވެ. މާހެފުންދުވަހަށް ތައްޔާރުކުރާ ޙާއްޞަ އޮޑިއެއް ކަމަށްވާ “މާހެފުން އޮޑި” ތައްޔާރުކުރުމުގައި ފިރިހެންވެރިން ހޭބޯނާރާ އުޅޭނެއެވެ. ތަންގަނޑު ހުރިހާ ފިރިހެންވެރިން ބައިހަދާލާފައި ކޮންމެވެސް އެއްގެއެއްގެ ގޮތިތެރޭގައި ނުވަތަ ގޯތީގެ ވަލުތެރެއާއި ގޯތީގެ އިންފާރުވާ ވަކިވާހިސާބުގައި މާހެފުން އޮޑިއެއް އެޅުމައިގެން އުޅޭނެއެވެ. މިދައްކަނީކީ އޮޑިއެއް ބަންނަ ވާހަކައެއް ނޫނެވެ. އޮޑިއެއް އަޅާވާހަކައެވެ. އެއީ ކިހިނެއްކަންވެސް ތަންކޮޅެއް ފަހުން އަދި އެނގިގެން ދާނެއެވެ. ފިރިހެންވެރިން މިގޮތަށް ގެއެއްގައި އޮޑި އެޅުމުގެ މަސައްކަތް ކުރަމުންދާއިރު ޒުވާން ނޫކަށިފުރައިގެ ކުދިން އުޅޭނީ މޫދުގައި މާހެފުން އޮޑިއެއް އެޅުމުގައި ހޭބޯނާރައެވެ. މީގެ އިތުރުން މިގޮތަށް މިއަޅާ އޮޑިއަކީ ރަށުގައި އެޅޭ އެންމެ ބޮޑު އޮޑިއަށް ހަދަން ފިސާރި ގަދަޔަށް މަސައްކަތް ކުރާނެއެވެ. ބޭނުމަކީ އޮޑިބަލަން އަންނަމީހުންނާއި އޮޑިއަށް އަރާ މީހުންގެ އަދަދު އިތުރު ކުރުމެވެ. މީގެސަބަބަބުން އޮޑިން ކުރާ ވިޔަފާރިވެސް ރަނގަޅުވެއެވެ. މިތާންގައި ވިޔަފާރިއޭ ބުނެވުނަސް އޮޑީގައި ހުންނަ އެއްޗެހި ގަތުމަށް ބޭނުންކުރާ ފައިސާ ފޮއްޗެއް ނުހުރެއެވެ. ފައިސާއާއި ނުލާ އޮޑީގައި ވިޔަފާރިކުރާގޮތް މިލިޔުން ކިޔަމުން ގެންދާ ވަރަކަށް އެނގެމުން ދާނެއެވެ.\nމާހެފުން އޮޑި އެޅުން\nމިއީ މޫދުގައި މާހެފުންއޮޑި އެޅުމަށް ނޫކަށިފުރައިގެ ޒުވާނުން މަސައްކަތްކުރާގޮތުގެ ހުލާސާއެކެވެ.\nމާހެފުން އޮޑި އެޅުމަށްޓަކައި މާހެފުން ދުވަހުގެ ގާތްގަނޑަކަށް މަސްދުވަސްކުރިން އޮޑި އަޅަން ބޭނުންވާ އެއްޗެހިކަނޑަން ވަލަށް ދާނެއެވެ. އަދި ވަރުގަދަ ގަސްގަހުން މުޑިއަށް ވާކަހަލަ ދަނޑި ކަނޑައެވެ. މީގެއިތުރުން، އޮޑީގެ ވަށައިގެން އަޅަން ތަންކޮޅެއް ތަތް ލަކުޑި ހުންނަ ގަސްގަހުން ދަނޑިކަނޑަން ޖެހެއެވެ. މިގޮތަށް ދަނޑި ކަނޑާއިރު ކަނޑަނީކީ ދެތިންބޮނޑިހައި މުޑި ނުވަތަ ދަނޑިއެއް ނޫނެވެ. މިހާރު ފެންނަން މިހުންނަ ރެޑްމެރެންޓީ ލަކުޑި ބޮނޑީގެ ދެތިން ހަތަރު ބޮނޑިހައި ދަނޑި ކަނޑަން ޖެހެއެވެ. މީގެން ދަނޑިއެއްގެ ދިގުމިނުގައި 15 ވަރަކަށް ފޫޓު އަދި ވަށަމިނުގައި ކޯލާ ދަޅެއްގެ ވަށަމިން ހުންނަން ޖެހެއެވެ. މިހުރިހާ ދަނޑިއެއް ކަނޑާ ނިމިގެން އޮޑި އަޅަން ހިޔާރުކުރާ އަތިރިމަގާއި ހަމަޔަށް ގެންދަނީ މޫދުތެރެއިން ދަމާފައެވެ. މިއީ އިހުޒަމާނުގައި ދަރުބަނދެގެން ދަރު ނުވަތަ ލަކުޑި ގެންދާ ގޮތެވެ.\nޖެހިގެން އަންނަދުވަހު ދިޔަވަރު ހިކޭވަގުތު ބަލާފައި އެންމެން އަތިރިމައްޗަށް ޖަމާވެ މަސައްކަތް ފަށައެވެ. އެންމެ ފުރަތަމަ މަސައްކަތަކީ އޮޑިގެ މައްޔާ ބިމަށް ޖެހުމެވެ. މައްޔާއަކީ އޮޑީގެ ބިންގާ ކަމަށްވެސް ދެންނެވިދާނެއެވެ. އެއަށްފަހު އޮޑީގެ އޮނިގަނޑު ހެދުމަށްޓަކައި ދޯންޏެއްގެ ބައްޓަން އިންނަގޮތަށް މުޑިތަކެއް ޖަހައެވެ. އަދި މިޖެހި މުޑިތަކުގެ ބޭރުން ހުރަހަށްވާގޮތަށް ހެޔޮވަރުގެ ދަނޑި އައްސާ އޮނިގަނޑު ތައްޔާރުކުރާއިރު ހުންނާނީ ކޮށިގަނޑެއް ހެއްނެވެ. މިހެން ދަނޑި އައްސަމުންގޮސް ހެޔޮވަރު އުސްމިނެއްގައި މަތިކަން ދަނޑި އައްސައެވެ. އަދި އެ ދަނޑީގެ މަތީގައި ހިކި ފަނުގެ އޮށި އަތުރައެވެ. މި އޮށިތަށް ހުންނަން ޖެހޭނީ ޖެހި ފިތިފައެވެ. ދެން އެއަށްފަހު އޮޑީގައި ކުޑަ ޖިފުޓި ގަނޑެއް ފަދައިން ހިޔާގަނޑެއް ހަދައެވެ. މި ހިޔާގަނޑު ހެދުމަށް ބޭނުންކުރާނީ ތޮށައްޔެވެ. މި އޮޑީގެ ދެ ވަތް ހުންނާނެއެވެ. ދެވަތްވެސް ހުންނާނީ ކުރުނބާ އަޅާ ފުރާލާފައެވެ. މާހެފުން ދުވަސް އަންނަން ވާއިރަށް އޮޑީގެ ހުރިހާ މަސައްކަތެއް ހުންނާނީ ކޮށްނިންމާލާފައެވެ. އަދި ކުރުނބާ ގަންނަން އަންނަ މީހުން އޮޑިޔާއި ހަމައަށް ގެންދިޔުމަށް ކުޑަ ބޮއްކުރައެއް ނުވަތަ ކަނދުފައްޗެއް އޮންނާނެއެވެ.\nމާހެފުން ދުވަހުގެ އިރުއެރުމާއިއެކު ރަށުގެ ކުދިބޮޑު އެންމެން މޫދަށްއެރި މާހެފުން ކެއުމާއި ކުރުނބާ ބުއިމުގައި ވަގުތު ހޭދަ ކުރެއެވެ. ކުރުނބާ ގަންނާނީ މާހެފުން އޮޑިންނެވެ. މާހެފުން އޮޑިން ކުރާ ވިޔަފާރީގައި ބޭނުންކުރާނީ ގޭގައި ތައްޔާރުކުރާ މާހެފުމެވެ. މިގޮތުން ހަކުރުލީ ގުޅައަކަށް ކުރުނބައެއް ނުވަތަ އޮނަފޮޅިއަކާއި ރުއްބުޑިއަކަށް ކުރުނބައެއްފަދަ އަގުތަކެއް ހުރެއެވެ.\nމިއީ ދިވެހިންގެ އާދަކާދަޔާއި، މަސައްކަތްތެރިކަމާއި އަދި އެއްބައިވަންތަކަން އަނގައިދޭ ކަމެކެވެ. ނަމަވެސް މިއަދު މިފަދަ ކަންކަން މިހެރަ އުވެމުން ދަނީއެވެ.


Season hulhuvan Thimarafushi dhookohli furusathu Foakaidhoo ah\nސީޒަން ހުޅުވަން ތިމަރަފުށި ދޫކޮށްލި ފުރުސަތު ފޯކައިދުއަށް\nމިިދިޔަ އަހަރުގެ މިނިވަން ޗެމްޕިއަންޝިޕްގެ ތަށި ތ. ތިމަރަފުށި ޓީމުން އުފުލާލަނީ ---\nދިވެހި ލީގް ޗެމްޕިއަން ޓީމާއި މިނިވަން ޗެމްޕިއަންޝިޕްގެ ޗެމްޕިއަން ޓީމު ބައްދަލު ކުރާ ސީޒަން ހުޅުވާ ޗެރިޓީ ޝީލްޑްގެ މެޗުގެ ފުރުސަތު، ތ. ތިމަރަފުށިން ދޫކޮށްލުމުން، އެ ފުރުސަތު ރަނަރަފު ށ. ފޯކައިދުއަށް އެފްއޭއެމުން ދީފި އެވެ.\nމި އަހަރު ފުޓްބޯޅަ ސީޒަން ފެށުމުގެ ގޮތުން، ދިވެހި ޕްރިމިއާ ލީގްގެ ޗެމްޕިއަން، ޓީސީ ސްޕޯޓްސް ކުލަބު އަދި މިނިވަން ޗެމްޕިއަންޝިޕްގެ ފުޓްބޯޅަ މުބާރާތުގެ ޗެމްޕިއަން ތ. ތިމަރަފުށި ކުޅޭ ގޮތަށް އެފްއޭއެމުން ހަމަޖެއްސީ މިދިޔަ އަހަރު އެވެ. އޭރު އެގޮތަށް ހަމަޖެއްސިއިރު، ތިމަރަފުށީގައި ކުޅެން ޖެހޭނެ ކަން އެނގެ އެވެ. ތިމަރަފުއްޓާ ދެކޮޅަށް ނިކުންނަ ކުލަބަކީ ޓީސީކަން ކަށަވަރުވީ ދިވެހި ޕްރިމިއާ ލީގަށް ފަހު އެވެ.\nމިދިޔަ އަހަރު ދިވެހި ޕްރިމިއާ ލީގްގައި، ތިމަރަފުށި ވާދަ ކުރިއިރު، އެ ޓީމަށް މާލީ މައްސަލަތައް ކުރިމަތިވި އެވެ. އެއީ ކުލަބުތަކަށް ސަރުކާރު ކުންފުނިތަކުން ދޭން ހަމަޖެހުނު ފައިސާގެ އެހީގެ ދަށުން ތިމަރަފުށީ ޓީމަށް ފައިސާ ދޭން ހަމަޖެހުނު މިފްކޯއިން ފައިސާ ފޯރުކޮށް ނުދިނުމުންނެވެ. ދިވެހި ލީގް ފުރަތަމަ ބުރަށް ފަހު އެ ޓީމުން މުބާރާތް ނިންމާފައި ދިޔައިރުވެސް އެ ފައިސާ ނުލިބެ އެވެ.\nއެފްއޭއެމްގެ އޮފިޝަލަކު ބުނީ، ސީޒަން ހުޅުވާ މެޗަށް، ތިމަރަފުށީ ތައްޔާރު ނުވެވޭކަން، އެ ކުލަބުން އަންގާފައިވާ ކަމަށެވެ. އެހެންވެ އެ ޓީމުގެ ބަދަލުގައި މިނިވަން ޗެމްޕިއަންޝިޕްގެ ރަނަރަފު ފޯކައިދުއަށް އެފުރުސަތު ދޭން ނިންމާފައިވާ ކަމަށެވެ.\nސީޒަން ހުޅުވާ މެޗުގައި ދެ ލެގް ކުޅުމަށް ވަނީ ހަމަޖެހިފަ އެވެ. އެއް ލެގް މާލޭގައި ކުޅުމަށް ފަހު، އަނެއް ލެގް ކުޅޭނީ ފޯކައިދޫގަ އެވެ. އޮފިޝަލް ވިދާޅުވީ ފުރަތަމަ ލެގް ކުޅޭނެ ރަށެއް އަދި ނިންމާފައި ނުވާ ކަމަށެވެ.\nކުރިއަށް އޮތް ފުޓްބޯޅަ ސީޒަން އަންނަ މަހު ފަށަން ނިންމައި، އެފްއޭއެމުން ވަނީ ކަލަންޑަރު އާންމުކޮށްފަ އެވެ. ކަލަންޑަރުގައިވާ ގޮތުން ސީޒަން ހުޅުވަން ހަމަޖެހިފައި ވަނީ، އަންނަ މަހުގެ ހަތް ވަނަ ދުވަހު އެވެ. ސީޒަން ހުޅުވާ ޗެރިޓީ ޝީލްޑްގެ ދެ ވަނަ ލެގް މެޗު ކުޅުމަށް ހަމަޖެހިފައި ވަނީ، އަންނަ މަހުގެ 10 ވަނަ ދުވަހު އެވެ.


SunOnline: Rajje ah emme bodah gahdhaaruvi eh beyfulhakee raees maumoon: Adhurey\nރާއްޖެއަށް އެންމެ ބޮޑަށް ގައްދާރުވި ބޭފުޅަކީ ރައީސް މައުމޫން: އަދުރޭ\nއަހްމަދު އިޒްމީމް 16 Jan 2022, 08:52\nމޫސާ ފަތުހީ އާދަމްގެ ކެމްޕޭން ޖަލްސާގައި ޕީއެންސީގެ ރައީސް އަބްދުއްރަހީމް އަބްދުﷲ ވާހަކަދައްކަވަނީ --- ފޮޓޯ/ ޕީޕީއެމް\nރާއްޖެއަށް ފަހުގެ ތާރިހެއްގައި އެންމެ ބޮޑަށް ގައްދާރުވި ބޭފުޅަކީ ކުރީގެ ރައީސް މައުމޫން އަބްދުލްގައްޔޫމް ކަމަށް ޕީއެންސީގެ ރައީސް އަބްދުއްރަހީމް އަބްދުﷲ(އަދުރޭ) ވިދާޅުވެއްޖެއެވެ.\nރައްޔިތުންގެ މަޖިލީހުގެ ށ. ކޮމަންޑޫ ދާއިރާގެ ބައި އިލެކްޝަނުގައި ވާދަކުރައްވާ ކެންޑިޑޭޓް މޫސާ ފަތުހީ އާދަމްގެ ކެމްޕޭނު ޖަލްސާގައި ވާހަކަދައްކަވަމުން އަދުރޭ ވަނީ ރައީސް މައުމޫނަށް ވަރަށް ބޮޑަށް ފާޑުވިދާޅުވެފައެވެ.\nރާއްޖެ މިހާރު އޮތް ނުތަނަވަސް ހާލަތުގެ ފުރިހަމަ ޒިންމާ ނަަންގަވަންޖެހޭނެ ބޭފުޅަކީ ރައީސް މައުމޫން ކަމަށް އޭނާ ވިދާޅުވިއެވެ.\nއޭނާ ވިދާޅުވީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ހިންގުންތެރި ވެރިކަމާ ދެކޮޅަށް ފުރަތަމަ ނިކުންނެވި ބޭފުޅަކީ ރައީސް މައުމޫން ކަމަށެވެ. ރައީސް ޔާމީންގެ ވެރިކަން ވައްޓާލަން ރައީސް މައުމޫން ބޭނުންފުޅުވީ އެމަނިކުފާނު އަމިއްލަ އެދުމުން ފޯވެފައި ވާތީކަމަށް އަދުރޭ ވިދާޅުވިއެވެ.\nއޭނާ ވިދާޅުވީ ރައީސް ޔާމީންގެ ވެރިކަން ފެށިގެން ފުރަތަމަ ދޮޅު އަހަރު ދިޔައީ ވަރަށް އޮމާންކޮށް ކަމަށާއި އޭރު އިދިކޮޅުގައި މަގުމައްޗަށް ނުކުމެލާނެ މީހަކު ވެސް ނެތް ކަމަށެވެ. އެހާވެސް ރައްޔިތުން އޭރު ރައީސް ޔާމީންގެ ވެރިކަމަށް ރުހޭކަމަށް ވެސް އަދުރޭ ވިދާޅުވިއެވެ.\nނަމަވެސް 2015 ވަނަ އަހަރުގެ މޭ މަހުގެ އެއްވަނަ ދުވަހު ބޭއްވި މޭޑޭ މުޒާހަރާއަށް ފަހު މި ހުރިހާކަމެއް ވެސް ބަދަލުވިކަމަށް އަދުރޭ ވިދާޅުވިއެވެ.\nއެ މުޒާހަރާ ބޭއްވީ ރައީސް މައުމޫން އިސްވެ ހުންނަވައިގެން ކަމަށް އަދުރޭ ތުހުމަތު ކުރެއްވިއެވެ.\n"ހިތާމައަކީ މިކަމުގެ އިސްކޮށް ހުރީ އޭރު ޕީޕީއެމްގެ ރައީސް ރައީސް މައުމޫން އަބްދުލްގައްޔޫމް. ދިވެހި ރާއްޖެ މިހާލަތަށް ވައްޓަލުމުގެ އެންމެ މުހިންމު އެންމެ ބޮޑު ޒިންމާއެއް ނަންގަވަން ޖެހޭ ބޭފުޅަކީ ރައީސް މައުމޫން،" އަދުރޭ ވިދާޅުވިއެވެ.\nރައީސް މައުމޫންގެ އިތުރުން ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ދައުރެއް ވެސް އެ މުޒާހަރާ ބޭއްވުމުގައި އޮތް ކަމަށް އޭނާ ތުހުމަތު ކުރެއްވިއެވެ.\nއޭނާ ވިދާޅުވީ ރައްޔިތުން ރައީސް ޔާމީނުގެ ސަރުކާރާ ދެކޮޅަށް ތެދުވަން މަޖުބޫރުކުރުވީ އެ ދެ ބޭފުޅުން ކަމަށެވެ.\nފެބްރުއަރީ މަހުގެ ފަސް ވަނަ ދުވަހު ބާއްވަން ތާވަލްކޮށްފައިވާ ކޮމަންޑޫ ދާއިރާގެ ބައި އިލެކްޝަނުގެ ފޯރި އަންނަނީ އެ ދާއިރާގައި ގަދަވަމުންނެވެ.\nޕާޓީތަކުގެ މެދުގައި ހޫނު ބަހުގެ ހަމާލާތަކެއް ބަދަލުކުރެވެމުންދާ ޖަލްސާތަކުގައި ބައިވެރިވުމަށް ޕާޓީތަކުގެ އިސްވެރިންނާއި ސަރުކާރުގެ ވެރިން މިހާރުވެސް ތިއްބެވީ ދާއިރާގެ ރަށްރަށުގައެވެ.\nއެގޮތުން ޕީޕީއެމްގެ ކެންޑިޑޭޓްގެ ކެމްޕޭނަށް ރައީސް ޔާމީން ވެސް ހުންނެވީ ކޮމަންޑޫ ދާއިރާގައެވެ. އަދި ސަރުކާރުގެ ހިންގާ ޕާޓީ އެމްޑީޕީގެ ކެންޑިޑޭޓްގެ ކެމްޕޭނަށް ނައިބު ރައީސް ފައިސަލް ނަސީމް ވެސް ހުންނެވީ އެ ދާއިރާގައެވެ.


14 ސެޕްޓެމްބަރު 2021, 12:00 އިއުލާން\nބީލަމާ ގުޅޭ މަޢުލޫމާތު ކަރުދާސް މި އިޢުލާނާ އެއްކަރުދާސް ކުރެވިފައިވާނެއެވެ. ބީލަމާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2021 ސެޕްޓެމްބަރ 23 ވާ ބުރާސްފަތި ދުވަހުގެ 10:00 ގެ ކުރިން، [email protected] އީމެއިލް އެޑްރެހަށެވެ. މި އިޢުލާނު މި ކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\nބީލަން ހުޅުވުން އޮންނާނީ 2021 ސެޕްޓެމްބަރ 26 ވާ އާދިއްތަ ދުވަހުގެ 10:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\n08 ޞަފަރު 1443\n** ބީލަމާގުޅޭ މަޢޫލޫމާތު


Hayyaru kurevey hindhu\nގާނޫނީ ކޮލަމް - ހައްޔަރު ކުރެވޭ ހިނދު\nފުލުހަކު ތިމާ ޙައްޔަރުކުރާ ޙާލަތެއް ދިމާވެއްޖެނަމަ، ވިސްނުމުގައި ބަހައްޓަންވީ ކަންތައް ތަކެއް ހުރެއެވެ.\nފުރަތަމަ ކަމަކީ، ހިމޭންވުމެވެ. ޒުވާބުނުކުރުމެވެ. ޙައްޔަރު ކުރިޔަނުދޭންވެގެން ގަދަ ނުހެދުމެވެ.\nގަދަދެއްކުމަކީ، ހާނިއްކަ ވެދާނެކަމެކެވެ. ގަދަ ދެއްކިއަސް ޙައްޔަރުކުރަންޖެހޭނަމަ ޙައްޔަރުކުރާނެއެވެ. މައިތިރިކުރުމުގެ ބާރާއި، މައިތިރިކުރެވޭނެ ގޮތާއި، ޓްރޭނިންގ ހަދައިގެން ތިބި ބަޔަކީ އެމީހުނެވެ. އެމީހުންނާ ތަޅާފޮޅައި ގަދަހިފުމަކަށް ދިޔުމަކީ، ބޭކާރުކަމެކެވެ. މައިތިރި ކޮށްގެން ކިޔަމަންތެރި ކުރުވުމަށްވުރެ އެންމެ ލުއިގޮތަކީ، ފުރަތަމަވެސް ކިޔަމަންވެގެންހުރުމެވެ. ޙައްޔަރުކުރުމަށް ހުރަސްއެޅިޔަސް، ގަދަކަމުންވެސް ޙައްޔަރުކުރާނެއެވެ. ހަމަޖެހޭގޮތަކީ، ފުރަތަމަވެސް ތަބާވުމެވެ. ކިޔަމަންވުމެވެ.\nގޯސްކޮށް ޙައްޔަރުކުރުން، ނުވަތަ ޙައްޔަރުކުރަންނުޖެހޭ ޙާލަތެއްގައި ޙައްޔަރުކުރުންފަދަ ކަމެއް އުޅޭނަމަ އެކަން ބެލޭނީ، ކޯޓުގައި ފަހުންނެވެ. ޙައްޔަރުކުރަން އަންނަ ފުލުހުންނާ ޒުވާބުކޮށްގެނެއް ނޫނެވެ. ގަދަހަދައިގެނެއްނޫނެވެ. ތަޅާފޮޅައިގެނެއް ނޫނެވެ.\nހާނިއްކަވުމުގެ އިތުރަށް، ޙައްޔަރުކުރުމަށް ދެކޮޅުހަދައިފިނަމަ، އިތުރުކުށަކަށްވެސް ދައުވާ ކޮށްފާނެއެވެ. ވާޖިބަށް ހުރަސްއެޅުން އެއީ ކުށެކެވެ. ޙައްޔަރުކުރުމަށް ހުރަސްއެޅުން އެއީވެސް ކުށެކެވެ.\nޙައްޔަރުކޮށްފިނަމަ، ދެން އެންމެ ރަނގަޅުގޮތަކީ، ހަނުހުރުމެވެ. ނަމާއި އެޑްރެސް، އައިޑީ ކާޑުނަންބަރު ފަދަ ތިމާ ދެނެގަންނަން ބޭނުންވާނެ މަޢުލޫމާތު ފިޔަވައި، އެހެން މަޢުލޫމާތު ނުދީ މަދު ޙާލަތެއްގައި މެނުވީ، ހަނުހުރުން އެއީ ޙައްޤެކެވެ.\nވާހަކަދައްކަން ލިބޭ ފުރަތަމަ ފުރުސަތުގައިވެސް، ވަކީލަކަށް އެދެވިދާނެއެވެ. އަދި، 18 އަހަރު ނުފުރޭނަމަ، މަންމަ ނުވަތަ ބައްޕައާ ފޯނުން ވާހަކަދައްކަންވެސް އެދެވިދާނެއެވެ. 18 އަހަރުވިޔަސް، ޢާއިލާ މީހަކަށް ގުޅަން ފުރުސަތު ލިބިއްޖެނަމަ، އެފުރުސަތު ބޭނުންކުރަންވާނެއެވެ. ބަންދުކޮށްފި ވާހަކަ ބުނުމަށެވެ.\nކުށެއް ކުރިނަމަވެސް، ކުރީ ބޮޑު ނުވަތަ ކުޑަކުށެއްނަމަވެސް، ނުވަތަ ކުށެއް ނުކުރާނަމަވެސް، ވަކީލަކަށް އެދި، ވީހާވެސް އަވަހަށް ވަކީލަކު ހަމަޖައްސަން ބޭނުންކަމަށްބުނެ، އިތުރު ސުވާލުތަކަށް ޖަވާބުނުދީ ހަނުހުންނަނީކަން ފުލުހުންނަށް ބަޔާންކުރުމަށްފަހު، ވަކީލަކަށް އެދުމަކީ ޙައްޤެކެވެ. ލިބޭ ފުރަތަމަ ފުރުސަތުގައިވެސް ވަކީލަކަށް އެދެންވާނެއެވެ.\nހަނުހުރުމަކީވެސް ޙައްޤެކެވެ. އަގަބަހުންނަމަވެސް، ލިޔުމުން ނަމަވެސް، އެއްވެސް ބަޔާނެއް ނުދޭށެވެ. ސުވާލަކަށްވެސް ޖަވާބުނުދޭށެވެ.\nޙައްޔަރުކޮށްގެން ގެންގޮސް، ފޮޓޯނަގައި އަތުގައި ހުރި އަމިއްލަ ހުރިހާ އެއްޗެއް އަތުލާނެއެވެ. ނަމަވެސް، ރަސީދަކަށް އެދެންވާނެއެވެ. ނެގީ ކޮންޗެއްކަން ފަހުން އެނގޭނީ އޭރުންނެވެ.\nބަންދުކުރީ ރަނގަޅަށްކަން ނުވަތަ ނޫންކަން އެނގޭނީ 24 ގަޑިއިރު ތެރޭ ކޯޓަށް ގެންދިޔައިމައެވެ. ރަނގަޅު ޢިޖުރާއަތުން ބަންދުކުރިކަން ކަށަވަރުކުރާ ވަގުތު ބަންދުގައި މައްސަލައެއް އުޅޭނަމަ، އެސުވާލެއް ކުރެވޭނެއެވެ. އަދި، އެ ބަންދު ރަނގަޅުނޫން ކަމަށްވާނަމަ އެކަން ބަޔާން ކޮށްދެވޭނެއެވެ. ބަންދު ރަނގަޅުނަމަ، އިތުރަށް ބަންދުގައި ބަހައްޓަން ޖެހޭކަން ނުވަތަ ނޫންކަން ކަނޑައެޅޭނެއެވެ. ބަންދުގައި ބެހެއްޓޭނީ،4ޙާލަތެއްގެ ތެރެއިން ޙާލަތަކަށް ފެތޭނަމައެވެ. އެހެންނޫނީ ޖެހޭނީ ދޫކޮށްލާށެވެ.


"NOVEMBER" ge main sponsor akah K PARK\n"ނޮވެންބަރު"ގެ މެއިން ސްޕޮންސަަރަކީ ކޭޕާކް\n"ނޮވެންބަރު" ގެ މެއިން ސްޕޮންސަރަކަށް "ކޭޕާކް ރެސިޑެންސް" ހަމަޖައްސާ އެއްބަސްވުމުގައި ވަނީ ސޮއިކޮށްފައި -- ފޮޓޯ: ޑާކްރެއިން\nޑާކްރެއިން އެންޓަޓެއިންމަންޓްގެ އާ ފިލްމު "ނޮވެންބަރު" ގެ މެއިން ސްޕޮންސަރަކަށް "ކޭޕާކް ރެސިޑެންސް" ހަމަޖައްސައިފި އެވެ.\n"މާމުއި" ގެ ކާމިޔާބީއަށްފަހު ޑާކްރެއިންއިން ގެނެސްދޭ ފިލްމު "ނޮވެންބަރަ" ކީ ލޯބީގެ އަސަރު ގަދަ ވާހަކައެއްގެ މައްޗަށް އުފައްދާ ފިލްމެކެވެ.\nޑާކްރެއިންގެ ވެރިޔާ މުހައްމަދު އަލީ (މޮގާ) ވިދާޅުވީ "ނޮވެންބަރު" ގެ މެއިން ސްޕޮންސަރަކަށް "ކޭޕާކް ރެސިޑެންސް" ހަމަޖެހިގެންދިއުމަކީ އެ ފިލްމު ކުންފުންޏަށް ލިބުނު ވަރަށް ބޮޑު އުފަލެއް ކަމަށެވެ. އަދި ކޭޕާކްގެ ވެރިޔާ ހަސަން މަމްދޫހު (މަންޑޭ) ގެ ފަރާތުން އަބަދުވެސް އެ ކުންފުންޏަށް އެހީތެރިކަން ލިބެމުންދާ ކަމަށެވެ.\n"ހަގީގަތުގައި ވަރަށް ބޮޑު އެހީތެރިކަމެއް އަބަދުވެސް މަންޑޭގެ ފަރާތުން ލިބޭ. މިއީ ޑާކްރެއިންގެ ފުރަތަމަ ފިލްމަށް މަންޑޭ އެހީވި ފަހަރެއް ނޫން.. މީގެ ކުރިންވެސް އެތައް ޕްރޮޖެކްޓަކަށް މަންޑޭ ވަނީ އެހީތެރިވެދީފައި.. ޑާކްރެއިންގެ އުފެއްދުންތައް ރަނގަޅުުވުމުގައި މަންޑޭގެ ހިއްސާވެސް ވޭ." މޮގާ ވިދާޅުވި އެވެ.\nމަންޑޭގެ ކޭޕާކުން މީގެ ކުރިން ވަނީ ޑާކްރެއިންގެ ހަތަރު ފިލްމެއްގެ މެއިން ސްޕޮންސަރެއްގެ ގޮތުގައި އެހީތެރިވެދީފަ އެވެ. އެއީ "މީ ލޯތްބަކީ" އާއި "ވަކިން ލޯބިން"، "ގޮށްރާޅު" އަދި "މާމުއި" އެވެ.\nމަންޑޭގެ ކޭޕާކާ ގުޅޭގޮތުން އަވަސްގައި ކުރިން ޝާއިއުކޮށްފައިވާ ރިޕޯޓެއް\nކުރީގެ ފިލްމީ ތަރި އިސްމާއީލް ވަޖީހު ވެސް މި ފިލްމުން ފެންނާނެ އެވެ. އަދި ޚާއްސަ ފެނިލުމަކުން އައިޝަތު ރިޝްމީ ވެސް ފެންނާނެ އެވެ. އަދި ގިނަ އަދަދަކަށް އާ ކުދިންނަށްވެސް ފުރުސަތު ދީފައި ވެއެވެ.\nމޮގާ ބުނީ ފިލްމުގެ މަންޒަރުތައް މާލޭގެ އިތުުރުން އަތޮޅުތަކުގެ ބައެއް ރަށްރަށުގައި ނަގާނެ ކަމަށާއި ފިލްމުގެ މުހިންމު މަންޒަރުތައް ނަގާނީ ސިންގަޕޫރުގައި ކަމަށެވެ.\n"ނޮވެންބަރު"ގެ ޝޫޓިންގެ ތެރެއިން: ފިލްމުގެ ބައެއް މަންޒަރު ސިންގަޕޫރުގައި ނަގާނެ\nޑާކްރެއިންގެ 13 ވަނަ ފިޗާ ފިލްމު "ނޮވެންބަރަ" ކީ އައިޝަތު ފުއާދު އާއި އަހުމަދު ތޮލާލްގެ ސްކްރީން ޕްލޭއަކަށް ތައްޔާރުކުރާ ފިލްމެކެވެ. ޑައިރެކްޓްކުރާނީ ކުޅަދާނަ ޑައިރެކްޓަރު އަލީ ޝިފާއު (ޗިއްޕެ) އާ މޮގާގެ އަންހެނުން އައިޝަތު ފުއާދު އެވެ. ފިލްމު ސްކްރީން ކުރުމަށް ހަމަޖެހިފައިވަނީ އަންނަ އަހަރު އެވެ.\nއެ ސްޓޫޑިއޯގެ ފިލްމު "ބަޅިނދު" ގެ ޝޫޓިން ވެސް އޮކްޓޫބަރުގެ ފަށާނެ އެވެ.


މިނިސްޓްރީގެ އިސްލާމިކް ލައިބްރަރީން، ލައިބްރަރީ ދުވަސް ފާހަގަ ކުރުން\nއިސްލާމިކް ލައިބްރަރީ އަކީ، ރާއްޖޭގައި ހުރި ތިން ވަނައަށް އެންމެ ބޮޑު ކުތުބުޚާނާއެވެ. އަދި ރާއްޖޭގައި ހުރި ޢަރަބި އިސްލާމީ އެންމެ ބޮޑު އަރުޝީފެވެ. ދީނީ ތަފާތު މަޢުޟޫޢުތަކަށް ލިޔެފައިވާ ދިވެހި ބަހުގެ ތަފާތު ފޮތްތަކުގެ އިތުރުން، ޢަރަބި ބަހުގެ ގިނަ ފޮތްތަކެއް އިސްލާމިކް ލައިބްރަރީގައި އެބަހުއްޓެވެ. އަދި އިސްލާމް ދީނާ ގުޅޭގޮތުން ހުރި އިނގިރޭސި ފޮތްތައްވެސް އިސްލާމިކް ލައިބްރަރީ ގައި އެބަހުއްޓެވެ.\nކުތުބުޚާނާ ދުވަހުގެ މުނާސަބަތުގައި އިސްލާމިކް މިނިސްޓްރީން ބޭއްވި ޚާއްޞަ ރަސްމިއްޔާތު ޝަރަފުވެރިކޮށްދެއްވީ ދައުލަތަށް ގިނަ ދުވަހު ޚިދުމަތްކުރައްވާފައިވާ، ނިޝާން ޢިއްޒުއްދީންގެ ޢިއްޒަތުގެ ވެރިޔާ ޢަބްދުއްރަޝީދު ޙުސައިނެވެ.\nޢަބްދުއްރަޝީދު ވަނީ ރާއްޖޭގައި ކުތުބުޚާނާތައް ފެށިގެން އައިގޮތަށް ބައްލަވާލައްވާފައެވެ. އަދި އިސްލާމިކް ކުތުބުޚާނާއެއް އުފެދުނު ގޮތުގެ މަޢުލޫމާތުވެސް ހިއްސާކުރެއްވިއެވެ.\nރާއްޖޭގެ ކިޔަވާ ކުދިންގެ މެދުގައި އިސްލާމިކް ލައިބްރަރީގެ މަޤްބޫލުކަން އިތުރުވަމުން އަންނަކަން ފާހަގަކުރައްވާ، ޢަރަބި އިސްލާމީ ތަޢުލީމާއި، ޝަރުޢީ އަދި ޤާނޫނީ ދާއިރާތަކުން ދިރާސާތައް ކުރެއްވުމަށް އިސްލާމިކް ލައިބްރަރީގެ ބޭނުން އެތައް ގޮތަކުން ކުރެވިދާނެކަމަށް އެމަނިކުފާނު ވިދާޅުވިއެވެ.\nއިސްލާމިކް ލައިބްރަރީގެ ފަރާތުން ވަނީ ޝަރަފުވެރި މެހެމާނު، ޢަބްދުއްރަޝީދު ޙުސައިންއަށް ދުވަހުގެ މުނާސަބަތުގައި ބައެއް ފޮތް ހަދިޔާކޮށްފައެވެ.\nލޯބިވެތިކަން އިތުރުކުރުމަށް އެކަކު އަނެކަކާ ސަލާމްކުރުން ގިނަކުރާށެވެ!


Kalhu Makeupeh Kurumun Kim Hoonu Fenah - Vaguthu\nކަޅު މޭކަޕެއް ކުރުމުން ކިމް ހޫނު ފެނަށް\nކީޕިންއަޕް ވިތް ކާޑޭޝިއަން ޝޯ އަކީ ރިއަލިޓީ ޝޯތަކުގެ ތެރެއިން އެންމެ ގިނަ ބަޔަކު ބަލާ، އެންމެ ނުފޫޒު ގަދަ މީހުން ގިނަ އެއް ޝޯކަން އެއީ ސުވަލެއް ވެސް އޮތް ކަމެއް ނޫނެވެ. އެކަމުގެ ހެއްކަކީ ސާދަ އަހަރުވަންދެން މެދުކެނޑުމެއް ނެތި ދައްކަމުން އައި "ކީޕިން އަޕް ވިތް ދަ ކާޑޭޝިއަންސް"ގެ ރޭންކިންއެވެ. ކްރިސް ޖެނާ ނަމަކަށް ކިޔާ އަންހެނަކާއި އޭނާގެ ދަރިންގެ ދިރިއުޅުމުގެ މައްޗަށް ގެނެސްދޭ ހަގީގީ ޝޯއެއްކަމަށްވާ ކީޕިން އަޕް ވިތް ކާޑޭޝިއަންގެ އެންމެ މަޝްހޫރު އެއް މޫނަކީ ކިމް ކާޑޭޝިއަންސްއެވެ.\nކިމް ކާޑޭޝިއަންސް އޭ ބުނުމުން އެއީ ކާކުކަން ނޭނގޭނެ މީހަކު މަދުން ނޫނީ ހުންނާނެހެން ހިއެއްނުވެއެވެ. މުޅި މީސް މީޑިޔާގައި އާއި އިންޓަނެޓުގައި ކިމްގެ ފޮޓޯތައް އަބަދުވެސް ވައިރަލް ވަމުން ދާއިރު އޭނާ އަކީ ތަފާތު ބްރޭންޑުތައް އިސްތިހާރު ކުރުމުގައި އާއި އެކި ވިޔަފާރިތައް ހިންގައި މުއްސަނދި ވެފައިވާ މީހެކެވެ. ކިމް މަޝްހޫރު ވެފައިވާ އެކައްޗަކީ ކީޕިންގް އަޕް ވިތް ދަ ކާޑޭޝިއަން ޝޯއިންނެވެ. އެ ޝޯއަކީ އޭނާ މުއްސަނދިވި އެއް ސަބަބުކަން އެންމެން ގަބޫލުކުރެއެވެ.\nކިމް މަގްބޫލުވާ އަނެއް ސަބަބަކީ އޭނާގެ ތަފާތު މޭކަޕެވެ. އަދި އޭނަގެ ސްޓައިލެވެ. މިފަހަރު އޭނާ ޓްވީޓް ކުރި ވީޑިއޯއެއްގައި ކަޅު މޭކަޕެއް ކުރުމުން ހޫނު ފެނަށް ވެއްޓި އާއްމުން ދަނީ އޭނާ އަށް ފާޑު ކިަމުންނެވެ. ކިމް ކަޅު މޭކަޕެއް ކުރުމަކީ ކަޅު ނަސްލަށް ކުރެވޭ މަލާމާތެއް ކަމަށް ފޭނުން ވަނީ ބުނެފައެވެ.\nމީގެ ކުރިންވެސް ކަޅު މޭކަޕް ކުރާތީ ކިމްގެ އިތުރުން ކައިލީ އަށް ވެސް ވަނީ ފާޑުކިޔުން އަމަޒުވެފައެވެ. ގިނަ ކަޅު މީހުން ޤަބޫލު ކުރާ ގޮތުން ކަޅު ނޫން މީހުން އެގޮތަށް މޭކަޕް ކުރުމަކީ ނަސްލީ ތަފާތު ކުރުމެވެ.\nBACK IN STOCK: @SKIMS WAFFLE! Our super soft, breathable and comfortable loungewear sets are back in stock and are just what you need for comfy days at home. Shop now in4colors and in sizes XXS - 4X at https://t.co/Qsy51Sl2Sd before Waffle sells out again. pic.twitter.com/cwtjRNUPiG\n— Kim Kardashian West (@KimKardashian) January 17, 2021\nކިމް ކަޅު މޭކަޕެއް ކުރި މައްސަލަ ހޫނުވެފައި މިވަނީ އޭނާގެ ފިރިމީހާ ކާންޔޭ ވެސްޓް ކައިރިން ވަރިވާން އުޅޭކަމަށް ބުނޭ ރިޕޯޓްތަކެއް ވެސް އާއްމުވެފައި ވަނިކޮށެވެ.\nޖެނުއަރީ 18, 2021 11:53\nމިއަށް ކިޔަނީ ބްރޮންޒް މޭކަމް. ކީއްވެ ކަޅުކޮށް ތިބޭ މީހުން ފެއާރ އެންޑް ލަވްލީ ބޭނުންކޮށް، އަމިއްލަ ހަމުގެ ކުލަޔަށްވުރެ އަލި ޝޭޑްގެ ފުށާއި ފައުންޑޭޝަން ހޭކީމަ ހޫނުފެނަށް ނުދަނީ. ކިމް ދައިތަ އާ އަޅައިގަނެގެން


Bodu thafaathakun Dhangadey AFC bracket challenge kaamiyaab kohfi\nއެއް މަސް ދުވަހަށް ވުރެ ދިގު މުއްދަތަށް ދިގު ދެމިގެން ދިޔަ އޭއެފްސީ ކަޕް ބުރެކެޓެ ޗެލެންޖު ބޮޑު ތަފާތަކުން ރާްއްޖޭގެ އަލީ އަޝްފާގް (ދަގަނޑޭ) ކާމިޔާބު ކޮށްފި އެވެ.\nއޭއެފްސީ ކަޕް މިދިޔަ 10 އަހަރު ތެރޭ ޖެހި އެންމެ މޮޅު ގޯލް ހޮވުމަށް، އޭޝިއާގެ ފުޓްބޯޅައިގެ މައި އިދާރާ، އޭއެފްސީން ކުރިއަށް ގެންދިޔަ އޭފްސީ ބުރެކެޓް ޗެލެންޖުގައި، އޭއެފްސީން ހިމަނާފައިވާ އަޝްފާގްގެ ގޯލަކީ، މީގެ ކުރިން އޭއެފްސީ ކަޕްގެ އެންމެ މޮޅު ސޯލޯ ގޯލްގެ ކެޓަގަރީން އެއް ވަނަ ހޯދި ގޯލެވެ.\nއަޝްފާގްގެ ލަނޑަކީ އޭއެފްސީ ކަޕްގައި 2013 ވަނަ އަހަރުގެ ގުރޫޕް ސްޓޭޖުގައި އިންޑޮނޭޝިއާގައި އެ ގައުމުގެ ޕާސިބޯ ބޮޖެންނެގޮރޯ އާ ދެކޮޅަށް ނިއު ރޭޑިއަންޓް ކުޅުނު މެޗުގައި ކާމިޔާބު ކުރީ އާދަޔާ ހިލާފް މޮޅު ލަނޑެކެވެ. މާޗް 2013 ގައި ޕާސިބޯ އާ ދެކޮޅަށް ނިއު ރޭޑިއަންޓް ކުޅުނު މެޗު، ނިއު އިން ކާމިޔާބު ކުރީ 7-0 އިންނެވެ.\nއެ ލަނޑުޖަހަން މުހައްމަދު އުމޭރު، އަޝްފާގަށް ބޯޅަ ދިނީ ޕާސިބޯގެ ހާފުގެ ތެރޭގައި އަޝްފާގް އޮފްސައިޑް މަޅިން ނެއްޓި ހުސްކޮށް ހުއްޓަ އެވެ. ބޯޅަ ލިބިގަނެ ބާރު ސްޕީޑްގައި އަޝްފާގް އޭރިއާ ތެރެއަށް ވަންނަން ދިޔައިރު އޭނާގެ ފަހަތުން ޕާސިބީގެ ތިން ޑިފެންޑަރު ދުވެފައި އާދެ އެވެ. އެ ތިން ޑިފެންޑަރުންނަށް އޭރިއާ ތެރެއަށް ވަދެ ބޯޅަ ހޯދަން ވިއްދުނީ، ޕާސިބޯގެ ކީޕަރު ނައްޓާލައި އަޝްފާގް ހުސްކޮށް ގޯލް އޭރިއާ ތެރެއަށް ވަންނަން މަސައްކަތް ކުރުމުގެ ތެރޭގަ އެވެ. ޕާސިބީގެ ކީޕަރާއި ތިން ޑިފެންޑަރުން ހިމޭނޭގޮތަށް ޖުމުލަ ހަތަރު ކުޅުންތެރިންގެ ކައިރިން ހަ ފަހަރު އަޝްފާގް ބޯޅަ ނައްޓާލި އެވެ.\nސޯލޯ ގޯލް ކެޓަގަރީގެ އެއް ވަނަ އަޝްފާގް ހޯދީ 54 ޕަސަންޓް ވޯޓުންނެވެ. އެއީ ދެ ވަނައަށް ދިޔަ އިންޑިއާގެ ބަލްވަތު ސިންހަށް ވުރެ 32 ޕަސަންޓްގެ ކުރި އެރުމެކެވެ.\nފައިނަލުގައި އަޝްފާގްގެ އެ ލަނޑާ ވާދަ ކުރީ ހޮންކޮންގްގެ ސައުތު ޗައިނާ އެޓުލެޓިކް އެސޯސިއޭޝަނަށް ކުޅުނު ޗަން ސިއުކީ އެވެ. އޭއެފްސީން ހިމަނާފައިވާ އޭނާގެ ގޯލަކީ އޭއެފސީ ކަޕް 2015 ވަނަ އަހަރު އެޑިޝަންގައި މެލޭޝިއާގެ ޕަހަންގް އެފްސީ ކޮޅަށް ހިލޭ ޖެހުމުން އޭނާ ޖެހި ލަނޑެވެ.\nފައިނަލުގައި އަޝްފާގް ވަނީ ޗަން ސިއުކީއަށް ވުރެ 78.28 ޕަސަންޓަށްވުރެ ގިނަ ވޯޓް ހޯދާފަ އެވެ. ށިއުކީ އަށް ލިބުނީ، 10.86 ޕަސަންޓް ވޯޓެވެ. އަޝްފާގް ވަނީ 89.14 ޕަސަންޓް ވޯޓް ހޯދާފަ އެވެ.\nއޭއެފްސީ ބުރެކެޓް ޗެލެންޖުގެ ފައިނަލް ނަތީޖާ\nނިއުރޭޑިއަންޓް އޭއެފްސީ އަލީ އަޝްފާގު (ދަގަނޑޭ) + އޭއެފްސީ ކަޕް\nއޭއެފްސީގެ ލިސްޓްގައި ދަގަނޑޭގެ ތަފާތު މޮޅު ގޯލް\n"ދިވެހިން ސާބިތުކޮށްދިނީ ގައުމީ ކަންކަމުގައި ފަހަތަށް ނުޖެހޭނެކަން"\nހޭން ބޭނުން ވިޔަސް ހުނުމުގެ ގާބިލްކަން ނެތް ޒުވާނެއް!\nގޯވިންދާގެ އާ މިއުޒިކް ވީޑިއޯ އަށް މަލާމާތް!\nސަލްމާން ޚާން އެހާ ފިޓްކޮށް ހުންނަނީ ކޯޗެއް ކައިގެން؟


Nora Fatehi lava kiyuntheri akah | Mihaaru\nނޯރާ: އޭނާ ކިޔާފައިވާ ލަވަ ވަރަށް އަވަހަށް ނެރޭނެ.\nނޯރާ ފަތެހީ ލަވަކިޔުންތެރިއަކަށް\n02 އޮކްޓޯބަރ 2018 - 07:37\nބޮލީވުޑްގައި މިހާރު ފިޔަޖަހަން ފަށާފައިވާ ބަތަލާ ނޯރާ ފަތެހީގެ އޭނާގެ ލަވަ ކިޔުމުގެ ހުނަރު ވެސް ފޭނުންނަށް ދައްކައިލަން ތައްޔާރުވެއްޖެ އެވެ.\nޓީ ސީރީޒުން ވީޑިއޯ ލަވައެއްގެ ގޮތުގައި ގެނެސްދޭން ނިންމާފައިވާ ލަވައާ ބެހޭ މާ ބޮޑު ތަފުސީލެއް އަދި ހާމަ ނުކުރިޔަސް، މި ލަވަ ވެގެން ދާނީ ނޯރާ އަށް ކޯ-ޕްރޮޑިއުސަރެއްގެ ކްރެޑިޓް ވެސް ލިބޭ އަދި އޭނާ އަމިއްލަ އަށް ލިޔެ، އަމިއްލަ އަޑުން ކިޔާފައިވާ ލަވައަކަށެވެ.\nކެނެޑާގެ ރަށްވެހިކަން އޮންނަ މޮރޮކޯ އަށް އުފަން ނޯރާ ބުނި ގޮތުގައި އޭނާގެ އަމާޒަކީ ހުނަރު ދައްކާލައި، އިންޑިއާ އާއި މޮރޮކޯ ގުޅުވައިލަދިނުން ކަމަށެވެ. އަދި ބޮލީވުޑްގައި އޭނާ ކުރާ މަސައްކަތުން އެ އަމާޒަށް ވާސިލު ވެވޭނެ ކަމަށް ބުންޏެވެ.\nA post shared by Nora Fatehi (@norafatehi) on Sep 16, 2018 at 7:42am PDT\nނޯރާ މޮރޮކޯގެ ލަވަކިޔުންތެރިންތަކަކާ އެކު.\n"އަބަދު ވެސް އަހަރެން އެންމެ ބޭނުންވި ކަމަކީ ސަގާފަތާއި ހުނަރުގެ ތެރެއިން ދެ ގައުމު ގުޅުވައިލަދިނުން،" ބެލީ ޑާންސަރެއްގެ ގޮތުގައި ބޮލީވުޑްގައި މިހާރު ނަން ހިނގާ ނޯރާ ބުންޏެވެ. "އަހަރެން ވަރަށް ބޮޑަށް އުންމީދު ކުރަން ޕޮޕް ލަވަކިޔުންތެރިއެއްގެ ގޮތުގައި ފޭނުންނަށް ގެނެސްދޭ ފުރަތަމަ ލަވަ ވަރަށް ކަމުދާނެ ކަމަށް. ލަވަވެގެން ދާނީ މޮރޮކޯ އާއި އިންޑިއާގެ ރަހަތައް އެކުލެވޭ ލަވައަކަށް."\nނޯރާ ވަނީ އޭނާގެ އަޑުން ކިޔާފައިވާ ލަވައެއް ގެނެސް ދޭން ޓީ ސީރީޒްގެ ވެރިޔާ ބުޝަން ކުމާރު ފުރުސަތު ފަހިކޮށް ދިިން ކަމަށްޓަކައި ޝުކުރު ވެސް އަދާކޮށްފަ އެވެ.\n"ދިލްބަރު" ލަވައިގެ ވީޑިއޯ.\nސަލްމާން ހާންގެ ފިލްމު "ބާރަތު" ގައި ވެސް މިހާރު މަސައްކަތް ކުރަމުން އަންނަ ހުނަރުވެރި ބަތަލާ އެންމެ ބޮޑަށް ވިދައިލީ ދާދި ފަހުން ރިލީޒް ކުރި ޖޯން އަބްރަހަމްގެ "ސަތިޔަމޭވް ޖަޔަތޭ" ގައި ހިމެނޭ އައިޓަމް ލަވަ "ދިލްބަރު" ގައި ދައްކުވައި ދިން ޖާދުވި، ފަރި ނެށުންތަކާ އެކުގަ އެވެ.\nއޭގެ ފަހުން ބޮކްސް އޮފީހުގައި 100 ކްރޯޑް ރުޕީސް އަށް ވުރެ ބޮޑު އާމްދަނީއެއް ހޯދި ފިލްމު "ސްޓްރީ" ގައި "ކަމަރިޔާ" ކިޔާ ނޯރާގެ އައިޓަމް ލަވައެއް ހިމަނާފައިވެ އެވެ.\nއޭނާ ބޮލީވުޑަށް ތައާރަފުވީ 2014 ގައި ރިލީޒް ކުރި "ރޯރް: ދަ ޓައިގާޒް އޮފް ދަ ސެންޑަބެންސް" އިންނެވެ.\nއިތުރު ލިޔުންތައް ބޮލީވުޑް އިންޑިއާ ކެނެޑާ މޮރޮކޯ\n"ދިލްބަރު" އިން ކެރިއާ ބަދަލުކޮށްލި: ނޯރާ


REPORT: India Consulate ge bihdhoh varah nurakka!\nރައީސް އިބްރާހިމް މުހައްމަދު ސޯލިހު އަދި އިންޑިއާގެ ބޮޑު ވަޒީރު މޯދީ\nމެއި 25، 2021 ގައި އިންޑިއާ ސަރުކާރުން މުހިންމު ނިންމުމެއް ނިންމާ އެކަން އިއުލާނުކުރި އެވެ. ކެބިނެޓް ނިންމުމުގައިވާ ގޮތުން އައްޑޫގައި އިންޑިއާގެ ކޮންސިއުލޭޓެއް ގާއިމު ކުރަނީ އެވެ. ބޮޑުވަޒީރު ނަރެންދުރަ މޯދީ ރިޔާސަތު ބެލެހެއްޓެވި އެ ބައްދަލްވުމުގައި ވަނީ ކޮންސިއުލޭޓެއް ގާއިމުކޮށް ނިންމަން ވެސް ތާރީހެއް ކަނޑައަޅާފަ އެވެ. އެންމެ ފަސް ވެގެން ވެސް މިއަހަރު ނިމުމުގެ ކުރިން އެ ކޮންސިއުލޭޓް ގާއިމު ކުރަން ނިންމާފައި ވެއެވެ. އިންޑިއާގެ އެ ނިންމުން އައިއިރު ދިވެހި ސަރުކާރުން އެފަދަ އެއްވެސް ވާހަކައެއް ދައްކާފައެއް ނުވެ އެވެ. ކަން ދިމާކުރި ގޮތުން އިންޑިއާއިން އެ ނިންމުން އައި ދުވަހުގެ އެއް ދުވަސް ފަހުން ރައީސް އިބްރާހިމް މުހައްމަދު ސޯލިހު ނޫސްވެރިންނާއި ބައްދަލު ކުރެއްވި އެވެ. އެ ބައްދަލުވުމުގައި އެމަނިކުފާނަށް އެ ސުވާލު ދެންނެވުނެވެ. އެ މަނިކުފާނު ވިދާޅުވި ގޮތުގައި "އެއީ އިންޑިއާ ސަރުކާރުގެ ނިންމުމެ" ކެވެ. އެއީ ރެކިވަޑައިގަތުމުގެ ސިޔާސީ ޖަވާބެކެވެ. އެކަމަކު އެއީ އަސްލު މައްސަލައަށް ދެއްވި ޖަވާބަކަށް ނުފުދެ އެވެ.\nއެހެންނަމަވެސް އެ ޖަވާބަށް ފަހުވެސް ގުޅުންހުެރި ވާހަކަތަކެއް ރައީސް ދެއްކެވި އެވެ. ވިދާޅުވި ގޮތުގައި އިންޑިއާ އާއި ރާއްޖެއިން އެ މައްސަލާގައި އަދި މަޝްވަރާއެއް ނުކުރެ އެވެ. ގައުމު ތަކުގެ މެދުގައި ހުންނަ ޑިޕްލޮމެޓިކް ގުޅުންތަކުގެ ތެރެއިން އެއް ގައުމުން އަނެއް ގައުމަށް ހުށަހަޅާ ކަންތައްތަކެއް ފުރިހަމަކުރުމަށްޓަކައި ދެކެވެން ޖެހޭ ވާހަކަތަކެއް ދެކެވޭނެ އެވެ. އެއަށް ފަހު ވިދާޅުވީ ރާއްޖެއިން އެފަދަ ނިންމުމެއް އަދި ނިންމަވާފައެއް ނުވާނެ އެވެ.\nއޭގެ ފަހުން ރައީސްގެ ވާހަކަފުޅު ބައްޓަން ކުރެއްވީ "ދިވެހި ސަރުކާރު އެކުވެރި އިންޑިއާ" ގެ އެ ނިންމުމަށް ތާއީދު ކުރައްވާކަން ދޭހަވާ މޭރުމަކުންނެވެ. އަދި މިސާލެއް ގެންނަވައި ވިދާޅުވި ގޮތުގައި އިންޑިއާގެ ނިއުދިއްލީގައި ރާއްޖޭގެ ހައިކޮމިޝަނެއް ހުންނައިރު އެ ގައުމުގެ ޓްރިވެންޑްރަމްގައި ވެސް ރާއްޖޭގެ ކޮންސިއުލޭޓް އޮފީހެއް ހަދާފައި ހުރެ އެވެ.\n"އެހެންވީމާ އެއް ގައުމަކުން ފޯރުކޮށް ދޭ އެކަހަލަ ވަސީލަތްތައް އަނެއް ގައުމެއްގައި އެ އޮންނަ ގައުމަކުން އެދިއްޖެ ކަމަށް ވަންޏާ އެއާ ދޭތެރޭގައި ވިސްނަންޖެހޭ ކަމެއް ކަމަށް އަޅުގަނޑު ދެކެނީ،" އިންޑިއާގެ ނިންމުމަށް ފުރުސަތު ދޭނެ ކަމަށް ދޭހަވާ ގޮތަށް ރައީސް ވިދާޅުވި އެވެ.\nރައީސްގެ މި ވާހަކަތަކުން މިއީ ސަރުކާރަށް ނޭނގި ނިންމާފައި އޮތް ނިންމުމެއް ކަމާމެދު ވަރަށް ބޮޑަށް ސުވާލު އުފެދެ އެވެ. ރައީސްގެ ވާހަކަފުޅުތަކުން ފާހަގަ ކުރެވެނީ ހިނގަމުން މިދަނީ ރައްޔިތުންގެ ރިއެކްޝަން ހުރި ގޮތް ބަލާލަން ހޭދަވާ ވަގުތުކޮޅެއް ކަމެވެ. އަދި ރައީސް އެ މޭރުމުން ވާހަކަފުޅު ދެއްކެވީ ކޮންމެ ގޮތަކަށް ނަތީޖާ ނުކުތް ނަމަވެސް އެއީ ސަރުކާރުން ބޭނުންވި ގޮތް ނޫން ކަމަށް ދެއްކުމެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އިންޑިއާގެ ބޮޑުވަޒީރު ނަރެންދުރަ މޯދީއާ ސަލާމް ކުރައްވަނީ -- ފޮޓޯ: ރައީސް އޮފީސް\nރައީސްގެ ވާހަކަފުޅުތަކުގެ ކުރީން ރާއްޖޭގައި ހުންނަ އިންޑިއާގެ ހައިކޮމިޝަނުން އޮތީ ބަޔާނެއް ނުކުމެފަ އެވެ.\nއެ ބަޔާނުގައިވާ ގޮތުން އެ ގައުމުގެ ކެބިނެޓުން ރާއޖޭގެ އައްޑު އަތޮޅުގައި އިންޑިއާގެ ކޮންސިއުލޭޓް އޮފީހެއް ހަދަން ނިންމީ އިންޑިއާގެ ސަރުކާރުން ގެންގުޅޭ "ނެއިބަހުޑް ފަސްޓް ޕޮލިސީ" އާއި "ސެކިއުރިޓީ އެންޑް ގްރޯތު ފޯ އޯލް އިން ދަ ރީޖަން" ގެ އަމާޒުގައި ރާއްޖެ އަކީ މުހިންމު ދައުރެއް އަދާކުރާ ގައުމަކަށް ވެގެނެވެ. އަދި އިންޑިއާގެ މި ނިންމުން އައި ނަމަވެސް އަމަލީ މަަސައްކަތް ފަށާނީ ދިވެހި ސަރުކާރުން ހުއްދަ ދިނުމުންނެވެ.\nއޭގެ ފަހަތަށް ގެން ގެންނަނީ ސ. އަތޮޅުގައި އިންޑިއާ ކޮންސިއުލޭޓް އޮފީހެއް ހެދުމުން ދިވެހިންނަށް އޮތް ފައިދާ އެވެ. އިންޑިއާއަށް ދަތުރުކުރަން ބޭނުންވާ އައްޑޫ ރައްޔިތުންނަށް ވިސާގެ ފަސޭހަކަން ލިބި ވިޔަފާރީގެ ގުޅުންތައް ގާއިމު ކުރެވިގެން ދާނެ އެވެ.\nނަމަވެސް އައްޑޫގައި ކޮންސިއުލޭޓް އޮފީހެއް ހަދަން ނިންމި ނިންމުމާމެދު ދިވެހިންގެ އެތައް ބަޔަކު ދަނީ ސުވާލު އުފައްދަމުންނެވެ. އެ ސުވާލު އުފައްދަން ޖެހޭ ބައިވަރު ސަބަބުތައް ވެސް އެބަހުއްޓެވެ. ފުރަތަމަ ކަމަކަށް ކޮންސިއުލޭޓް އޮފީސްތައް ގާއިމު ކުރަން ޖެހޭ އެކަށީގެންވާ އެއްވެސް ސަބަބެއް އައްޑޫގައެއް ނެތެވެ. ކޮވިޑްގައި އިންޑިއާ ކޮށިއަރައި ނޭވާލާން ދަތިވެފައި އޮތް މި ވަގުތު، އަދި ރާއްޖެއަށް ކޮވިޑްގެ އިންޑިއާ ވޭރިއަންޓް ދެމިގަނެ، ރާއްޖޭގެ ހާލަތުވެސް ގޯސްވެ ވެކްސިނަށް ޖެހިފައިވާ މިފަދަ ދަނޑިވަޅެއްގައި އިންޑިއާގެ އެފަދަ ނިންމުމެއް އައުމަކީ ވެސް މި ކަމުގައި އިންޑިއިން ފޮރުވިފައިވާ އެހެން އެެޖެންޑާއެއް އޮތް ކަމަށް ތުހުމަތު ކުރެވިދާނެ، އެހެންނާ ތުހުމަތު އޮތް ސަބަބެކެވެ.\nސިޔާސީ ދާއިރާގެ ތަޖުރިބާކާރު ބައެއް ބޭފުޅުން ދެކެވަޑައިގަންނަވާ ގޮތުގައި ރާއްޖެ މިހާރު ވެސް އޮތީ ވަރަށް ބޮޑަށް އިންޑިއާގެ ނުފޫޒުގެ ތެރޭގައި ބަނދެވިފަ އެވެ. ހާއްސަކޮށް މި ސަރުކާރުގެ ހާރިޖީ ސިޔާސަތު އޮތީ މުޅީން އިންޑިއާ ކޮޅަށް ގޮސް ހުސްވެފަ އެވެ. އިންޑިއާއިން ކޮންމެ ގޮތެއް ހެދި ނަމަވެސް ދިވެހި ސަރުކާރަށް އިސްވެ އެއިން ކަމަކާ ދެކޮޅު ހެދުމުގެ އެއްވެސް ބާރެއް ނޯންނަ ކަމާއި އެތަން ދަނީ ދިމާއަށް ފެނި ހާމަވަމުންނެވެ.\nމިހާރުވެސް ޒާތަކަށް އިންޑިއާގެ މިލިޓަރީ ބޭހެއް ރާއްޖޭގައި އޮތީ ގާއިމުކޮށްފަ އެވެ. އިންޑިއާއިން ހަދިޔާކުރި، އެކަމަކު އިންޑިއާ މީހުން ނޫނީ ދުއްވުން މަނާ ހެލްކޮޕްޓަރުތަކުގެ ހަވާލުގައި އެ ގައުމުގެ ގިނަ އަދަދެއްގެ ސިފައިން ރާއްޖޭގައި އެބަތިއްބެވެ. އައްޑޫ ގަމާއި ލ. އަތޮޅާއި އުތުރުން ހަނިމާދޫގައި އިންޑިއާ ސިފައިން ގާއިމުވެ އެބަތިއްބެވެ. ހަނިމާދޫ އެއާޕޯޓް ބޮޑު ކުރުުމުގެ މަޝްރޫ އާއި ގްރޭޓާ މާލެ ސަރަހައްދުގެ ބްރިޖް މަޝްރޫއުގެ ކަންކަން އެ ހިނގަނީ ސީދާ އިންޑިއާގެ ބެލުމުގެ ދަށުންނެވެ. ދިވެހިންގެ ދަރަނީގެ ތިލަފަތް ފާޅުކޮށް އިންޑިއާ ކޮޅަށް ބުރަކޮށްލާފައި އެ އޮތީ ދޮޅު އަހަރުންނެވެ. ލޯނު ނެގުމާއި އެއް ގައުމަކަށް ދަރާ ވިއްކުން ހުއްޓުވަން އައި ސަރުކާރު ބަލާން އޮއްވާ ރާއްޖޭގެ ދަރަނީގެ ތިލަފަތް ޗައިނާކޮޅުން އިންޑިއާ ކޮޅަށް ބަރުކޮށްލީ އެވެ.\nކުރީގެ ހޯމް މިނިސްޓަރު އުމަރު ނަސީރު ވިދާޅުވި ގޮތުގައި އައްޑޫގައި ގާއިމުކުރަން މަަސައްކަތް ކުރާ ކޮންސިއުލޭޓް އޮފީހަކީ ނަން ފިލާގަނޑެކެވެ. އެއީ އައްޑޫ ރައްޔިތުންނަށް ވިސާދީ، ދެކުނުގެ އެ ސިޓީއަށް ވިޔަފާރިތައް ގެންގޮސް އިގްތިސޯދު ދުޅަހެޔޮކޮށް ދޭން ކުރާ ކަމެއް ނޫނެވެ. އެކަމަކު އެއީ ރާއްޖޭގައި ތިބި އިންޑިއާ ސިފައިންގެ އަދަދާއި އެ މީހުންގެ ހެލްކޮޕްޓަރާއި ރާޑަރުތަކާއި އައްޑޫގެ ޕޮލިސް އެކަޑަމީ އާއި އުތުރުތިލަފަޅު (ޔޫޓީއެފް) މަޝްރޫއުއާއެކު ބޮޑު މަންޒަރު ސާފުވާނެ ނަން ފިލާގަނޑެކެވެ.\nއުމަރު ވިދާޅުވި ގޮތުގައި ކޮންސިއުލޭޓް އޮފީހުގެ އޮތީ އެންމެ ބޭނުމެކެވެ. އެއީ "ވަލުދޮރާށި" ން ވަދެ ރާއްޖޭގައި މިލިޓްރީ ބޭހެއް ގާއިމު ކުރަން އިންޑިއާއިން ފަށާފައި އޮތް ވަރުގަދަ މަސައްކަތަށް "ޑިޕްލޮމެޓިކް ކަވާ" އެއް ރައީސް ސޯލިހުގެ ސަރުކާރުގެ އެހީގައި ހޯދުމެވެ. އިންޑިއާގެ މީހުން ރާއްޖެ ގެނެސް އަޅާލައި އިންޑިއާގެ ފައުޖަށް ހިމާޔަތް ހޯދައި ދިނުމެވެ.\n"މިހާރުވެސް އެ މީހުން [އިންޑިއާ] އެ ތިބީ މި ތަނުގައި އެ މީހުންގެ މިލިޓްރީ ޕްރެޒެންސްއެއް ގާއިމު ކޮށްގެން. އެހެންވީމަ އެކުރާ މަސައްކަތަކީ ޑިޕްލޮމެޓިކް ކަވާއެއް ހޯދުން. އައްޑޫގައި ކޮންސިއުލޭޓް ހަދައިގެން އިންޑިއާ ދިދަ ޖަހައިގެން ތިބޭނީ އެމީހުން. ކުރާނެހާ ވެސް ކަމަކީ ހެލްކޮޓްޕަރު ދުއްވަން އަންނަ މީހުންނާއި އެކަޑަމީއަށް އަންނަ މީހުންނަށް ޑިޕްލޮމެޓިކް ކަވާ ދިނުން... އެ ހުޅުވާ ކޮންސިއުލޭޓް ދެން ހުޅުވަން ދިމާކުރާނީ ހަނިމާދޫގައި އިނގޭތޯ، އެކަންވެސް ކުރާނެ،" އުމަރު ވިދާޅުވި އެވެ.\nކުރީގެ މިނިސްޓަރު އަނީސާ އަހުމަދު ވެސް އިންޑިއާގެ މި ނިންމުމާމެދު ކަންބޮޑުވުން ފާޅު ކުރައްވަ އެވެ. އަނީސާ ވިދާޅުވި ގޮތުގައި އައްޑޫ ސިޓީގައި އިންޑިއާގެ ކޮންސިއުލޭޓެއް ގާއިމު ކުރަން އެ ގައުމުގެ މައި ސަރުކާރުން ނިންމީ ދިވެހި ސަރުކާރުގެ ބަހެއް ނެތި ކަމުގައިވާނަމަ ރާއްޖޭގެ މައްޗަށް އިންޑިއާގެ ނުފޫޒު އޮތް މިންވަރު އެއޮތީ ހާމަވެފަ އެވެ.\nރާއްޖެއަށް ބޮޑެތި އެހީތައް ދީ އަސްކަރީ ގޮތުންނާއި އެ ނޫން ގޮތްގޮތުން ރާއްޖެ-އިންޑިއާ ގުޅުން ބަދަހި ކުރަނީ އެއްވެސް އަމިއްލަ އެދުމެއް ނެތިތޯ ވެސް ރައްޔިތުންގެ މަޖިލީހުގެ ކުރީގެ ނައިބު ރައީސް އަނީސާ ސުވާލު އުފައްދަވަ އެވެ. އަދި އެއީ ދެ ގައުމުގައި އޮތް ރަހުމަތްތެރި ކަމަށްޓަކައި ކޮށްފާނެ ކަމެއްތޯ ވެސް ފޮރިން ރިލޭޝަންސް އަށް ފަރިތަ އެކަމަނާ ސުވާލު ކުރައްވަ އެވެ.\n"ސުވާލަކީ އިންޑިއާގެ މިހާރުގެ ސަރުކާރުން އެ ގައުމުގެ މުސްލިމުންނާ ދޭތެރޭ އެހާ ނިކަމެތިކޮށް ކަންކުރާއިރު 100 ޕަސެންޓް މުސްލިމު ގައުމެއްގެ ގޮތުގައި އޮތް ދިވެހިރާއްޖެއަށް ބޮޑެތި އެހީތައް ދީ ޑިޕްލޮމެޓިކް ގޮތުންނާއި އަސްކަރީ ގޮތުން ގުޅުން ބަދަހި ކުރަނީ އަމިއްލަ އެދުމެއް ނެތި ހަމައެކަނި ދެ ގައުމުގެ ދެމެދުގައި އޮތް ޒަމާންވީ ރަހުމަތްތެރިކަން ދެމެހެއްޓުމަށްޓަކައި ކަަމުގައި ބަލައިގެން ތިބެންވީ ބާވައޭ،" އަނީސާ ސުވާލު އުފެއްދެވި އެވެ.\nމިހާރުވެސް އެ މީހުން [އިންޑިއާ] އެ އޮތީ މި ތަނުގައި އެ މީހުންގެ މިލިޓްރީ ޕްރެޒެންސްއެއް ގާއިމުކޮށްގެން. އެހެންވީމަ އެކުރާ މަސައްކަތަކީ ޑިޕްލޮމެޓިކް ކަވާއެއް ހޯދުން. އައްޑޫގައި ކޮންސިއުލޭޓް ހަދައިގެން އިންޑިއާ ދިދަ ޖަހައިގެން ތިބޭނީ އެމީހުން. ކުރާނެހާވެސް ކަމަކީ ހެލްކޮޓްޕަރު ދުއްވަން އަންނަ މީހުންނާއި އެކަޑަމީއަށް އަންނަ މީހުންނަށް ޑިޕްލޮމެޓިކް ކަވާ ދޭނީ. އެ ހުޅުވާ ކޮންސިއުލޭޓް ދެން ހުޅުވަން ދިމާކުރާނީ ހަނިމާދޫގައި އިނގޭތޯ\nއުމަރު ވިދާޅުވި ގޮތުގައި އިންޑިއާގެ ނިންމުމާ ގުޅޭގޮތުން ރައީސް ސޯލިހް ހެއްދެވީ އިތުރުުފުޅެކެވެ. އިންޑިއާ ފަދަ ގައުމަކުން އެފަދަ ނިންމުމެއް ރާއްޖެއިން ފެހި ސިގްނަލް ނުދެނީސް ނުނިންމާނެ އެވެ. އަދި އެ ނިންމުން އައުމުގެ ކުރިން ދެ ގައުމުގެ މެދުގައި މަޝްވަރާ ވެސް ހިނގާނެ އެވެ. ވަރަށް ބޮޑު ކަށަވަރު ކަމެއް އަދި ޔަގީން ކަމެއް އޮވެގެން ނޫނީ އެފަދަ ނިންމުމެއް ނިންމާ ޕަބްލިކަށް ނުގެންނާނެ އެވެ. އިންޑިއާ ކަހަލަ ގައުމަކުން ރާއްޖެ ކަހަލަ ގައުމެއްގައި ކަމެއް ކުރަން ނިންމާ އިއުލާނުކޮށް ދެން ރާއްޖޭގެ ރުހުން ހޯދަން ހުށައެޅުން އެއީ ޖޯކެއްގެ ގޮތުގައި ވެސް އުމަރު ސިފަ ކުރެއްވި އެވެ.\n"ރައީސް އެ ހެއްދެވީ ސީދާ ދޮގެއް. ނޫނީ އެއީ ބައި ދޮގެއް، ދެބައިކުޅަ އެއްބައި ދޮގެއް. އެހެން މި ދެންނެވީ ކޮންސިއުލޭޓެއް ގާއިމު ކުރަން އިންޑިއާއިން ނުނިންމާނެ މި ތަނުން [ރާއްޖެ] ގްރީން ސިގްނަލެއް ލިބިގެން ނޫނީ. އެއީ ލަޓޯފަޓޯ ނިންމުންތައް ނިންމާނެ ގައުމެއް ނޫން. ފުރަތަމަ ކަމަކަށް ކެބިނެޓަށް އެފަދަ މައްސަލައެއް ގެންދާނީ ވެސް އެ ނިންމުން ނިންމާފައި. ކެބިނެޓަށް އެ ގެންދަނީ ޕްރޮޓޮކޯލް ފުރިހަމަ ކޮށްލަން. އެހެންވީމަ އެއްގޮތަކަށް ވެސް ރާއްޖެއަށް ނޭނގި ރާއްޖޭގެ ރުހުމެއް ނެތި މިހާ ހިސާބަކަށް ނުގެންދާނެ،" އުމަރު ވިދާޅުވިއެވެ.\nސުވާލަކީ އިންޑިއާގެ މިހާރުގެ ސަރުކާރުން އެ ގައުމުގެ މުސްލިމުންނާ ދޭތެރޭ އެހާ ނިކަމެތިކޮށް ކަންކުރާއިރު 100 ޕަސެންޓް މުސްލިމު ގައުމެއްގެ ގޮތުގައި އޮތް ދިވެހިރާއްޖެއަށް ބޮޑެތި އެހީތައް ދީ ޑިޕްލޮމެޓިކް ގޮތުންނާއި އަސްކަރީ ގޮތުން ގުޅުން ބަދަހި ކުރަނީ އަމިއްލަ އެދުމެއް ނެތި ހަމައެކަނި ދެ ގައުމުގެ ދެމެދުގައި އޮތް ޒަމާންވީ ރަހުމަތްތެރިކަން ދެމެހެއްޓުމަށްޓަކައި ކަަމުގައި ބަލައިގެން ތިބެންވީ ބާވައޭ\nއަނީސާ އަހުމަދު | ކުރީގެ މިނިސްޓަރު\nއިދިކޮޅު ކޯލިޝަނުންވެސް ވަނީ މި މައްސަލާގައި ކަންބޮޑުވުން ފާޅުކޮށް ބަޔާނަކުން ވާހަކަ ދައްކާފަ އެވެ.\nޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވި ގޮތުގައި ކަން ހިނގާދިޔަ ގޮތުން ޝައްކުގެ ނަޒަރުން ބަލަން ޖެހޭ އެތައް ކަަމެއް ވެއެވެ. ފުރަތަމަ ކަމަކީ ދިވެހި ސަރުކާރުން ރައްޔިތުންނަށް މިކަން ސާފުކޮށް ނުދީ އުޅެނިކޮށް އިންޑިއާގެ ކެބިނެޓުން މިވަރުގެ ނިންމުމެއް އާންމު ކުރުމެވެ. އަނެއް ކަމަކީ އިންޑިއާގައި ކޮންސިއުލޭޓް އޮފީހެއް ހުޅުވަން ޖެހޭ އެކަށީގެންވާ އެއްވެސް ސަބަބެއް ނެތުމެވެ. އެކަމުގެ މަގުސަދެއް ސާފުކޮށް ބުނެދެވިފައި ވެސް ނެތުމެވެ.\nއައްޑޫގައި އިންޑިއާގެ މާގިނަ ބަޔަކު ނެތެވެ؛ އެހެން ބުނަނީ ވެސް އިންޑިއާ އައި ދިވެހި ސަރުކާރުންނެވެ. އެހެންވީއިރު ސ. އަތޮޅުގައި އިންޑިއާގެ ކޮންސިއުލޭޓެއް ހުންނަން ޖެހޭ ސަބަބަކީ ކޮބައި ހެއްޔެވެ؟ އަނެއް ކަމަކީ ހަމައެކަނި ވިސާގެ ފަސޭހައަކަށް އައްޑޫގައި ކޮންސިއުލޭޓެއް ހެދުމެވެ. ޑިޖިޓަލައިޒް މި ޒަމާނުގައި ދިވެހިންނަށް ފަސޭހައެއް ކޮށްދޭން ބޭނުންނަމަ އިންޑިއާއިން ފަށަންވީ ކަމަކީ އޮން އެރައިވަލް ވިސާ ދޭން ފެށުމެވެ. އެއިން ކަމެއް ނުކޮށް އެކި ތަންތާނގައި ކޮންސިއުލޭޓް ހަދައިގެން އެކަން ކުރަން ޖެހޭ ސަބަބެއް ވިސްނިވަޑައިނުގަންނަވާ ކަމަށް ޝިޔާމް ވިދާޅުވެ އެވެ.\nދެން އޮތީ އައްޑޫގައި އިންޑިއާގެ އެހީގައި ފަށާފައިވާ 200 މިލިއަން ޑޮލަރުގެ މަޝްރޫއުތަކާ ކޮންސިއުލޭޓާއެކު އަންނާނެ ކަމަށް ހުވަފެން އެ ދައްކާ މަޝްރޫއުތަކެކެވެ. އެކަމަށް ޝިޔާމް މިސާލު ދެއްކެވީ ޅ. އަތޮޅުގައި ފެނާއި ނަރުދަމާ އެޅުމުގެ ނަމުގައި އިންޑިއާގެ ކޮންޓެކްޓަރުން ދެ އަހަރު ހަރަކާތްތެރިވި ގޮތެވެ.\n"ޅ. އަތޮޅުގައި ފެނާ ނަރުދަމާ އެޅުމަށް އިންޑިއާގެ ކޮންޓްރެކްޓަރުންނާއި ހަވާލު ކޮށްގެން ކުރިއަށް ގެންދިޔަ މަސައްކަތްތަކަކީ ފާދިއްޕޮޅުގައި މިހާތަނަށް ހިންގުނު އެންމެ ބޮޑު މަޝްރޫއު. ނަމަވެސް ނައިފަރުން އެންމެ އާދައިގެ ލޭބަރެއް ވެސް އެ މަޝްރޫއަށް ނުނަގާ. މުގު ކިލޯއެއްްގެ މިންވަރު ވެސް ރަށުން ނުގަނޭ. އެވެސް އެ ގެންނަނީ އިންޑިއާއިން. މި ސިސްޓަމުން އިންޑިއާ ކޮންޓެކްޓަރުން އެ ހަރަކާތްތެރި ވަނީ. އެ ސަރަހައްދަކަށް ވާނީ ކޮން ފައިދާއެއްތޯ؟ އަނެއްކޮޅުން މަސައްކަތް ލަސް ދިގު ދެމިގެންދާ ގޮތަށް ނޫނީ އެއްވެސް ކަމެއް ނުކުރޭ،" ޝިޔާމް ވިދާޅުވިއެވެ.\nޝިޔާމް ވިދާޅުވި ގޮތުގައި ރާއްޖޭގައި މިހާރު ވެސް އިންޑިއާގެ މިލިޓަރީ ޕްރެޒެންސް އޮތް އޮތުމާމެދު އެތައް ކަންބޮޑުވުމެއް އޮތްއިރު އެކި ވާހަކަ ދައްކައިގެން އައްޑޫގައި ކޮންސިއުލޭޓެއް ހެދުމަކީ ކަންބޮޑުވުން ނިހާޔަތަށް އޮތް ކަމެކެވެ.\nރާއްޖޭގެ ސިޔާސީ މައިދާނުގައި މިވަގުތު ތިއްބެވި ބޭފުޅުންގެ ތެރެއިން ވަރަށް ސީނިއާ ބޭފުޅަކު ވެސް މި މައްސަލާގައި ވާހަކަ ދެއްކެވި އެވެ. ސަރުކާރާއި ވެސް ވަރަށް ހާއްސަ ގުޅުމެއް އެ ބޭފުޅާގެ އެބައޮތެވެ. އަމިއްލަފުޅު ނަން އެއްފަރާތްކޮށްލައްވާފައި އެބޭފުޅާ ވިދާޅުވި ގޮތުގައި އައްޑޫގައި ކޮންސިއުލޭޓް ގާއިމު ކުރުމުގެ މައްސަލަ އެ އޮތީ ވަރަށް ނުބައި ފައްތަރަކަށް ދުއްވާލާފަ އެވެ. އެއީ ރޭވިގެން ވަރަށް ބޮޑަށް ރާވައިގެން ހިންގާ ކަމެއް ކަމަށް ބެލުމުގެ ފުރުސަތު އެބަ އޮތެވެ.\nއޭނާ ވެސް ފުރަތަމަ ފާހަގަ ކުރެއްވީ އިންޑިއާއިން އެކަން އިއުލާނު ކުރުމެވެ. އަދި އޭގެ ފަހަށް އެއީ ދިވެހި ސަރުކާރަށް އެނގިގެން ނިންމި ނިންމުމެއް ނޫން ކަމަށް ވިދާޅުވެ ނުސީދާކޮށް އެ ނިންމެވުމަށް ރައީސް ސޯލިހް ތާއީދު ކުރެއްވުމެވެ. އަދި ހަގީގަތް އޮޅޭ ގޮތަށް ޑްރިވެންޓްރަމްގައި ވެސް ދިވެހި ކޮންސިއުލޭޓެއް ހުރި ކަަމަށް ވިދާޅުވެ އިންޑިއާގެ އެ ނިންމުމަށް ދެކޮޅު ހެދެން ނެތް ކަމަށް ދޭހަވާ މޭރުމަކުން ވާހަކަ ދެއްކެވުމެވެ.\n"ކީކޭތޯ ރައީސް އެ ވިދާޅުވީ؟ ރައީސް އެ ވިދާޅުވަނީ އަޅުގަނޑުމެން އެ ނިންމުމާ ދެކޮޅު ހަދައިފިނަމަ ޑްރިވެންޑްރަމްގައި ކޮންސިއުލޭޓް ނުހިންގޭނެ ކަމުގެ އިންޒާރު އިންޑިއާއިން ދޭނެއޭތޯ؟ ނޫނީ އެ ކޮންސިއުލޭޓް ހުރުމުން އިންޑިއާއިން ބޭނުން ތާކު ރާއްޖޭގައި ވެސް ކޮންސިއުލޭޓް ހެދޭނެއޭތޯ؟ އިންޑިއާގެ ރައްޔިތަކަށް ހިދުމަތެއް ނެތް އަދި ދިވެހިންނަށް ފަސޭހައެއް ނެތް ކަމެއްގައި ކީއްކުރާ ކޮންސިއުލޭޓެއްތޯ؟"\nރައީސް އިބްރާހީމް މުހައްމަދު ސޯލިހާއި އިންޑިއާގެ ބޮޑުވަޒީރު ނަރެންދުރަ މޯދީ -- ފޮޓޯ: ރައީސް އޮފީސް\nއޭނާ ވިދާޅުވި ގޮތުގައި މި މައްސަލާގައި އައްޑޫ ވަކި ކުރަން އިނގިރޭސިންގެ ދުވަސްވަރު ހިނގި ކަންކަމާއި ގުޅުންހުރި ގޮތަކަށް ވެސް ކަންކަން އެބަ ހިނގަ އެވެ. ސަރުކާރުން ފައިނަލް ނިންމުމެއް ގެނައުމުގެ ކުރީން އައްޑޫއަށް ނިސްބަތްވާ ހުރިހާ މެންބަރުންނާއި އެ ސިޓީގެ ރައްޔިތުންގެ ތެރެއިން ބަޔަކު އެ ވަނީ އިންޑިއާގެ ނިންމުން މުހިންމު ކަމަށް ބުނެފަ އެވެ. އަދި އެކަން އަވަހަށް ތަންފީޒު ކުރަން ގޮވާލުމަކީ ބިރުވެރި ކަމެކެވެ.\n"ދެން ސަރުކާރުން ބުނާނީ ސަރުކާރުން ކުރާނީ ކީއްހޭ؟ އައްޑޫ ރައްޔިތުން ބޭނުންވި ގޮތޭ. އެ ހުއްދަ ނުދީފިނަމަ އައްޑޫ ރައްޔިތުންގެ އުންމީދުތަކުގައި ސަރުކާރުން ކޮޅުފައިން ޖެހީއޭ! އެހެންވީމަ އަޅުގަނޑަށް ފެންނަ ގޮތުގައި މިއީ ރޭވިގެން އެއްގޮތަކުން ނުވިއްޔާ އަނެއް ގޮތަކުން ވެސް ވަކި އެޖެންޑާ އޮތް އޮވެގެން ކުރާ ކަމެއް. މިއީ އައްޑޫއަށް ދިވެހި ގައުމަށް ހެޔޮ އެދިގެން ކުރާ ކަމެއް ނޫން،"\nމި މައްސަލާގައި ވާހަކަ ދެއްކެވި ގިނަ ބޭފުޅުން ވިދާޅުވި ގޮތުގައި އިންޑިއާއިން ކުރަން ނިންމާފައިވާ މި މަސައްކަތް ހުއްޓުވަން ޖެހެ އެވެ. އެކަމަކު އުމަރު ވިދާޅުވި ގޮތުގައި ގާނޫނުގެ ތެރެއިން އެކަން ހުއްޓުވޭނެ ގޮތެއް ނެތެވެ. އަދި މުޒާހަރާކޮށް ހަޅުތާލު ކޮށްގެން ހުއްޓުވާނަމަ ދެން ނުކުންނަން އޮތީ ވެސް މާ ނުރައްކާތެރި ނަތީޖާއެކެވެ.\n"އެ ހިސާބުން އަޅުގަނޑަށް ޔަގީން މި ސަރުކާރުން އިންޑިއާގެ އަސްކަރީ އެހީތެރި ކަމަށް އެދޭނެ. އެ ދުވަހެއްގެ އިންތިޒާރުގައި މިހާރު ވެސް އިންޑިއާ އެ އޮތީ. ހަމަ ވަގުތުން އެ އެހީތެރިކަން ދޭން. އެހެންވީމަ އަޅުގަނޑުމެން މި ތިބީ އެ ދުވަސް އިންޑިއާއަށް ދޭ ގޮތަކަށް ނޫން. އަޅުގަނޑުމެން މިކަން ނިންމަންޖެހޭނީ އިންތިހާބުން. ދިވެހިން އެކަން ކުރާނެ،" އުމަރު ވިދާޅުވި އެވެ.\nއުމަރު ނަސީރު ޕީޕީއެމް އިންޑިއާ + ރައީސް އިބްރާހިމް މުހައްމަދު ސޯލިހު އިންޑިޔާގެ ބޮޑުވަޒީރު މޯދީ އައްޑޫ ސިޓީ ކައުންސިލް ފޮރިން މިނިސްޓްރީ އަބްދުﷲ ޝާހިދު އައްޑޫ ސިޓީ އިދިކޮޅު ފަރާތްތައް އަހުމަދު ޝިޔާމް ދިވެހި އިންޑިއާގެ ގުޅުން ޕޮލިޓިކްސް ބައިނަލްއަގުވާމީ ގުޅުންތައް ހާރިޖީ ސިޔާސަތު


"ބޫލް ބުލައްޔާ-2"ގެ ޝޫޓިންގ އޯގަސްޓްމަހު އަލުން ފަށަނީ "ބޫލް ބުލައްޔާ-2"ގެ ޝޫޓިންގ އޯގަސްޓްމަހު އަލުން ފަށަނީ\n"ބޫލް ބުލައްޔާ-2"ގެ ޝޫޓިންގ އޯގަސްޓްމަހު އަލުން ފަށަނީ\n"ބޫލް ބުލައްޔާ-2"ގެ ލީޑް ރޯލުން ފެނިގެންދާ ކާރްތިކްއާއި ކިއާރާ--\nބޮލީވުޑްގެ ކުރިއަރަމުން އަންނަ2ތަރިންކަމަށްވާ ކާރްތިކް އާރިޔާން އާއި ކިއާރާ އަދުވާނީ ލީޑް ރޯލުން ފެނިގެންދާ "ބޫލް ބުލައްޔާ-2"ގެ ޝޫޓިންގ އޯގަސްޓްމަހު ފެށުމަށް ތައްޔާރުވެއްޖެއެވެ.\n"ބޫލް ބުލައްޔާ-2" އަކީ 2007 ވަނަ އަހަރު ރިލީޒްކުރި ކޮމެޑީ ހޮރޯރ ފިލްމް "ބޫލް ބުލައްޔާ"ގެ ސްޓޭންޑްއެލޯން ސީކުއަލެކެވެ. އަނީސް ބަޒްމީ ޑައިރެކްޓްކުރާ މި ފިލްމުގެ ޕްލޮޓާގުޅޭގޮތުން މާގިނަ މަޢުލޫމާތުތަކެއް މިހާތަނަށް ލިބިފައިނުވިނަމަވެސް، ބެލެވޭގޮތުގައި މި ފިލްމަކީވެސް ކުރީގެ ފިލްމެކޭ އެއްފަދައިން ހެއްވާ މަޖާ ކަންތައްތަކަކާއި، ބިރުވެރި ކަންތައްތަކެއްވެެސް ހިމެނިގެންދާނެ ފިލްމެކެވެ.\nއިންޑިއާގެ ލަކްނޫ ސިޓީގައި މި ފިލްމުގެ ޝޫޓިންގ ފަށާފައިވަނީ މިއަހަރުގެ ކުރީކޮޅެވެ. ފިލްމުގެ މަންޒަރުތައް ނެގުމަށް ޕްރޮޑަކްޝަން ޓީމޫން ލަކްނޫ ސިޓީގައި ވަނީ ބޮޑު ސެޓެއްވެސް ތައްޔާރުކޮށްފައެވެ. ނަަމަވެސް ކޯވިޑް-19ގެ ސަބަބުން އިންޑިއާގައި ފުރަބަންދު އިޢުލާންކުރުމާގުޅިގެން ޝޫޓިންގެ މަސައްކަތްތައް މެދުކަނޑާލުމަށްފަހު ފިލްމުގެ ކާސްޓުންނާއި ކްރޫއިން ވަނީ އެމީހުންގެ އަމިއްލަ ގެއަށް ފޮނުވާލާފައެވެ.\nގާތްގަނޑަކަށް4މަހުގެ މެދުކެނޑުމަކަށްފަހު ފިލްމުގެ ޝޫޓިންގ އަލުން ފެށުމަށް ޕްރޮޑަކްޝަން ޓީމުން މިހާރު ތައްޔާރުވަމުންދާއިރު، ފިލްމުގެ ޑައިރެކްޓަރ އަނީސް ބަޒްމީ ބުނެފައިވަނީ ޝޫޓިންގެ ކަންކަން ކުރާނީ ފިލްމުގެ ކާސްޓުންނާއި ކްރޫއިންގެ ސިއްހީ ރައްކާތެރިކަން ކަށަވަރުކުރުމަށްޓަކާ އަޅަންޖެހޭ ފިޔަވަޅުތައް އަޅައިގެންކަމަށެވެ. އަދި ފިލްމުގެ ސެޓަށް ބޮޑު ހަރަދެއްވެސް ކޮށްފައިވާކަން ފާހަގަކޮށް، ކުރިން ނަގާފައިވާ މަންޒަރުތަކާއި ކޮންޓިނިއުނިޓީ ދިމާކުރެވޭނީވެސް ހަމަ އެ ސެޓުގައި މަންޒަރުތައް ނަގައިގެންކަމަށްވާތީ، ސެޓު އެހެންތާކަށް ބަދަލުކުރުމުގެ ވިސްނުމެއްނެތްކަމަށް އޭނާ ބުނެފައިވެއެވެ. ޕްރޮޑަކްޝަން ޓީމުން މިހާރު އިންތިޒާރުކުރަމުންދަނީ އުއްތަރު ޕްރަދޭޝްގެ ސަރުކާރުން ޝޫޓިންގ ފެށުމަށް ހުއްދަދޭނެ ދުވަހަކަށެވެ. އަދި އެ ހުއްދަ ލިބުނުހާ އަވަހަކަށް އޯގަސްޓްމަހުގެ ތެރޭގައި ފިލްމް ޝޫޓްކުރުމުގެ މަސައްކަތައް ފެށިގެންދާނެކަމަަށް އަނީސް ބުނެފައިވެއެވެ.\nމި ފިލްމުގެ ލީޑް ރޯލުން ކާރްތިކް އާއި ކިއާރާ ފެނިގެންދާއިރު، ފިލްމުގެ މުހިއްމު ރޯލަކުން މަޝްހޫރު ބަތަލާ ތާބޫވެސް ފެނިގެންދާނެއެވެ. އަދި ދެވަނަ ބައިން އަކްޝޭގެ ހާއްސަ ފެނިލުމެއް ފެނުން އެކަށީގެންވާކަމަށްވެސް މީގެ ކުރިން އަޑުފެތުރިފައިވެއެވެ. މި ފިލްމުގެ ނުނެގި ހުރި މަންޒަރުތައް ނެގުމަށް ގާތްގަނޑަކަށް 35 ދުވަސް ހޭދަވާނެކަމަށް ބެލެވެއެވެ. މި އަހަރުގެ ޖުލައިމަހު ކުރިން ރިލީޒްކުރާގޮތަށް ހަމަޖެހުނު މި ފިލްމުގެ ޕްރޮޑަކްޝަން މަސައްކަތްތައް މެދުކެނޑިފައިވާތީ، މި ފިލްމް އެންމެ އަވަހަށްވެސް ސިނަމާތަކަށް އަންނާނެކަމަށް ލަފާކުރެވެނީ މިއަހަރުގެ އޮކްޓޯބަރުމަހުގެ ތެރޭގައެވެ.


ޖިންސު އޮޅުވާލުމުގެ ނުބައިކަން ހަމަ ނޭނގެނީ ހެއްޔެވެ؟\nNovember 23, 2019 17:08:31\nރާއްޖެއަކީ ސައްތައިން ސައްތަ މުސްލިމުން ދިރިއުޅެމުން އަންނަ ޤައުމެކޭ މީގެ ކުރިން އަޅުގަނޑުމެން ބުނެލީ ފަހުރުވެރިކަމާއި އެކު މޭގައި އަތް ޖަހާލަމުންނެވެ. ނަމަވެސް ޒަމާނީ އޮއެވަރާއި އެކު ދިވެހިންގެ ތެރެއިން ފެނުން އެތައް ކަމެއް މިވަނީ ބަދަލުވެފައެވެ. ހާއްސަކޮށް މާތްވެގެެންވާ އިސްލާމްދީނާއި ދުރު ކަންކަން މިދަނީ ދިވެހިންގެ ތެރޭގައި އާއްމު ވަމުންނެވެ.\n"ހިޔާލު ފާޅުކުރުމުގެ މިނިކަންކަމޭ" ކިޔައި މާތްﷲ އާއި ރަސޫލާ މުހައްމަދުއް ޞައްލަﷲ ޢަލައިހި ވަސައްލަމައަށް ބަދުބަސްބުނެ، ފުރައްސާރަކުރާ އެތައް ދިވެހިންނެއް އެބައުޅެއެވެ. ސިއްރާއި ފާޅުގައެވެ. ނަމަވެސް އެމީހުންގެ ދޫތައް މައިތިރި ކުރަން ކިރިޔާވެސް މަސައްކަތެއް ކޮށްލި ބަޔަކަށް ފެންނާން އޮތީ ރާއްޖޭގެ ދީނީ އިލްމުވެރީންނާއި، ހެޔޮވިސްނޭ މަދު ބައެކެވެ. ސަރުކާރުގެ މަތީ ފަޑީގައި ތިބި ފަރާތްތައް މިކަމުގައި ތިބީ "ހައްޕު" ކިޔައިގެންނެވެ.\nރާއްޖޭގައި، މީގެ ކުރިން އަންހެންވަންތަ ގޮތަކަށް ފިރިހެނުން ހެދުން އަޅައިގެން ނުވަތަ ފިރިހެންވަންތަ ގޮތަކަށް އަންހެނުން ހެދުން އަޅައިގެން އުޅެފިނަމަ އެވާހަކަ ދައްކާނެ އެތައް ދޫތަކެއް ވެއެވެ. އެކަމާއި ދެކޮޅަށް އެތައް ބަޔަކު އަޑު އުފުލައެވެ. ނަމަވެސް މަންޒަރު ބަދަލުވެ މިއަދު، ފާޅުގައި އެފަދަ ފަރާތްތައް ޖިންސު އޮޅުވާލައިގެން އުޅޭއިރު ގިނަ ދިވެހިންނަށް "ކަހާތާ ހިރުވާވެސް ނުލައެވެ". ގިނަ ދިވެހިންނަށް އެއީ މާ ބޮޑު މައްސަލައެއް ނޫނެވެ. އެފަރާތްތައް ދެކޭ ގޮތުގައި "މިނިވަންކަމަކީ" އެއީއެވެ.\nމީހަކު ނުބައި މަގަކުން ކައްސާލައިގެން ދަނީ ނަމަ، ނުވަތަ ކަށިކުނބުރު ޖަންގައްޔަކަށް ވަންނަނީ ނަމަ އެމީހެއް ހެޔޮމަގަށް އެޅުވުމަކީ ދީނީ އަދި ޤައުމީ ވާޖިބެކެވެ. ހެޔޮ ގޮތް އޮޅުން ފިލުވައި ދިނުމަކީ ހަމަ އެކަނި ކަމާ ބެހޭ މުއައްސަސާތަކުގެ މަސްއޫލިއްތެއް ނޫނެވެ. އެކަަމަކީ އަޅުގަނޑުމެން ކޮންމެ މީހެއްގެ ކޮނޑުގައި އެޅިފައިވާ ފަރުދީ ޒިންމާއެކެވެ.\nޖިންސު އޮޅުވާލަން މަސައްކަތް ކުރާ ދިވެހިންގެ އަދަދު އިތުރުވެފައިވާއިރު، އެކަމުގެ ހުރި ނުބައިކަން ގިނަ މީހުންނަށް ނޭނގެނީބާއެވެ؟ ނުވަތަ ހައްޤު ގޮތް އެނގި ހުރެ ޖާހިލުކަން އިސްކުރެވެނީހެއްޔެވެ؟\nރަސޫލާ ޞައްލަﷲ އަަލައިހި ވަސައްލަމަ ވަނީ ޖިންސު އޮޅުވާލާ ފަރާތްތަކަށް ލައުނަތް ހުރިކަން ހާމަކުރައްވާފައެވެ.\nلَعَنَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  الرَّجُلَ يَلْبَسُ لِبْسَةَ الْمَرْأَةِ وَالْمَرْأَةَ تَلْبَسُ لِبْسَةَ الرَّجُلِ މާނަ: "އަންހެނުންގެ ހެދުންއަޅާ ފިރިހެނާއި، އަދި ފިރިހެނުންގެ ހެދުންއަޅާ އަންހެނާއަށް ލަޢްނަތް ހުރިކަމުގައި، ރަސޫލު -ޞައްލަﷲ ޢަލައިހި ވަސައްލަމަ- ޙަދީޘްކުރެއްވިއެވެ."\nއެހެން ޙަދީޘެއްގައިވެއެވެ: أَنَّ النَّبِيَّ  صَلَّى اللَّهُ عَلَيْهِ وَسَلَّمَ   لَعَنَ الْمُتَشَبِّهِينَ مِنْ الرِّجَالِ بِالنِّسَاءِ وَلَعَنَ الْمُتَشَبِّهَاتِ مِنْ النِّسَاءِ بِالرِّجَالِ\nމާނަ: "އަންހެނުންނާ ވައްތަރުވެގަންނަ ފިރިހެނުނަނަށާއި، ފިރިހެނުންނާ ވައްތަރުވެގަންނަ އަންހެނުންނަށް، ލަޢްނަތް ހުރިކަމުގައި، ރަސޫލު -ޞައްލަﷲ ޢަލައިހި ވަސައްލަމަ- ޙަދީޘްކުރެއްވިއެވެ."\nދުނިޔެއާއި އާޚިރަތުގައި ﷲ ލަޢްނަތްލައްވާ، އަދި މި ލަޢްނަތަށް މަލާއިކަތުން އާމީންކިއުއްވާފައިވާ މީހުންގެ ތެރޭގައި، ރަސުލާ މުހައްމަދުއް ޞައްލަﷲ އަލައިހި ވަސައްލަމަ ގުނުއްވާފައިވާ އެއްބަޔަކީ، ފިރިހެނެއްގެ ގޮތުގައި ﷲ އޭނާ އުފެއްދެވުމުން އަމިއްލައަށް އަންހެނަކަށްވެ އަންހެންދުޅާވާ މީހުންނާއި، އަންހެނެއްގެ ގޮތުގައި ﷲ އޭނާ އުފެއްދެވުމުން އަމިއްލައަށް ފިރިހެނަކަށްވެ ފިރިހެންދުޅާވާ މީހުންނެވެ.\nއެހެންކަމުން ޖިންސު އޮޅުވާލުމަށް މަސައްކަތް ކުރާ ފަރާތްތައް ދެވަނަ ވިސްނުމަކަށް ދާން އެބަޖެހެއެވެ. އިސްލާހުވެ ހެޔޮމަގަށް ރުޖޫއަވުމަށް އަދި ވަގުތު އެބައޮތެވެ. ވިސްނައިފި މީހަކަށް އިބްރަތެއްވާކަން ކަށަވަރެވެ. ކާމިޔާބާއި ފަލާހް ލިބޭނީ މި ދުނިޔެ މަތީގައި ހެޔޮ އަމަލު ކުޅަ ބަޔަކަށެވެ.\n11.8 % އުފާވި\n78.4 % ދެރަވި\n3.9 % ރުޅިއައި\n5.9 % މައުލޫމާތު މުއްސަނދިވި\nއިޖުތިމާއީ ޖިންސު އޮޅުވާލުން ހަރާމް\nހެޑްލައިން އާއި ލިޔުން ގަނޑު ދިމާނުވޭ\nފްރާންސްގައި މުސްލިމުންނަށް ދެވޭ ހަމަލާތައް އިތުރުވެއްޖެ\nއަނެއްކާވެސް ނޭޝަނަލް އާޓް ގެލަރީ ގައި ހަރަކާތްތައް ބޭއްވުމަށް ހުޅުވާލަނީ\nހެލްތު މިނިސްޓަރަކަށް ކެރަފާ ނަސީމް އައްޔަނުކުރެއްވުމަކީ ރައީސް ސޯލިހުގެ ވަރަށް ފުރިހަމަ ނިންމެވުމެއް: ރައީސް ނަޝީދު


Badhahi Hirafus 2020 namugai Football mubaaratheh fashaifi\nބަދަހި ހިރަފުސް ފުޓްބޯޅަ މުބާރާތުގެ ތެރެއިން--ފޮޓޯ: ހިރަފުސް\n"ބަދަހި ހިރަފުސް 2020" ނަމުގައި ފުޓްބޯޅަ މުބާރާތެއް ފަށައިފި\nކުޅުދުއްފުށީ ހިރަފުސް ފުޓްބޯޅަ ޓީމުން އިންތިޒާމް ކޮށްގެން "ބަދަހި ހިރަފުސް 2020" ނަމުގައި ފުޓްބޯޅަ މުބާރާތެއް ހިރަފުސް ދަނޑުގައި ފަށައިފިއެވެ.\nމިމުބާރާތަކީ އެދަނޑަށް ކުޅެންދާ ކުޅުންތެރިންގެ މެދުގައި ގުޅުން ބަދަހިކުރުމުގެ މަގުސަދުގައި، ހިރަފުސް ޓީމުން އިންތިޒާމްކޮށް ކުރިއަށްގެންދާ މުބާރާތެއްކަމަށް އެފަރާތުން މައުލޫމާތުދެ އެވެ.\nޖުމްލަ5ޓީމަށް ބަހާލައިގެން ކުރިއަށްގެންދާ މިމުބާރާތުގައި ކުޅުމުގެ ފުރުސަތު ހުޅުވާލާފައިވަނީ ހިރަފުސް ދަނޑަށް ކުޅެންދާ ކުޅުންތެރިންނަށެވެ. މީގެ އިތުރުން ޓީމު ވަރުކުރުމަށް ކޮންމެ ޓީމަކަށް އިތުރު2ކުޅުންތެރިން ހޯދުމުގެ ފުރުސަތު ކޮންމެޓީމަކަށްވެސް ދީފައިވެއެވެ.\nމިމުބާރާތުގައި ވާދަކުރާ ޓީމުތަކަކީ ސުކައުޓެން، މައި ޕެޓް، އެފް.ސީ ވިގަނި، ރެނދަން، އަދި ހުދަންބަރެވެ. މިއީ 11 އަސައިޑް މުބާރާތެކެވެ.\nއިންތިޒާމްކުރާ ފަރާތުން މައުލޫމާތު ދެއްވާގޮތުގައި "ބަދަހި ހިރަފުސް 2020" މިމުބާރާތް ހާއްސަކުރެވިފައިވަނީ، ދިވެހިރާއްޖޭގެ ހީވާގި މަސްވެރިންނަށެވެ. މަސްވެރިންގެ ދުވަސްކަމުގައިވާ 10 ޑިސެންބަރު 2020 ގައި ފަށާފައިވާ މިމުބާރާތުގެ ފައިނަލްމެޗު ކުޅުމަށް ހަމަޖެހިފައިވަނީ 23 ޑިސެމްބަރު 2020 ގައެވެ. މުބާރާތުގެ ޝަރަފްވެރި މެހެމާނުންގެ ގޮތުގައި ފެނިގެންދަނީ ހީވާގި މަސްވެރިންވެރިންނެވެ.\nބަދަހި ހިރަފުސް ކަޕްގެ ތެރެއިން--ފޮޓޯ: ހިރަފުސް\nމިމުބާރާތުގައި މިހާތަނަށް4މެޗު ކުޅެފައިވާއިރު ފުރަތަމަ މެޗުގައި ސުކައުޓެން އަދި މައި ޕެޓް ބައްދަލުކުރިމެޗު5ލަނޑު3ލަޑުން ކާމިޔާބުކުރީ މައި ޕެޓް އެވެ. ދެވަނަ މެޗުގައި އެފް.ސީ ވަގަނި ފަސޭހަކަމާއެކު ރެނދަންގެ މައްޗަށް7ލަނޑު 1 ލަނޑުން ކުރިހޯދިއެވެ.\nލަނޑުގޯންޏެއް ފެނިގެންދިޔަ3ވަނަމެޗުގައި ހުދަންބަރުގެ މައްޗަށް މައި ޕެޓުން ކުރިހޯދީ 10 ލަނޑު 1 ލަނޑުންނެވެ. އަދި4ވަނަ މެޗުގައި ބައްދަލުކުރީ ރެނދަން އަދި ސުކައުޓެން އެވެ. މިމެޗު5ލަނޑު 1 ލަނޑުން ކާމިޔާބު ކުރީ ސުކައުޓެން އެވެ.\nހިރަފުސް ފުޓްބޯޅަ ޓީމަކީ ޒުވާނުންގެ މެދުގައި ގިނަ ހަރަކާތްތަކެއް ކުރިއަށްގެންދާ އަދި އިޖުތިމާއީ ގިނަހަރަކާތްކަތުގައި ބައިވެރިވަމުން އަންނަ ޓީމެއްކަން ފާހަގަކުރެވެއެވެ.


އެމްޑީޕީގެ ދަބަހަށް ރިޔާސީ އިންތިޚާބު ވަދެ ނިމިއްޖެކަމަށް ރައީސް ނަޝީދު ވިދާޅުވެއްޖެ – Maldivian Democratic Party\n13 އޮގަސްޓް 2013\nއެމްޑީޕީގެ ދަބަހަށް ރިޔާސީ އިންތިޚާބު ވަދެ ނިމިއްޖެކަމަށް ރައީސް ނަޝީދު ވިދާޅުވެއްޖެ\nދިވެހިރައްޔިތުންގެ ޑިމޮކްރަޓިކް ޕާޓީގެ ދަބަހަށް އިންތިޚާބު ވަދެ ނިމިއްޖެ ކަމަށާއި އިންތިހާބު އޮތީ ކިހިލި ޖަހައިލައިގެން މޮޅުވާ ގޮތަށް ކަމަށާއި އެއީ ދިވެހި ރައްޔިތުންނަށް އެމްޑީޕީން ވީ ވައުދުތައް ފުއްދާފައިވާތީ ކަމަށް ދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ މާލޭ ރާޅުގަނޑު ސަރަޙައްދުގައި ބޭއްވި އެމްޑީޕީގެ ޚާއްސަ ޖަލްސާގައި ވާހަކަ ދައްކަވަމުންނެވެ.\nރައީސް ނަޝީދު ވިދާޅުވީ އެމްޑީޕީއަކީ ވައުދުވާ ޕާޓީއެއްކަމަށާއި އަދި ވައުދު ފުއްދާ ޕާޓީއެއްކަމުގައެވެ. އެހެންކަމުން ރައްޔިތުން އެމްޑީޕީއަށް ކުރާ ތާއީދު އިންތިހާއަށް އޮތުރުވެ އެއްބުރުން އެމްޑީޕީން މިއިންތިޚާބު ކާމިޔާބު ކުރާނެކަމުގައި ވިދާޅުވިއެވެ. އެމްޑީޕީގެ ސަރުކާރުގައި ރައްޔިތުނަށް ހިލޭ ބޭސްފަރުވާ ކުރެވޭނެ ނިޒާމް ޤާއިމު ކުރިކަމަށް ރައީސް ނަޝީދު ވިދާޅުވިއެވެ. އަދި ޖީބަށް ބޭސްފަރުވާ ކުރެވޭނެ މާލީ އެހީތެރިކަން ދައުލަތުން ފޯރުކޮށްދިން ކަމުގައި ވިދާޅުވިއެވެ. “އެމްޑީޕީން ޖީބަށް ލައިދިނީ ބޭސްފަރުވާ ކުރެވޭނެ ފައިސާ. ސަލާން ޖެހުން ނިމުނީ” ރައީސް ނަޝީދު ވިދާޅުވިއެވެ. އަދި އެމަނިކުފާނުގެ ރައީސް ކަމުގައި ދޮށީ އުމުރުގެ މީހުންނަށް ޕެންޝަން ދެވޭނެ އުސޫލާއި ނިޒާމު ޤާއިމު ކުރެއްވިކަމުގައި ރައީސް ނަޝީދު ވިދާޅުވިއެވެ.\nއެމްޑީޕީއަކީ ވައުދުވާ ޕާޓީއެއްކަމަށް ތަކުރާރު ކުރައްވަމުން ކުރިއަށް އޮތް ރިޔާސީ އިންތިޚާބު ކާމިޔަ ވުމުން ފުރަތަމަ އަހަރުގެ ތެރޭގައި 70 ރަށުގެ ނަރުދަަމާގެ މަސައްކަތް ކުރިއަށް ގެންދަވާނެ ކަމުގައި ވިދާޅިވއެވެ. ބޭސްފަރުވާ ހޯދުމަށް ޑޮކްޓަރު ގާތަށް ދިއުމުން ޑޮކްޓަރަށް ދައްކައި ނިމިގެ ރައްުިތުން ނިކުންނާނީ ބޭސް ކޮތަޅާއި އެކު ކަމަށް ރައީސް ނަޝީދު ވިދާޅުވިއެ ެ. ބަލިވެ ހާލުގައި ޖެހުނީމާ ވަޠަން ދޫކޮށް، އަނބިދަރިން ދޫކޮށް އަވަށްޓެރި ޤައުމުތަކަށް ދާން ޖެހުން ހުއްޓުވުމަކަށް ގެނެސްދެއްވާނެ ކަމަށް ރައީސް ނަޝީދު ވިދާޅުވިއެވެ.\n2013 ފެބްރުއަރީ7ވަނަ ދުވަހުގެ މައްޗަށް އަލިއަޅުވައި ރައީސް ނަޝީދު ވިދާޅުވީ ބަޣާވާތް ކުރުމުގައި އެބޭފުޅުން އިސްވެ ހަރަކާތްތެރިވީ އެމްޑީޕީ ސަރުކާރުން އާސަންދަ ތަަޢާރަފް ކުރުމުން “ޖަނަވަރީ 2012 ގައި މަހަކު އަޅުވެތި ކުރާނެ ރައްޔިތުން ނުލިބި” ދިވެހިންގެ ތަރައްޤީއަށް ހުރަސް އެޅިގެން ދިޔަކަމުގައި ރައީސް ނަޝީދު ފާހަގަ ކުރެއްވިއެވެ. އަދި ދިގު ތިރީސް އަހަރުގައި ކަން ހިނގައި ދިޔަ ގޮތް ރައްޔިތުން ހަނދާނުން ފިލައި ނުދާ ކަމުގައި ރައީސް ނަޝީދު ވިދާޅުވިއެވެ. ލަދަކާއި ނުލާ ދިގު 30 އަހަރުގައި ދައްކަމުން އައީ ދިވެހި ރާއްޖޭގެ ފަގީރުކަމާއި ރައްޔިތުންނަށް ފުރުޞަތު ނެތް ކަމުގެ ވަހަކަކަމުގައި ރައީސް ނަޝީދު ވިދަޅުވިއެވެ. އަދި މިހާރު ދިވެހިންނަށް ސާފުވެ ޤަބޫލުކުރަނީ މިއީ ދިވެހިންނަށް ޙައްޤު މިންވަރު ނޫން ކަމުގައެވެ. އަދި ދިވެހިރާއްޖެއަކީ ވަޞީލަތްތައް ގިނަ މުއްސަނދި ޤައުމެއް ކަމުގައި ރައީސް ނަޝީދު ތަކުރާރު ކުރެއްވިއެވެ.


ބަހެއް ހުއްޓުވުމަށްފަހު އޭގައި ތިބި މުސްލިމު ނޫން އެންމެން މަރާލައިފި — Ihavandhoo.com\nބަހެއް ހުއްޓުވުމަށްފަހު އޭގައި ތިބި މުސްލިމު ނޫން އެންމެން މަރާލައިފި\n23 ނޮވެމްބަރު 2014 1 ޢަބުދުﷲ ޙަމީދު\nކެންޔާގެ އިސްލާމިކު ޝެބާބު ޖަމާއަތުގެ ހަތިޔާރު އެޅި ހަނގުރާމަވެރިން އެގައުމުގެ ނައިރޯބީ އަށް ދަތުރުކުރަމުންދިޔަ ބަހެއް ހުއްޓުވުމަށްފަހު އެބަހުގައި ތިބ މުސްލިމު ނޫން އެންމެން މަރާލައިފިއެވެ. ޝެބާބު ޖަމާއަތުގެ މީހުން ބަސް ހުއްޓުވުމަށްފަހު ބަހުގައި ތިބި އެންމެންގެ ދީން އޮޅުންފިލުވާ ހުރިހާ މުސްލިމުން ދޫކޮށްލިކަމަށްކަބަރުތައް ބުނެއެވެ. ޝެބާބު ޖަމާއަތުން ވަނީ ބަހުގައި ތިބި 28 މީހުން މަރާލާފައެވެ. މަރާލި މީހުންގެ ތެރޭގައި ހިމެނެނީ 19 ފިރިހެނުންނާއި9އަންހެނުންނެވެ.\nޝެބާބު ޖަމާއަތުން މިހަމަލާ ދީފައި މިވަނީ ކެންޔާގެ ހަމަނުޖެހުން ބޮޑު ހިސާބެއް ކަމަށްވާ މޮމްބާސާގައި ހުރި މިސްކިތްތަކަށް ކެންޔާގެ ސަލާމަތީ ބާރުތަކުން ވަދެ ހިންގި ކަންތައްތަކުގެ ބަދަލުހިފުމެއްގެ ގޮތުގައި ކަމަށް އެޖަމާއަތުގެ ތަރުޖަމާނު ވަނީ ބުނެފައެވެ. ކެންޔާގެ ފުލުހުން ވަނީ މިސްކިތްތަކަށް ވަދެ 100 އަށްވުރެ ގިނަ މީހުން ހައްޔަރުކޮށްފައެވެ.\nޝެބާބު ޖަމާއަތުން މިހިންގި ބަދަލު ހިފުމުގައި ބަހުގައި ތިބި މުސްލިމު ނޫން މީހުން ވަކިކޮށް، އެމީހުނަށް ޤުރުއާނުގެ އާޔަތްތަކެއް ކިޔެވުމަށް ބުނިކަމަށް ރިޕޯޓުތައް ބުނެއެވެ. ޤުރުއާނުގެ އާޔަތްޔައް ނުކިޔެވި މީހުންގެ ބޮލަށް ވަނީ ބަޑިޖަހައި މަރާލައިފައެވެ.\nހައްދުފަހަނައަޅާ ދިއުމުގެ ނަތީޖާ․ ހަޑިނަން ހުރިހާ މުސްލިމުންނަށް\n– 23 ނޮވެމްބަރު 201401


"ވަލަޒިކުރުﷲ އަކްބަރު" މިއީ ކޮން އެއްޗެއް؟ ކޮން ވާހަކައެއް؟ "ވަލަޒިކުރުﷲ އަކްބަރު" މިއީ ކޮން އެއްޗެއް؟ ކޮން ވާހަކައެއް؟\n"ވަލަޒިކުރުﷲ އަކްބަރު" މިއީ ކޮން އެއްޗެއް؟ ކޮން ވާހަކައެއް؟\n1440 ވަނަ އަހަރުގެ އަޟްޙާ އީދު ނަމާދު - ފޮޓޯ: ޕީއެސްއެމްނިއުސް\nހުކުރު ދުވަހާއި ވިއްދައިގެން ޢާއްމުކޮށް ދިވެހިންގެ ދުލުކުރީގައި އޮންނަ ވަލަޒިކުރުﷲ އަކްބަރު މިއީ ކޮން އެއްޗެއްކަން ކޮން ވާހަކައެއްކަން ގިނަމީހުންނަށް ވިސްނާވެސް ލެވިފައެއް ނުވެއެވެ.\nއެހެނަސް މިއީ ދުނިޔޭގައިވާ އެންމެ ބޮޑު ކަންތަކެވެ. މި ދައްކަނީ ދުނިޔޭގައިވާ އެންމެ ބޮޑު ވާހަކައެވެ. ޢާއްމުކޮށް ލަހުން ހުކުރުނަމާދަށް ގޮސްއުޅޭ މީހުންނާ ދިމާއަށް ވަލަޒިކުރުﷲ އަށް ހުކުރަށް ދާމީހުންގެ ލޭބަލުޖަހައި އެގޮތަށް މުޚާތަބު ކޮށްއުޅޭއިރު، މި ބުނެވޭ އެއްޗަކާމެދު ވިސްނާލުން މުހިންމެވެ.\n" ވަލަޒިކުރުﷲ އަކްބަރު " މިއީ ކީރިތި ޤުރުއާނުގައިވާ ކީރިތި ﷲގެ މޫރިތި ބަސްފުޅެކެވެ. ކީރިތި ޤުރުއާނުގެ ޢަންކަބޫތު ސޫރަތުގެ ސާޅީސް ފަސްވަނަ އާޔަތުގައި މާތް ﷲ ވަޙީކުރެއްވި ބަސްފުޅުން ބައެއްގައިވާ ވަލަޒިކުރުﷲ އަކްބަރުގެ މާނައަކީ "....މާތް ﷲ ހަނދުމަކުރުމަކީ ބޮޑުވެގެންވާ ކަމެކެވެ." މި ބުނެވެނީ ވަރަށް ބޮޑު ވާހަކައެކެވެ.\nމިތާނގައި މި ބަޔާންކުރަނީ މާތް ﷲގެ މަތިން ހަނދުމަކުރުމުގެ ވާހަކައެވެ. މިއަށް ޒިކުރު ކުރުމޭވެސް ކިޔައެވެ. އެހެނީ ޒިކުރު ކުރުމަކީވެސް މާތް ﷲގެ މަތިން ހަނދުމަ ކުރުން ކަމުގައިވާތީއެވެ. މާތް ﷲގެ މަތިން ހަނދުމަކޮށް ތިން ގޮތަކަށް ޒިކުރު ކުރެވިދާނެއެވެ. ފުރަތަމަ ގޮތަކީ ހިތުން ޒިކުރު ކުރުމެވެ. އެގޮތުން ހިތުން ޒިކުރުކުރުމަކީ ވިސްނުމާއި ފިކުރު ހިންގުމެވެ. އެއީ މާތް ﷲ ގެ ނަންފުޅުތަކާއި ޞިފަފުޅުތަކާއި ޙުކުމްތަކާއި އަދި އާޔަތްތަކާމެދު ފިކުރުހިންގުމެވެ. ޒިކުރުކުރުމުގެ ދެވަނަ ގޮތަކީ ދުލުން ޒިކުރު ކުރުމެވެ.\nދުލުން ޒިކުރުކުރުމަކީ މާތް ﷲ އަށް ކުއްތަންވެވޭ ކޮންމެ ބަހެއް ދުލުން ކިޔުމެވެ. އެގޮތުން تهليل އާއި تسبيح އާއި تكبير އާއި ޤުރުއާން ކިޔެވުމާއި ހެޔޮކަންތަކަށް އަމުރުކޮށް ނުބައި ކަންތައްތައް ނަޙީކުރުމާއި ސުންނަތާއި ދީނީ ޢިލްމު އުނގެނުމާއި އެތަކެތި ކިޔެވުމަކީ ދުލުން ޒިކުރު ކުރެވިދާނެ ގޮތްގޮތެވެ. ޒިކުރުކުރުމުގެ ތިންވަނަ ގޮތަކީ އިންސާނާގެ ޢަމަލުން ޒިކުރު ކުރުމެވެ. އެގޮތުން މާތް ﷲގެ ރުއްސެވުމާއި ފުއްސެވުމަށްއެދި އެ އިލާހަށްޓަކާ އެ އިލާހު ލޯބިވެވޮޑިގެންވާ ކޮންމެ ޢަމަލެއް ކުރިނަމަވެސް އެއީ ޢަމަލުން ކުރެވޭ ޒިކުރަކަށް ވެގެންދާނެއެވެ. މީގެތެރޭގައި ނަމާދުކުރުމާއި ޒަކާތް ދިނުމާއި ގާތްތިމާގެ މީހުންނަށާ ނިކަމެތިންނަށް ހެޔޮފޯރުވުންފަދަ ހުރިހާ ޢަމަލެއް ހިމެނިގެންދާނެއެވެ.\nޒިކުރުކުރުމަކީ، އަޅުކަންތަކުގެ ތެރެއިން އެންމެ ޝަރަފުވެރި އެންމެ މަތިވެރި އެއް އަޅުކަމެވެ. އީމާންތެރި ފުރިހަމަ މުސްލިމުންނަށް ކެއުންބުއިމަށް ބޭނުންވާ ވަރަށް ވުރެ ބޮޑަށް، ޒިކުރުކުރުމަށް ބޭނުންޖެހިގެންވެއެވެ. އެހެނީ ޒިކުރުކުރުމަކީ ރަޙްމާންވަންތަ ރަޙީމްވަންތަ މާތް ރަސްކަލާނގެ ރުއްސެވުމާއި ފުއްސެވުން ލިބޭނެ ކަމެކެވެ. މީގެއިތުރުން ޒިކުރު ކުރުމަކީ ޝައިޠާނާގެ އުނދަގުލުން ސަލާމަތް ވެވޭނެ މަގެކެވެ. އަދި ކަންބޮޑުވުމާއި މާޔޫސްކަމުން ސަލާމަތްވެ، އުފާވެރިކަމާއި ހިތްހަމަޖެހުން އީމާންތެރި ހިތްތަކަށް ގެނެސްދޭ ނުހަނު ފައިދާހުރި ކަމެކެވެ. އެގޮތުން މާތް ﷲ ހަނދުމަކޮށް އުޅޭ މިހުންގެ މަތިން އެކަލާނގެވެސް ހަނދުމަ ކުރައްވާކަމާއި، ޒިކުރު ކުރުމުގެ ފައިދާއާއި މުހިންމުކަން ބަޔާންކުރައްވައި ކީރިތި ޤުރުއާނުގައި ބަޤަރާ ސޫރަތުގެ 152 އާޔަތުގައި މާތް ﷲ ވަޙީކުރެއްވި ބަސްފުޅުގެ މާނައިގައިވަނީ "ފަހެ އެހެންކަމުން، ތިޔަބައިމީހުން ތިމަންރަސްކަލާނގެ ރަސްކަންފުޅު ހަނދުމަކުރާށެވެ! އޭރުން ތިމަންކަލާނގެ ތިޔަބައިމީހުންގެ މަތިން ހަނދުމަކުރައްވާ ހުށީމެވެ. އަދި، ތިމަންރަސްކަލާނގެ ކިބައަށް ތިޔަބައިމީހުން ޝުކުރުވެރިވާށެވެ! އަދި ތިމަންކަލާނގެ ކިބައަށް ތިޔަބައިމީހުން ކާފިރުނުވާށެވެ."\nމީގެ އިތުރުން ޒިކުރު ކުރަންވާ ގޮތާއި ޒިކުރު ކުރަން އެންމެ މޮޅު އިތުރު ވަގުތުތައްވެސް ކީރިތި ﷲ ވަނީ ބަޔާންކޮށްދެއްވާފައެވެ. އެގޮތުން ކީރިތި ޤުރުއާނުގެ އަޢުރާފު ސޫރަތުގެ 205 އާޔަތުގައި މާތް ﷲ ވަޙީ ކުރެއްވި ބަސްފުޅުގެ މާނައިގައިވަނީ "ކަލޭގެފާނުންގެ ހިތްޕުޅުން، ކަލޭގެފާނުންގެ ސާހިބުވަންތަ ރަސްކަލާނގެ ހަނދުމަކުރައްވާށެވެ. ކިޔަމަންތެރިވެ ބިރުވެތި ވުމުގެ ގޮތުގައެވެ. ބަސަބުނުމުގެ ތެރެއިން އަޑުހަރުކުރުމަށްވުރެ މަޑުންނެވެ. ހެނދުނުގެ ވަގުތުތަކާއި، ހަވީރުގެ ވަގުތު ތަކުގައެވެ. އަދި ޣާފިލުވެގެންވާ މީހުންގެ ތެރެއިން ކަލޭގެފާނު ނުވާށެވެ!" އެހެންކަމުން ﷲ ހަނދުމަކޮށް ޒިކުރުކުރާމީހާ އެކަންކުރަންވާނީ އެ އިލާހަށް ކިޔަމަންތެރިވެ ބިރުވެތިވާ ޙާލުގައި މަޑުމައިތިރިކަމާއި އެކުގައިކަން މިއިން އެނގެއެވެ. އަދި ޒިކުރުކުރުން އެންމެ ރަނގަޅު ދެ ވަގުތަކީ ހެނދުނުގެ ވަގުތުތަކާއި، ހަވީރުގެ ވަގުތުތައްކަން މާތްﷲ މިވަނީ އިންސާނުންނަށް ބަޔާންކޮށްދެއްވާފައެވެ.\nގިނަގިނައިން ޒިކުރު ކުރުމަކީ ކީރިތި ﷲ ލޯބިވެވޮޑިގަންނަވާ ނުހަނު މޮޅުއިތުރު ކަމެކެވެ. އަދި އެއީ ސަލާމަތްތެރިކަމާ ފާފަ ފުއްސެވުމާއި ދިންނެވުން ލިބޭނެ ކަމެކެވެ. މިކަން ބަޔާންކުރައްވާ ހުކުރުގެ ނަމުން ކީރިތި ޤުރުއާނުގައި ނަންގަނެވި ބަޔާންކުރައްވާފައިވާ ޖުމުޢަ ސޫރަތުގެ 10ވަނަ އާޔަތުގައި މާތް ﷲ ވަޙީ ކުރެއްވި ބަސްފުޅުގެ މާނައިގައިވަނީ "އަދި ގިނަގިނައިން މާތް ﷲ ގެ ރަސްކަންފުޅު ހަނދުމަކުރާށެވެ. އެއީ، ދިންނެވުމުގެ މޮޅުކަން ތިޔަބައިމީހުން ލިބިގަތުމަށްޓަކައެވެ." ހަމަ މި މޭރުމުން އަހުޒާބު ސޫރަތުގެ 35 ވަނަ އާޔަތުގައި މާތް ﷲ ވަޙީ ކުރެއްވި ބަސްފުޅުގެ މާނައިގައިވަނީ "އަދި ގިނައިން މާތް ﷲ ރަސްކަންފުޅު ހަނދާންކޮށް ޒިކުރުކުރާ މީހުންގެ ފިރިހެނުންނާއި، އަންހެނުން، އެމީހުންނަށް މަތިވެރިވެގެންވާ ސަވާބާއި ފާފަފުއްސެވުން މާތް ﷲ ތައްޔާރުކުރައްވާފައި ވެއެވެ." މިއިންވެސް ގިނަގިނައިން ﷲ ހަނދުމަކޮށް ޒިކުރުކުރުމުގެ ބޮޑުކަމާއި މޮޅުކަން އެނގެއެވެ.\nގިނަގިނައިން ﷲ ހަނދުމަކޮށް ޒިކުރުކުރާ މީހުންނަކީ ބުއްދީގެ އަހުލުވެރިން ކަމުގައި ކީރިތި ޤުރުއާނުގައި ވަނީ ބަޔާންކުރައްވާ އެފަދަ މީހުންނަށް ތަޢުރީފުގެ ވަޙީ ބަސްފުޅު ބާވާލައްވާފައެވެ. އެގޮތުން ބުއްދީގެ އަހުލުވެރިންނަކީ ކޮބައިކަން ބަޔާންކޮށްދެއްވާ ކީރިތި ޤުރުއާނުގެ އާލް ޢިމްރާން ސޫރަތުގެ 190 ވަނަ އާޔަތުން 191 ވަނަ އާޔަތުގެ ނިޔަލަށް މާތް ﷲ ވަޙީ ކުރެއްވި ބަސްފުޅުގައި ބުއްދީގެ އަހުލުވެރިން އެ އިލާހު ސިފަކުރައްވަނީ މިފަދައިންނެވެ. މާނައީ "އެބައިމީހުންނަކީ (ހެޔޮވިސްނޭ ބުއްދިވެރީންނަކީ) ކޮޅަށް ތިބެގެންނާއި އިށީނދެ ތިބެގެންނާއި، އޮށޯވެ އޮވެގެން މާތް ﷲ ހަނދުމަކޮށް، އަދި ބިމާއި އުޑުތައް ހެއްދެވުމާއިމެދު ފިކުރުކޮށް އުޅޭމީހުންނެވެ. (އަދި ދުޢާކޮށް ބުނެއުޅޭ މީހުންނެވެ.) ހައްދަވައި ބޮޑުކުރެއްވި ރަސްކަލާކޯއެވެ. މާނައެއްނެތް ބާޠިލުކަމެއްގެ ގޮތުގައި އިބަރަސްކަލާނގެ މިތަކެތި ހައްދަވާފައި ނުވެއެވެ. އިބަރަސްކަލާނގެ ހުސް ޠާހިރު ވަންތަކަމާއެވެ. ފަހެ، ނަރަކައިގެ އަޒާބުން ތިމަންމެން ދިންނަވާފާނދޭވެ!"\nއެހެންކަމުން ދިވެހިންގެ އަނގަމަތީ މަޖާޒަކަށް ވެފައިވާ " ވަލަޒިކުރުﷲ އަކްބަރު " އޭބުނެ ފުއްދާލުމުގެ ބަދަލުގައި މި ބުނެވެނީ ކިހާވަރެއްގެ ބޮޑު ވާހަކައެއްކަން ހަނދާންކުރަންޖެހެއެވެ. އަދި އެއާ އެއްގޮތަށް ޢަމަލު ކުރުމާއިއެކު އެހެން ބުނެލާފައި ފުއްދާލުމުގެ ބަދަލުގައި އެވަގުތުން ފެށިގެން ﷲ ހަނދުމަކޮށް ޒިކުރު ކުރުމަކީ އެންމެ ބޮޑު ކަންތައްކަން ދެނެގަނެ ޒިކުރު ކުރަންފެށުމަކީ އޭގެފައިދާ އާއި މަންފާ ދެ ދުނިޔޭގައިވެސް ލިބިގެންދާނެ ނުހަނު މޮޅުކަމެކެވެ.


BREAKING: Moosun Varah Goasve, Orange Inzaaru Nerefi - Vaguthu\nރާއްޖޭގެ އުތުރާއި މެދު ރާއްޖޭގެ ތެރޭގެ ބައެއް ރަށްތަކަށް މޫސުން ވަރަށް ގޯސްވެ، އޮރެންޖް އިންޒާރު ނެރެފިއެވެ.\nރާއްޖޭގެ މޫސުމާއި ބެހޭ ގައުމީ އިދާރާ (މެޓް)އިން ނެރުނު އިންޒާރުގައި ބުނެފައި ވަނީ، ބޯކޮށް ވާރޭވެހުމާއެކު، ގަޑިއަކު 34 މޭލާއި 40 މޭލު ބާރުމިނުގައި ވައިޖެހި ވިލާގަނޑުގައި 55 މޭލަށް ވައިގަދަވާނެ ކަމަށެވެ. އަދި ކަނޑުތައް ގަދަވެ، އުދައަރާފާނެ ކަމަށްވެސް މެޓް އޮފީހުން ލަފާކޮށްފައި ވެއެވެ.\nމެޓް އޮފީހުން އިންޒާރު ނެރެފައި ވަނީ ހއ. އަތޮޅުން ފެށިގެން ކ އަތޮޅާއި ހަމައަށެވެ.\nއެ އިންޒާރުގެ މުއްދަތު ހަމަވާނީ މިރޭ 21:00 އަށެވެ.\nOrange Alert for Torrential rain, strong winds of 34-40 mph, gusts of 55 mph with rough seas and swell waves. pic.twitter.com/nyl7mLoZJ3\n— Maldives Meteorology (@MetMaldives) July 9, 2021\nމެޓް އޮފީހުން ކުރިއަށް އޮތް 24 ގަޑިއިރަށް މޫސުން ކުރިއަށް ލަފާކޮށް ވިދާޅުވެފައި ވަނީ ރާއްޖޭގެ އެކިހިސާބަށް ވިއްސާރަކުރާނެ ކަމަށާއި އަދި ބައެއް ރަށްތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާ ކަމަށެވެ.\nހުޅަނގާއި ހުޅަނގުއުތުރުން، އުތުރާއި މެދުރާއްޖެތެރޭގެ އަތޮޅުތަކަށް ގަޑިއަކު 15 މޭލާއި 25 މޭލާ ދެމެދުގެ ބާރުމިނުގައި އަދި ދެކުނުގެ އަތޮޅުތަކުގައި ގަޑިއަކު 10 މޭލާއި 20 މޭލާ ދެމެދުގެ ބާރުމިނުގައި ވައި ޖެހޭނެ ކަމަށް ލަފާކުރެވެއެވެ.\nކަނޑުތައް އުތުރާއި މެދުރާއްޖެތެރޭގައި އާންމުގޮތެއްގައި ގަދަ ވާނެ ކަމަށާއި އަދި ދެކުނުގައި އާދައިގެވަރަކަށް ގަދަވެފައި ވިލާގަނޑުގައި ގަދަވާނެ ކަމަށް ވިދާޅުވެފައި ވެއެވެ.\nމެޓް އޮފީހުން ވަނީ ހުރިހައި ފަރާތްތަކުން، ޚާއްސަކޮށް ކަނޑުދަތުރުކުރައްވާ ފަރާތްތަކުން މޫސުމަށް ސަމާލުވުމަށް އިލްތިމާސް ކުރައްވާފައެވެ.\nއައްޑޫގެ މަގުތަކުގައި ފެންބޮޑުވެއްޖެ\nމިތަނައް މިހާރު އޮރެންޖް އެލާރޓް ނެރޭވަރުވަނީ އެ ކުރިން ހަނދާންވެސް ނުހުރެ އޮރެންޖް އެލާރޓް ނެރޭ ކަންވެސް\nބިރެއްނުގަނެޔޭ މިޔޮއްއުޅޭ މީހުން\nމިތަނައް ތޫފާން އަރާކައްވެސް ދުރަކުނެއް\nފާފަ ކުރަމުން ދުވާއިރު ހިތައް ނާރާ މިތަންމި ވަށާގެން ކަނޑެއް އޮއްބަތަނެއް ކަމެއް\nކޮންމެ ފަދަ ކޯފާއެއް އަޔަސް މިތާ ދުވަސް ދިޔާކަން


Sushant Ge Marah Ahareh: Acting Fiyava Sushant Kuraahiyvaa Kanthatha - Vaguthu\nމިދިޔަ އަހަރުގެ ޖޫން މަހުގެ 14 ވަނަ ދުވަސް ވެގެން ދިޔައީ ބޮލީވުޑު ސަޕޯޓަރުންނަށް ހިތްދަތި ދުވަހަކަށެވެ. ބޮލީވުޑުގެ އަރަމުން އައި ތަރިއެއް ކަމުގައިވާ ސުޝާންތު ސިންގް ރާޖުޕޫތުގެ މަރުގެ ޚަބަރާއި ގުޅިގެންނެވެ.\nސުޝާންތުގެ މުމްބާއީ އެޕާޓްމަންޓުގައި އޭނާ މަރުވެފައި އޮއްވާ ފެނުނުތާ މިއަދަށް އަހަރެއް ވީއެވެ. ނަމަވެސް އޭނާގެ ސަޕޯޓަރުންގެ ހިތުން އެ ހަނދާންތައް އަދި ވެސް ނުފިލާ ކަން އެނގެނީ މިއަދު ސުޝާންތުއަށް ހެޔޮ ދުޢާކޮށް ކޮށްފައިވާ ޕޯސްޓުތަކުންނެވެ. ސަޕޯޓަރުންގެ އިތުރުން ފިލުމު އިންޑަސްޓްރީގެ ގިނަ ފަރާތްތަކަކުން ވެސް ދަނީ ސުޝާންތުއަށް ހެޔޮ ދުޢާކޮށް މީސް މީޑިޔާގައި ޕޯސްޓު ކުރަމުންނެވެ.\nއެކްޓިންގެ ދުނިޔޭގައި އެތައް ކާމިޔާބެއް ހާސިލު ކޮށްފައިވާ ސުޝާންތުއަކީ އެކްޓު ކުރުމުގެ އިތުރުން އެހެން ކަންތައްތަކަށް ވެސް ވަރަށް ޝައުގުހުރި ފަންނާނެކެވެ. އެގޮތުން ސުޝާންތު ޝައުގުވެރިކަން ހުރި5ކަމަކީ:\nއޭނާގެ އިންސްޓަގުރާމު އެކައުންޓުގައި ކޮށްފައިވާ ޕޯސްޓުތަކުން މިޔުޒިކް ކުޅުމަކީ އޭނާ ވަރަށް ކުރާހިތްވާ ކަމެއްކަން ދޭހަވެއެވެ. ވަކީން ހާއްސަކޮށް ގިޓާ ކުޅުމަކީ އޭނާ މާގަޔާވާ ކަމެކެވެ.\nސުޝާަންތުގެ އަތުގައި އޮތް ޓެލެސްކޯޕުން ނަގާފައިވާ ފޮޓޯއެއް ހިއްސާކޮށް ކެޕްޝަންގައި ލިޔެފައިވާ ޅެމުން ވެސް އޭނާ މިކަމަށް ހުންނަ ޝައުގުވެރިކަން އެނގެއެވެ.\nއެކްޓިން ފެށުމުގެ ކުރިން ވެސް ސުޝާންތުއަކީ އެވާޑް ހަފުލާތަކުގައި ބެކް ސްޓޭޖު ޑާންސާއެއްގެ ގޮތުގައި އުޅެފައިވާ ފަންނާނެކެވެ. އޭނާގެ ފިލުމުތަކުގައިވާ ނަށާ ލަވަތަކުން ވެސް މިކަމަށް ހުނަރުވެރި ފަންނާނެއްކަން ދޭހަވެއެވެ.\nއިންސްޓަގުރާމުގައި ހިއްސާކޮށްފައިވާ އޭނާގެ ކުރެހުންތަކުން ވެސް މިކަމަށް އޮތް ޝައުގުވެރިކަމާއި ހުނަރުވެރިކަން ދޭހަވެއެވެ.\nފިލުމު އެމްއެސް ދޯނީގައި ދައްކުވައިދީފައިވާ މޮޅު އެކްޓިންގެ ސިއްރަކީ އޭނާ ކުޅިވަރަށް ހުންނަ ޝައުގުވެރިކަންކަމަށް އެ ފިލުމުގެ ޓީމުގެ ފަރާަތުން ބުނެފައިވެއެވެ.\nބޮލީވުޑުން ގެއްލިގެން އެ ދިޔައީ އަގުހުރި ޖަވާހިރެއް ކަމަށް އިންޑަސްޓްރީގެ ބައެއް ފަރާތްތަކުން ފާހަގަކޮށްފައިވެއެވެ.


Flat kuyyakee 7,500 Ruffiya: Aslam\nފުލެޓު ކުއްޔަކީ 7500 ރުފިޔާ: އަސްލަމް\n-4weeks ago6- ހަނާން ހުސައިން\nކުރީ ސަރުކާރުން ކަނޑައެޅި އަގަށްވުރެ ބޮޑު އަގެއްގައި ހިޔާ ފުލެޓުތައް ކުއްޔަށް ދިނުމަށް ސަރުކާރުން ނިންމައިފިއެވެ.\nރައީސް ޔާމީންގެ ވެރިކަމުގައި ނިންމާފައި އޮތީ ހިޔާ މަޝްރޫޢުގެ ދަށުން އަޅާފައިވާ ފުލެޓުތަކުން ކުލީގެ ގޮތުގައި ނަގާނީ 5،500 ރުފިޔާ ކަމަށެވެ.\nރައީސް އޮފީހުން ބޭއްވި ނޫސްވެރިންގެ ބައްދަލުވުމެއްގައި ޕްލޭނިން މިނިސްޓަރު މުޙައްމަދު އަސްލަމް ވިދާޅުވީ ޑައުން ޕޭމެންޓެއް ނުލާ ހިޔާ ފުލެޓުތަކުގެ ކުލީގެ ގޮތުގައި ނަގަން ހަމަޖެހިފައިވަނީ 7500 ރުފިޔާ ކަމަށެވެ. އަދި އެވަރަށް ކުލި ނެގުމުންވެސް ހައުސިން ޑިވެލޮޕްމަންޓް ކޯޕަރޭޝަނަށް ގެއްލުން ވާނެ ކަމަށެވެ.\nއަސްލަމް މިއަދު ވިދާޅުވީ 7500 ރުފިޔާ ނެގުމުންވެސް އެޗްޑީސީއަށް ގެއްލުން ވާނެކަމަށެވެ. ނަމަވެސް މީގެ ކުރިން އެޗްޑީސީއިން ރައީސް އޮފީހަށް ފޮނުވި ކަރުދާހެއްގައި ބުނެފައިވާ ގޮތުގައި ކުލީގެ ގޮތުގައި 7367 ރުފިޔާ ނަގާނަމަ 921 މިލިއަން ރުފިޔާގެ ފައިދާއެއް އެޗްޑީސީއަށް ލިބޭނެއެވެ.\nހިޔާ ފުލެޓުތައް ކުރީ ސަރުކާރުން ދޭން ނިންމާފައި އޮތީ ފިނިޝިން އާއިވެސް އެއްކޮށެވެ. ނަމަވެސް މި ސަރުކާރަށް ފިނިޝިންގެ މަސައްކަތަށް ބޭނުންވާ ފައިސާއެއް ހަމައެއް ނުޖެއްސުނެވެ.\nމިހާރު ދެން ތަޅާ ބޭރު އަރުވާލާ ހިސާބަށް ދިޔައީ!\nތިއަގު މާކުޑަ 15000 ވަރު އޯކޭ\n3 ކޮޓަރީގެ ފްލެޓް އަޅާފަ 7500 އަށް ދީފަ އެހެރީ. އަނގަ ވަޒީރު ކީކޭ ތިކިޔަނީ. ތިމަންމެން ސަރުކާރަކު ލާރިއެއް ނެތިގެން ގަންނަ ސަކަރާތޭ ކިޔާބަލަ.\nމިހިރަ މީހާގެ ނުބައިކަމާއެވެ! މަސްއޫލިއްޔަތަށް ހަރާންކޯރުވެ ރައްޔިތުންނަށް ވަމުންދާ އަނިޔާގެ ބަދަލު މިކަލޭގެއަށް ދައްކަޥާފާނދޭވެ!\nފްލެޓްތަކަށް މި ސަރުކާރުން އިތުރު ޚަރަދެއް ނުކުރޭ، އެހެންނަމަވެސް ކުލި ބޮޑުކޮށްފަ މި އީ ސޯޝަލް ހައުސިންގ އެކޭ ކިޔަން ލަދެއް ނުގަތް ނުވިތާކަށް ގައުމުގެ ރައީސްވެސް އަދި މި އެންމެން ކޮތަރު ކޮށްޓަކުން 7500 ރުފިޔާ ނަގަން ލަދެއް ނުގަތް. ތަނުގެ ޖުމްލަ ޚަރަދަށް (ލޯނު ޚަރަދުތައް ލައިގެން) 1.6 މިލިއަން ރުފިޔާ މި ވިއްކަނީ 2.3 މިލިއަން ރުފިޔާ އަށް ސޯޝަލް ކޮތަރު ކޮށްޓަކުން 700،000 ރުފިޔާގެ ފަޢިދާއެއް ވާގޮތަށް މި ވިއްކަނީ ގާތްގަޑަކަށް ތަނަވަސް ލަގްޒަރީ ފްލެޓް ތަކުގެ މާކެޓް އަގުގަ. ލަދެއްނުގަނޭ.\nމިހާރު މިހެން ތިބެވޭކަށް ނެތް. ފްލެޓްގެ އަގު ކުޑަނުކޮށްފިއްޔާ މި މީހުން އިސްތިއުފާ ސަރުކާރު ފެއިލްވެއްޖެ އިސްތިއުފާ ދެއްވާ އެހެންނޫނީ ޖެހޭނީ މަގުމަގުމަތިން ވައްޓާލަން


World Cup: Group C (France) - Vaguthu\nވޯލްޑް ކަޕް: ގްރޫޕް ސީ - ފްރާންސް\nފްރާންސް ޓީމުގެ ކުޅުންތެރިން - ފޮޓޯ: އޭއެފްޕީ\nފްރާންސް (ގުރޫޕް ސީ)\nފީފާ ރޭންކިން: 7\nވޯލްޑް ކަޕްގެ އެންމެ ރަނގަޅު ނަތީޖާ: ޗެމްޕިއަން (1998)\nފްރާންސް އަކީ 1930 ވަނަ އަހަރު އޮތް ފީފާ ވޯލްޑް ކަޕްގައި ވާދަކުރި ޤައުމެކެވެ. އަދި މިހާތަނަށް 15 ވޯލްޑް ކަޕަށް ފްރާންސް ވަނީ ކޮލިފައިވެފަ އެވެ.\nފްރާންސަށް 1998 ވަނަ އަހަރުގެ ކުރިން ވޯލްޑް ކަޕްގައި ލިބުނު އެންމެ ބޮޑު ކާމިޔާބަކީ ތިން ވަނަ އެވެ.\nފްރާންސް އެންމެ ފުރަތަމަ ތިން ވަނައިގައި ވޯލްޑް ކަޕް ނިންމާލީ 1958 ވަނަ އަހަރެވެ. އަދި އޭގެ ފަހުން މިޝޭލް ޕްލެޓިނީގެ ކެޕްޓަންކަމުގެ ދަށުން ފްރާންސް އިން ވަނީ 1986 ވަނަ އަހަރު މެކްސިކޯގައި އޮތް ވޯލްޑް ކަޕްގެ ތިން ވަނަ ހޯދައިފަ އެވެ.\nވޯލްޑް ކަޕްގައި ފްރާންސްގެ އެންމެ ކާމިޔާބު މުބާރާތަކީ 1998 ވަނަ އަހަރު އަމިއްލަ ޤައުމުގައި ކުޅުނު މުބާރާތެވެ. އެ އަހަރުގެ މުބާރާތުގެ ތަށި ފްރާންސް އިން އުފުލާލީ ފައިނަލްގައި ވަރުގަދަ ބްރެޒިލް ބަލިކޮށްފަ އެވެ. އަދި އޭގެ ދެ އަހަރު ފަހުން ފްރާންސް ވަނީ ޔޫރޯ ވެސް ކާމިޔާބުކޮށްފަ އެވެ. މިއީ ފްރާންސް އަށް ފުޓްބޯޅައިގައި އެންމެ ކާމިޔާބު އަހަރުތަކެވެ.\nފްރާންސް އިން ވަނީ 2006 ވަނަ އަހަރުގެ ވޯލްޑް ކަޕްގެ ފައިނަލްގައި ކުޅެފަ އެވެ. އެކަމަކު ހިތްދަތި ގޮތަކަށް، ފައިނަލްގައި ޕެނަލްޓީ ޖަހައިގެން އިޓަލީ އަތުން ފްރާންސް ވަނީ ބަލިވެފަ އެވެ.\nބްރެޒިލްގައި އެންމެ ފަހުން އޮތް ވޯލްޑް ކަޕުން ފްރާންސް ކެޓީ ކުއާޓާ ފައިނަލުންނެވެ.\nނަން: ޑިޑިއޭ ޑެޝޯމްޕްސް\n(49 އަހަރު) 15 އޮކްޓޯބަރ 1968 އުފަން ތާރީހު:\nޓީމާ ހަވާލުވީ: 2012 އަހަރު\nފްރާންސް އިން 1998 ވަނަ އަހަރުގެ ވޯލްޑް ކަޕާއި 2000 ވަނަ އަހަރުގެ ޔޫރޯ ކާމިޔާބުކުރިއިރު، ފްރާންސްގެ ކެޕްޓަނަކީ ޑިޑިއޭ ޑެޝޯމްޕްސް އެވެ. ފްރާންސްގައި އުފެދުނު އެންމެ މޮޅު އެއް މިޑްފީލްޑަރު ކަމަށްވާ ޑެޝޯމްޕްސް ކޯޗިން ކެރިއަރު ފެށީ 2001 ވަނަ އަހަރު މޮނާކޯ އިންނެވެ. އަދި އެއަށް ފަހު އޭނާ ވަނީ ޔުވެންޓަސް އާއި މާސޭ އަށް ވެސް ކޯޗުކޮށްދީފަ އެވެ.\nފްރާންސްގެ ޤައުމީ ޓީމުގެ ކޯޗުކަމާ ޑެޝޯމްޕްސް ހަވާލުވީ 2012 ވަނަ އަހަރެވެ. ފްރާންސް މި އަހަރުގެ ވޯލްޑް ކަޕަށް ކޮލިފައިވީ ޑެޝޯމްޕްސްގެ ކޯޗުކަމުގެ ދަށުންނެވެ.\nއަމިއްލަ ގައުމުގައި 2016 ވަނަ އަހަރު އޮތް ޔޫރޯގައި ޑެޝޯމްޕްސްގެ އިރުޝާދުގެ ދަށުން ފްރާންސް ފައިނަލުން ޖާގަ ހޯދި އެވެ. އެކަމަކު ފައިނަލްގައި ޕޯޗުގަލް އަތުން ފްރާންސް ވަނީ ބަލިވެފަ އެވެ.\nމި އަހަރުގެ ވޯލްޑް ކަޕަށް ކުރިމަތިލާއިރު، ޑެޝޯމްސް އަށް ވަނީ ހުނަރުވެރި، ޒުވާން ސްކޮޑް ބޭނުންކުރުމުގެ ފުރުސަތު ލިބިފަ އެވެ. އެހެންކަމުން މި ފަހަރުގެ ވޯލްޑް ކަޕްގައި ފްރާންސް ރަނގަޅު ހިސާބަކަށް ދާނެ ކަމަށް ގިނަ ބަޔަކު ގަބޫލްކުރެ އެވެ.\nޕޯލް ޕޮގްބާ އަކީ މި ވަގުތު ދުނިޔޭގައި ހުރި އެންމެ މޮޅު އެއް މިޑްފީލްޑަރެވެ. މެންޗެސްޓާ ޔުނައިޓެޑަށް ކުޅެމުންދާ ޕޮގްބާ އަކީ 2014 ވަނަ އަހަރުގެ ވޯލްޑް ކަޕާއި، ޔޫރޯ 2016ގައި ވިދާލި ކުޅުންތެރިއެކެވެ.\nމެންޗެސްޓާ ޔުނައިޓަޑް ދޫކޮށް 2009 ވަނަ އަހަރު ޔުވެންޓަސް އަށް ޕޮގްބާ ބަދަލުވީ ލިބޭ ފުރުސަތުތައް މަދުވުމުންނެވެ. ޕޮގްބާގެ ފެންވަރު އޭނާ ދައްކާލީ ޔުވެންޓަސްގަ އެވެ. ޔުވެންޓަސްގައި ގިނަ ކާމިޔާބީތަކެއް އޭނާ ހޯދި އެވެ.\nޕޮގްބާ ޔުނައިޓެޑްގައި ދެއްކި މޮޅު ކުޅުމާއެކު، ޔުނައިޓެޑުން ވަނީ 2016 ވަނަ އަހަރު ބޮޑު އަގުގައި ޕޮގްބާ އަލުން އެ ކްލަބަށް ގެނެސްފަ އެވެ.\nޕޮގްބާ ޤައުމީ ޓީމަށް ކުޅުނު ފުރަތަމަ ބައިނަލްއަގުވާމީ މުބާރާތަކީ 2014 ވަނަ އަހަރުގެ ވޯލްޑް ކަޕެވެ. އެ މުބާރާތުގެ އެންމެ އުންމީދީ ކުޅުންތެރިއާގެ އެވޯޑް އޭނާ ވަނީ ހާސިލްކޮށްފަ އެވެ.\nޓޮޓެންހަމް ހޮޓްސްޕާ އަށް ކުޅެމުންދާ ހޫގޯ ލޮރިސް އަކީ ފްރާންސްގެ ޓީމުގައި ހުރި އެންމެ ތަޖުރިބާކާރު ކުޅުންތެރިއާ އެވެ. ފްރާންސްގެ ޤައުމީ ޓީމަށް 2008 ވަނަ އަހަރުން ފެށިގެން ކުޅެމުންދާ ގޯލްކީޕަރު ވަނީ މިހާތަނަށް ޤައުމީ ޓީމަށް 94 މެޗު ކުޅެފަ އެވެ.\nފްރާންސްގެ ލިއޯން އިން ވިދާލި ލޮރިސް ބޮޑަށް މަޝްހޫރުވެގެންދިޔައީ ޓޮޓެންހަމް އަށް އޭނާ ބަދަލުވި ހިސާބުންނެވެ. ޓޮޓެންހަމްގައި އޭނާ ދަނީ މޮޅު ކުޅުމެއް ދައްކަމުންނެވެ.\nފްރާންސްގެ ކެޕްޓަންކަން މިހާރު ކުރަމުންދާ ލޮރިސް ވަނީ ޔޫރޯ 2012، 2016 އަދި ވޯލްޑް ކަޕް 2010 އަދި 2014ގައި އެ ޓީމުގެ ގޯލް ބަލަހައްޓައިފަ އެވެ.\nމި ވަގުތު ދުނިޔޭގައި ހުރި އެންމެ މޮޅު ފޯވަޑުންގެ ލިސްޓުގައި ގްރީޒްމަން ހިމެނޭނެ އެވެ. ސްޕެއިން ރެއާލް ސޮސިއެޑާޑް އިން ކެރިއަރު ފެށި ގްރީޒްމަން ފުރަތަމަ ފާހަގަވެގެންދިޔައީ ސްޕެނިޝް ލީގުގަ އެވެ. އެއަށް ފަހު، އޭނާ ވަނީ އެތުލެޓިކޯ މެޑްރިޑަށް ބަދަލުވެފަ އެވެ.\nފްރާންސް ޤައުމީ ޓީމަށް 2013 ވަނަ އަހަރުން ފެށިގެން ކުޅެމުންދާ ގްރީޒްމަން ވަނީ ޤައުމީ ޓީމަށް މިހާތަނަށް 49 މެޗު ކުޅެ، 19 ލަނޑު ޖަހައިފަ އެވެ.\nގްރީޒްމަން ވަނީ 2014 ވަނަ އަހަރުގެ ވޯލްޑް ކަޕާއި 2016 ވަނަ އަހަރުގެ ޔޫރޯގައި ފްރާންސް ޓީމަށް ކުޅެފަ އެވެ.


Roadha ah Mifco ge aa ufehdhumeh baazaarah nerenee\nރޯދައަށް މިފްކޯގެ އާ އުފެއްދުމެއް ބާޒާރަށް ނެރެނީ\nމިފްކޯގެ އުފެއްދުންތަކުގެ ތެރެއިން އާންމުންގެ ތެރޭގައި އެންމެ ބޮޑު މަގުބޫލު ކަމެއް އޮތް މިފްކޯގެ މަސްދަޅުތަކެއް -- ފޮޓޯ: އަވަސް\nކުރިއަށް އޮތް ރޯދަ މަހު މިފްކޯގެ އާ އުފެއްދުމެއް ބާޒާރަށް ނެރޭނެ ކަމަށް އެ ކުންފުނިން ބުނެފި އެވެ.\nމިފްކޯގެ ސީއީއޯ އިސްމާއީލް ފައުޒީ ވިދާޅުވީ މިފްކޯގެ ރެޑީ ޓު އީޓު އުފެއްދުންތައް ތައްޔާރުކުރާ ފެސިލިޓީތަކުގެ މަސައްކަތްތައް އިތުރަށް ފުޅާކޮށް އުފެއްދުންތަކުގެ ފެންވަރު ރަނގަޅުކުރުމަށް އެ ކުންފުނިން ވަރަށް ބޮޑު އިސްކަމެއްދޭ ކަމަށެވެ.\nމިފްކޯގެ އުފެއްދުންތައް އިތުރުކޮށް އާ އުފެއްދުންތައް ބާޒާރަށް ނެރެނީ ކަސްޓަމަރުން ބޭނުންވާ ގޮތް ބެލުމަށްފަހު ކަމަށް ފާހަގަކުރައްވަމުން ފައުޒީ ވިދާޅުވީ މިއަހަރުގެ ރޯދަ މަހަށް ވެސް އާ އުފެއްދުމެއް ބާޒާރަށް ނެރެން އެކުންފުނިން މިހާރު ތައްޔާރުވަމުންދާ ކަމަށެވެ.\nމިފްކޯގެ ރެޑީ ޓު އީޓު އުފެއްދުންތަކުގެ ތެރޭގައި ހިމެނޭ އަށް ބާވަތެއްގެ އުފެއްދުން މިފްކޯ އިން ބާޒާރަށް ނެރެ ވިއްކަމުންދެ އެވެ.\nފައުޒީ ވިދާޅުވީ މިފްކޯގެ އުފެއްދުންތަކަށް ޔޫރަޕްގައި ބޮޑު ޑިމާންޑެއް އޮތުމުން އެ ކުންފުނީގެ އުފެއްދުންތަކުގެ ކޮލިޓީ ހިފެހެއްޓުމަކީ އަބަދުވެސް ވަރަށް ބޮޑަށް ބަލާ ކަމެއް ކަމަށެވެ.\nމިފްކޯގެ ބަނދަރުތަކާއި ބޯޓުތަކަށް މަސް ކިރުމުގެ އުސޫލު ހަރުދަނާ ކުރުމަށްޓަކައި އެ ކުންފުނިން ތައްޔާރުކުރަމުންދާ އެޕްލިކޭޝަން މިއަހަރުގެ މެދު ތެރޭގައި ބޭނުންކުރަން ފެށޭނެ ކަމުގައިވެސް ފައުޒީ ވިދާޅުވި އެވެ. އެ އެޕްލިކޭޝަން ބޭނުންކޮށްގެން މިފްކޯއާ މުއާމަލާތުކުރުމުގައި ވަރަށް ބޮޑެތި ފަސޭހަތަކެއް ލިބިގެންދާނެ ކަމަށް ވިދާޅުވި އެވެ.\nމިފްކޯ އިން ގެންދަނީ މަސްވެރިން ބާނާ ވީހާވެސް ގިނަ މަސް އެ ކުންފުންޏަށް ގަނެވޭނެ އިންތިޒާމު ހަމަޖެއްސުމަށްޓަކައި މިފްކޯގެ ކޯލްޑް ސްޓޯރޭޖު ތަކުގެ ކެޕޭސިޓީ އިތުރުކުރުމަށްވެސް ހާއްސަ މަސައްކަތްތަކެއް ކުރަމުންނެވެ.\nކޮންޓްރޯލެއް ނެތި މަސް ގަންނަން ފަށައިފި\nކޫއްޑޫއަށް ކިރަން 900 ޓަނުގެ މަސް އެބަހުރި\nމަސް ގަންނަ އަދަދު މިފްކޯއިން ކޮންޓްރޯލް ކޮށްފި\nމިފްކޯގެ ދެ އުފެއްދުމެއް ބާޒާރަށް ނެރެފި


އެމްއެމްޕީއާރްސީ ޚިޔާނާތުން ލިބުނު ފައިސާއެއް ނޯންނާނެ: ރޮޒެއިނާ - DhiDaily\nއެމްއެމްޕީއާރްސީ ޚިޔާނާތުން ލިބުނު ފައިސާއެއް ނޯންނާނެ: ރޮޒެއިނާ\nއެމްއެމްޕީއާރްސީ ޚިޔާނާތުން ލިބިވަޑައިގެންނެވި ފައިސާއެއް ނޯންނާނެކަމަށް ރައްޔިތުން މަޖިލީހުގެ އައްޑޫ މީދޫ ދާއިރާގެ މެންބަރު ރޮޒެއިނާ އާދަމް ވިދާޅުވެއްޖެއެވެ.\nރޮޒެއިނާ މިހެން ވިދާޅުވީ ޚިޔާނާތުގެ ފައިސާ ރޮޒެއިނާއަށާއި, ފިރިކަލުން ނާޝިޒަށް ލިބިވަޑައިގެންފައިވާކަމަށް ތުހުމަތުކުރެވޭކަމަށް ބުނެ މީހަކު ދެއްކި ވާހަކަތަކަކާއި ގުޅިގެންނެވެ.\nމި ގޮތުން ރޮޒެއިނާ ވިދާޅުވީ އެމްއެމްޕީއާރްސީ ޚިޔާނާތުން އެ ކަމަނާއަށް ލިބިވަޑައިގެންނެވި ފައިސާއެއް ނޯންނާނެކަމަށެވެ. ހަމައެހެންމެ މީހަކު ތުހުމަތެއް ކުރާއިރަށް އަނެއް މީހާ ވަގަކަށް ވާކަށްނުވޭކަމަށް ވެސް ރޮޒެއިނާ ވިދާޅުވިއެވެ.\n”އަޅުގަނޑަށް އެމްއެމްޕީއާރްސީ ޚިޔާނާތުން ލިބުނު ފައިސާއެއް ނޯންނާނެ. މީހަކު ތުހުމަތެއް ކުރާއިރަށް އަނެއް މީހާ ވަގަކަށް ވާކަށްނުވޭ. ތިބޭފުޅާއަށް އެނގެންޏާ ހެއްކާއެކު ހުށަހަޅުއްވާ. އޭސީސީން ވެސް ބަލާނެ. ނުހިނގާ ކަމެއްގެ ހެއްކެއް ނުހުންނާނެ.“ ރޮޒެއިނާ ރޭ މެންދަމު ކުރެއްވި ޓްވީޓެއްގައި ވިދާޅުވިއެވެ.\nއެމްއެމްޕީއާރްސީގެ ޚިޔާނާތުގެ ފައިސާ 267 ބޭފުޅުންނަށް ލިބިވަޑައިގެންނެވިކަމަށް މައްސަލަ ތަޙްޤީޤުކުރާ އިދާރާތަކުން ވަނީ ހާމަކޮށްފައެވެ.\nއޭގެތެރޭގައި 18 ވަނަ ރައްޔިތުންގެ މަޖިލީހުގެ 44 މެންބަރުންނާއި، 19 ވަނަ މަޖިލީހުގެ 16 މެންބަރުންނާއި، މިނިވަން މުއައްސަސާތަކުގެ އިސްކޮށް ތިއްބެވި 05 ބޭފުޅުން ހިމެނިވަޑައިގަންނަވާކަމަށް މަޢުލޫމާތު ލިބިފައިވެއެވެ. އަދި ރައީސް އިބްރާހިމް މުޙައްމަދު ޞާލިޙްގެ ސަރުކާރުގެ މަޤާމުތަކުގައި ތިއްބެވި 07 ބޭފުޅުންނާއި، 07 ފަނޑިޔާރުންނާއި، ސަލާމަތީ ބާރުތަކުގައި ތިއްބެވި 23 އޮފިސަރުންނަށް ޚިޔާނާތުގެ ފައިސާ ލިބިވަޑައިގަންނަވާފައިވާކަމަށް މަޢުލޫމާތު ލިބިފައިވެއެވެ.\nފައިސާ ލިބުނު މީހެއްނެތް. އެކަމަކު ބިލިއަނަކަށް ވުނެ ގިނަ ރުފިޔާ ގެ ވައްކަން. މިކަން ބެލުމަށް ކޮމިޝަނެއް ވެސް ހެދި. ވީކަމެއް ހަރާމް. ހޯދުނު އެއްޗެއްނުން. ޖޮއިންޓް އިންވެސްޓިގޭޝަނަކަށްވީމާ ކޮލެޕްސް ވީ ކަންނޭގެ. ހަމަ ހުސް ވަގުން\nRozeynaa thi hadhavaniee ithufulhehdhoguhadhan jehee nieevesvakivarakah salaamayvaavarah vagufaysaa Evarah kaygen thihadha niee buhuthaan Bodudhogeykayagieenmihenmibunanieekerigen\nAlhugandumiaarehendhifuletun. Dhahahfaysaa Alhaygenikunmihaa rozeynaagenokarkavehuregen\nAlhugandugekondugaufuliee mieethaufiegukaleyfaanuge. Siraju


MTCC ah Bura akahvi Mahaa Jarraaf Emme Fahun Rangadandakah?\nއެމްޓީސީސީއަށް ބުރައަކަށްވި މަހާޖައްރާފު އެންމެފަހުން ރަންގަނޑަކަށް؟\n-3months ago2- ހަނާން ހުސައިން\nސިޔާސީ ވާދަވެރިކަމުގައި، އެއް ސަރުކާރަކުން، ކުރީ ސަރުކާރަކުން ކޮށްދީފައިވާ ޚިދުމަތްތަކަކީ ބޭކާރު، ނުވަތަ ދެރަ ޚިދުމަތެއްކަމުގައި ރައްޔިތުންނަށް ވިސްނައިދިނުމަށް އެކި ވާހަކަތައް ދައްކާއުޅެއެވެ.\nފަހުގެ ތާރީޚެއްގައި ރާއްޖޭގައި އެންމެ ގިނަ ތަރައްޤީގެ މަޝްރޫޢުތަކެއް ހިންގީ ރައީސް ޔާމީންގެ ވެރިކަމުގައެވެ. މި ޙަޤީޤަތް ގަބޫލުކުރަން ޖެހެއެވެ. އެމަނިކުފާނުގެ ހަލުވި ސްޕީޑުގައި ރާއްޖެއަށް ގެންނަމުންދިޔަ ބަދަލުތައް ވާދަވެރީންނަކަށް ކަމަކު ނުދިޔައެވެ. ސިނަމާލެ ބްރިޖާއި، ދަރުމަވަންތަ ހޮސްޕިޓަލުވެސް ކަމަކު ނުދިޔައެވެ. އެ މަޝްރޫޢުތަކާއި ގުޅިގެން ކޮރަޕްޝަންގެ ބޮޑެތި ތުހުމަތުތަކެއްވެސް ކުރިއެވެ.\nއޭރު އިދިކޮޅު އަދި މިހާރު ސަރުކާރުގެ އިސްވެރީންގެ އެންމެ ބޮޑު ފާޑުކިޔުމެއް އަމާޒުވި އެކައްޗަކީ ރާއްޖޭގައި އޮތް، އަދި އޭޝިއާގައިވެސް އޮތް އެންމެ ބޮޑު ކޮންނަ ބޯޓު މަހާޖައްރާފެވެ.\nމަހާޖައްރާފު ބަނދެފައިވަނީ ނެދަލެންޑްސްގެ އައިއެޗްސީއާ ހަވާލުކޮށްގެން ޗައިނާގެ ނަންޓޮން ރެއިންބޯ މެރިން ޓެކްނޮލޮޖީ ބޯޓު ޔާޑުގައެވެ. އެމްޓީސީސީގެ މި ކޮންނަ ބޯޓަކީ 50 މީޓަރު އަޑިން ވެލި ނެގުމުގެ ގާބިލްކަން ހުރި އުޅަނދެކެވެ. މި އުޅަނދުގެ ދިގުމިނުގައި 90 މީޓަރު ހުންނައިރު، މި ބޯޓަށް އެއްފަހަރާ 3700 ކިއުބިކް މީޓަރުގެ ވެލި ބަރުކުރެވެއެވެ. މިއީ ބިން ހިއްކުމަށް ބޭނުން ކުރާ އެންމެ ޒަމާނީ އުޅަނދުތަކުގެ ވެސް ސްޕެސިފިކޭޝަންއެވެ.\nސަރުކާރާއި ރައްޔިތުން ހިއްސާވާ ވިޔަފާރި ކުންފުނި، އެމްޓީސީސީގެ އަތުގައި މިވަގުތު އޮތް އެންމެ ބޮޑު އެސެޓަކީވެސް ޒަމާނީ ކޮންނަ ބޯޓް މަހާޖައްރާފެވެ. އެ އުޅަނދު އެމްޓީސީސީގެ މިލްކިއްޔާތަށް ގެންނަން 36 މިލިއަން ޑޮލަރަށް ވުރެ ގިނަ ފައިސާ އެ ކުންފުނިން ވަނީ ޚަރަދުކޮށްފައެވެ.\nމި ސަބަބާހުރެ މަހާޖައްރާފަކީ ނުއުފުލޭވަރުގެ ބުރައެއްގެ ގޮތުގައި ސަރުކާރުގެ އިސްބޭފުޅުން މީގެ ކުރީން ސިފަކުރެއްވިއެވެ.\nނަމަވެސް ލޯކަލް ކައުންސިލް އިންތިޚާބު ކައިރިވުމާއެކު، މަހާޖައްރާފުގެ ބޭނުން ކުރަން ފަށައި، ބުރައެއް ކަމަށް ބުނި އުޅަނދު ޖަވާހިރަކަށް ވެފައިވާ މަންޒަރު ފެންނަން ފަށައިފިއެވެ. މަހާޖައްރާފު އެރަށެއްގެ ކައިރީގައި ބަނދަރުކޮށްލުމަކީ އެރަށެއްގެ ރައްޔިތުންގެ މޫނުމައްޗަށް ހިނިތުންވުން ގެނުވާ ކަމަކަށް ވެއްޖެއެވެ.\nރ.ދުވާފަރުގެ ބިން ހިއްކުމުގެ މަޝްރޫޢު ފެށުމަށް މަހާޖައްރާފު ވަނީ އެރަށުގައި ބަނދަރުކޮށްފައެވެ. މިކަން ފާހަގަކުރުމަށް އެރަށުގެ ރައްޔިތުން ވަނީ މަހާޖައްރާފަށް ޚާއްޞަ ވެދުމެއް އަރުވައި، ދޯނި ބުރެއްވެސް ބާއްވައިފައެވެ.\nމިކަމާ ގުޅިގެން އިދިކޮޅު ޕީޕީއެމްގެ ކުރީގެ ސެކްރެޓަރީ ޖެނެރަލް ޚަލީލު ފޭސްބުކްގައި ކުރެއްވި ޕޯސްޓެއްގައި ވިދާޅުވީ މަހާޖައްރާފަކީ ބުރައެއްގެ ގޮތުގައި ސިފަކުރި ވެރީންގެ ރާގު ބަދަލުވެފައިވާ ކަމަށެވެ. އަދި މަހާޖައްރާފަކީ އިންތިޚާބަށް ވޯޓު ހޯދާނެ ޖަވާހިރަކަށް ވެފައިވާ ކަމަށެވެ.\n"ދުވާފަރުގެ ރައްޔިތުން މިކަން ދަންނާނެއެވެ" ޚަލީލު ވިދާޅުވިއެވެ.\nއެކަނި މަހާޖައްރާފްތޯ؟ ކޮތަރުކޮށި. އަދި ދަރުމަވަންތަ ހޮސްޕޓާ ދަރަނި ދަންތުރަ ބްރިޖު ތަނަކަށް ނުވޭތޯ!\nކަލޯ ލިޔެބަލަ އެސަރުކާރުންކާލި ރައްޔިތުންގެ ފައިސާ ގެ އަދަދުތައް. ނޫހުގައި ލިޔެބަލަ ދެފަޜާތް. ނުކެރެންޏާ ނޫސްނެރުން ހުއްޓާލަބަލަ